text:
2016年2月18日 星期四
三儍再襲九州 day 10 27/7/2015
雖然呢間酒店房細d,但估唔到張床又幾好瞓,一扎醒已經8點40分,而酒店早餐只供應到9點,所以我哋拿拿聲換衫落去食早餐.早餐响地下食堂,工作人員已經開始收拾,但見我哋沖落嚟食早餐都好好咁俾我哋食埋先,我哋唔想咗住人哋執嘢都係食最簡單嘅麵包牛奶咖啡,好彩除咗我哋之外都仲有人食緊,未至於太異相.
食完就番上房執好行李check out喇,因為今日會番香港,剩低嘅時間唔係太多,所以要用儘佢.我哋先去酒店附近嘅Akachan買小朋友嘅衫褲玩具,再去附近嘅Aeon Mall,行下,當然唔少得去超市買生果肉食等番香港慢慢享用同做手信.滿載而歸pack好哂戰利品後就預備出機場喇!
出機場途中途經一蘭,見有d肚餓就入去食個拉麵,由於二,三儍瞓咗覺,所以我同哥哥先入去食.我哋先响自動販賣機買咗想食嘅麵就搵位坐底,其實今個trip都係第一餐食拉麵,而嚟日本咁我都係第一次嚟一蘭食嘢,所以都有d期待.個麵嚟喇,湯底好香濃,麵夠彈牙,好食!我唔太好拉麵嘅都好快食哂,哥哥就直頭食到停唔到口,我哋好快食完就輪到爹爹食,之後再出發到機場喇.
雖然有d塞車,但因為預鬆咗時間出機場所以時間都好鬆動,我哋還好車就去check in,二三少因為瞓咗未食晏,所以同佢哋去食嘢,食完味度麻麻嘅蕎麥麵京就過海關.
响免稅店買咗d特產手信就上機喇.
(全文完)
食完就番上房執好行李check out喇,因為今日會番香港,剩低嘅時間唔係太多,所以要用儘佢.我哋先去酒店附近嘅Akachan買小朋友嘅衫褲玩具,再去附近嘅Aeon Mall,行下,當然唔少得去超市買生果肉食等番香港慢慢享用同做手信.滿載而歸pack好哂戰利品後就預備出機場喇!
出機場途中途經一蘭,見有d肚餓就入去食個拉麵,由於二,三儍瞓咗覺,所以我同哥哥先入去食.我哋先响自動販賣機買咗想食嘅麵就搵位坐底,其實今個trip都係第一餐食拉麵,而嚟日本咁我都係第一次嚟一蘭食嘢,所以都有d期待.個麵嚟喇,湯底好香濃,麵夠彈牙,好食!我唔太好拉麵嘅都好快食哂,哥哥就直頭食到停唔到口,我哋好快食完就輪到爹爹食,之後再出發到機場喇.
雖然有d塞車,但因為預鬆咗時間出機場所以時間都好鬆動,我哋還好車就去check in,二三少因為瞓咗未食晏,所以同佢哋去食嘢,食完味度麻麻嘅蕎麥麵京就過海關.
响免稅店買咗d特產手信就上機喇.
(全文完)
張貼者: jacqueline 於 上午5:11 沒有留言:
2016年2月16日 星期二
三儍再襲九州 day 9 26/7/2015
嚟緊會有新遊記,所以要儘快完成呢個遊記,唔可以再拖呢!
旅程接近尾聲,我哋嘅活動範圍亦由郊區返到去市區.起身响酒店食完早餐就出去行街街,其實我哋原本plann咗去摘桃,不過桃期已過,所以決定轉為响熊本市行一陣街,再出發去鳥栖市.
嚟到鳥栖有兩樣嘢一定要做,就係去季樂食燒肉同行outlet.我哋由熊本揸車去到季樂已經半差唔多2點,好彩仲未收舖,等咗陣就可以入坐.我哋叫咗一份5-6人前嘅咗賀牛,另外配白飯同湯.等咗一陣d燒肉就嚟嗽,除咗牛d肉之外,個set仲有豬肉,雞同牛腸,d牛肉好肥美,雪花紋好靚,急不及待燒好牛肉食,d牛肉好鮮甜好有牛味,入口即溶,好味,除咗牛肉之外其他肉都好新鮮好好味,不過因為人哋3點鐘打烊,所以要極速食完成個set,食到好飽埋單,去隔離嘅農產品市場行咗陣就去outlet行街.
Outlet 距離季樂只係5分鐘左右路程,泊好車就開始行街shopping,三儍對shopping興趣不大,但好彩outlet裏面有雪糕店,又有Lego shop可以分散一下佢哋嘅注意力,俾到時間我放血.行到咁上下天陰陰想落雨我哋就走喇,攞車去今晚嘅酒店.
好彩我哋早一步走,去到酒店已經開始落起大雨嚟.我哋今晚响outlet附近嘅 Chisun Inn住.酒店係一般商務酒店,諗住就自己行程先 book 呢度,但估唔到幫我哋check in 嘅staff 態度好差,同對住本地人係兩個樣,見我哋5個人book一間房黑口黑面,話我哋超過指定人數入住,唔俾我check in,好彩我book酒店不嬲寫足係有2大3細入住,而confirmation e-mail都有清楚寫明入住人數,我show俾佢睇佢即時無聲出,好不情願同我哋check in.搞掂手續就上房,間房都預咗係細,但放咗行李之後都算有路行,我哋稍事休息就出去食飯.
鳥栖係工業區,入夜後比較靜,加大家都仲有d飽,所以就求其去食香港都有嘅日式咖哩店食晚餐.食完行下附近便利店,再番酒店pack行李同休息啦.
(day 9 完)
張貼者: jacqueline 於 上午8:06 沒有留言:
2015年8月18日 星期二
三儍再襲九州 day 8 25/7/2015
瞓醒覺我哋就落去旅館嘅餐廳食早餐.我哋坐定定職員就送上日式早餐,早餐分量好多,而且好好味,食飽飽我哋就返上房執好行李 check out喇.
嚟到湯布院一定要試好出名嘅蛋卷,離開旅館就揸車去溫泉街嘅B-speak 買蛋卷,雖然舖頭只係啱啱開,但已經人頭湧湧,唔怪得要預訂.我哋買完蛋卷之後原本想行陣溫泉街,但係天氣實在太熱,而且想早d去下一個目的地玩,所以放棄咗,希望遲d有機會再嚟過.
我哋上車出發喇,離開湯布院,我哋去番熊本縣,今日會去熊本嘅阿蘇ミルく牧場玩,揸車過去要2個幾鐘,沿途風景好靚,一路欣賞風景唔覺唔覺就到咗喇.泊好車俾埋入場費就入去玩,原本想俾三儍揸下牛奶騎下馬仔,但我哋遲咗小小趕唔切去排隊,不過三儍見到d小動物就已經好開心.
午餐响牧場食燒肉,價錢唔算貴但都好好味,三少仲食到停唔到口.食飽就繼續响牧場玩,我哋睇咗動物賽跑,又去抱抱小動物,餵下羊咩咩,四圍行下睇下.最開心嘅係嗰度有太陽花田,原本行程中有安排去太陽花田,不過就唔到所以取消咗,雖然呢度嘅太陽花田規模唔算好大,但映相出嚟都好靚,總算還咗我心願.玩到熱我哋去食下雪糕,再行下土產店買手信同牛奶,行到人哋差唔多閂門我哋就走喇.
由牧場去熊本市唔駛一個鐘車程,泊咗車响酒店指定嘅停車場就去酒店check in.今晚我哋住Comfort Hotel,酒店响商店街附近,位置好方便,但之前响博多Comfort Hotel實在太唔掂,所以對呢間Comfort 不寄予厚望,點知check in 時職員已經送咗三儍一人一份盥洗用品,氹到佢哋好開心,之後上房仲驚喜,間房又大又乾淨,放好行李就出去行街街.
落到樓下就已經係商店街,真係超方便,我哋行到d舖頭差唔多閂門就去食飯.今晚去居酒屋食晚餐,呢間居酒屋香港都有分店,最出名係雞翼,d雞翼又真係幾好味,不過就好熱氣,其他嘢食就一般.食完就慢慢行番去酒店附近嘅激安之殿堂行下,得晚餐落格,再番酒店食B-speak嘅蛋卷同阿蘇嘅牛奶做宵夜,蛋卷真係好好味,好鬆軟又唔太甜,牛奶就又濃又香甜,兩樣一齊食真係好夾,食到飽飽就沖涼瞓覺啦.
(day 8 完)
張貼者: jacqueline 於 上午8:35 沒有留言:
2015年8月14日 星期五
三儍再襲九州 day 7 24/7/2015
今日又係晨咁早起咗身,望出窗外原來個天仲未光,但原來我哋間房向住東面,可以欣賞到日出.睇完日出就落下浸番轉溫泉消除疲勞,浸完再叫醒3儍去食早餐.
酒店早餐好豐富, 除咗日式同西式嘅食物之外,仲有新鮮水果,食飽飽我哋就番房望住個無敵海景休息一陣,再執好行李check out.呢間酒店好正,真係唔捨得走,希望下次有機會再住過.
下一站係高千穗,不過我哋唔係去高千穗峽而係去坐小火車,小火車係响一條因颱風破壞而廢棄嘅鐵路上面運行,對三儍嚟講去睇風景不如去坐下小火車,所以我哋揀用呢個方法去遊覽高千穗 .由日南到高千穗車程要2個半鐘左右中間我哋响PA食晏,不過嘛嘛好食,食完就繼續上路.
終於去到目的地.由於小火車無得予約,所以一路都驚去到無哂位,一停好車我就第一時間衝去買飛,但都只係買到1個鐘頭後嘅車票,原本可以四圍行下夠鐘先番嚟,不過天氣實在太熱,唔想周圍走所以响度等.職員見我哋係外國人,响等侯期間都好積極安排d節目俾三儍,俾佢哋予先坐下响鐵路行嘅電動車,又去車庫睇已經停駛嘅火車.一個鐘好快過,係時侯上小火車喇.
小火車路程其實好短,全程都係半鐘,途中會穿過隧洞,經過車站同農田,最後响條谷上面嘅鐵橋上停低,响鐵橋上可以吹住山風欣賞峽谷嘅風景,好舒服好寫意,最搞笑嘅係揸車嘅叔叔居然响鐵橋度放泡泡,襯埋風景又係幾靚嘅.短短半個鐘嘅小火車之旅好快就結束,我哋係時候又再起程.
經過2個幾鐘嘅車程,我哋終於到咗今晚嘅住嘅旅館-由布院いよとみ.去到已經差唔多7點,其他住客已經食緊飯,我哋匆匆忙忙check in就上房.間房唔算好大,但就好舒服,有個小露台,望出去見到火車路,火車經都會有聲,不過好彩火車班次唔太密,可以接受.
洗個面就落去食晚餐,晚餐係旅館予備.二,三少食兒童餐,份兒童餐份好似幾好味份量都啱啱好.而我哋就食地雞窩,原以為只係得個窩,點知有頭盤沙律魚生冷麵,仲要係好食,簡直喜出望外,反而個地雞窩就普通d,不過就勝在份量好多,食飽就返房休息.
旅館本身有三個溫泉,兩個室內一個露天,全部都係貸切,只要入去鎖埋門就變成自己嘅私人溫泉,而客房裏面就無浴室,想沖涼就要去溫泉沖.我哋食完飯諗住返房嗰陣見到其中一個室內溫泉無人用,所以就改變主先去沖涼兼浸溫泉.雖然只係室內溫泉,但可以食飽飯舒舒服服沖個涼再一家人一齊浸溫泉就好滿足,浸完溫泉想返房時見到露天溫泉居然無人用,所以趁機去埋露天浸.露天溫泉比室仲要正,三儍可以一齊玩水又唔會影響到人,無哋映下相浸多陣就番上房.
番到房時間仲早,我哋睇陣電視,食下水果就瞓覺喇!
(Day 6 完)
張貼者: jacqueline 於 上午9:51 沒有留言:
2015年8月9日 星期日
三儍再襲九州 day 6 23/7/2015
起身响酒店食咗輕便但好味嘅早餐之後我哋就出發喇,由於今日時間比較鬆動,所以見到d啱行嘅舖頭我哋都停車行下,好似激安之殿堂咁,d嘢古靈精怪乜都有,有啱三儍嘅玩具,啱daddad嘅汽車用品同啱我嘅護膚化妝品,唔覺唔覺就响度用咗個幾鐘,買咗一堆好低嘅汽車用品牌走.
行完街街就正式出發去日南,由都城市去日南海岸大概一個半鐘車程,第一站係去鵜戶神宮,呢個係日本唯一一個洞穴神社,亦係少數可以聽到海浪聽嘅神社,難得三儍去呢d景點都乖乖地唔嗌住走,我哋可以慢慢行下睇下,欣賞下呢個起响崖邊嘅神社,行完我哋食埋雪糕,就出發去酒店喇.
今晚我哋住日南海岸嘅 ANA Holiday Inn Resort,間酒店規模唔細,泊好車已經有職員過嚟幫手搬行李.上一樓check in 之後就上房,我哋今晚住和式房,三儍照例好興奮,而我哋見到間房都好開心,因為間房除咗新同大之外,仲有一個超級無敵大海景,真係想攤响度乜都唔做嘆凍飲望住個海發白日夢,我哋响房度hea咗陣就換衫出去喇.
原本應該要食午餐,不過頭先食嘅雪糕未落格仲飽飽地,加上三儍情願去玩,所以我哋決定先去沙灘玩,再早d食晚餐.沙灘就响酒店出面,d沙好幼好水好清好乾淨,但個海就好大浪,所以我哋都只係玩下沙玩下水,不過三儍玩得好開心,玩到差d唔舍得走.玩到5點左右開始肚餓,我哋就番上房沖涼再去食飯喇.
我哋唔想去得太遠,所以淨係去酒店對面,又係叫網元嘅餐廳食日本料理.可能做遊客生意多,呢間餐廳都有d貴,不過大家都好肚餓,所以都叫咗二份漢堡扒定食,海鮮丼定食,刺生併盤同鐵板豚肉.以為唔多夠食,點知原來每份食物嘅量都好多好大份,海鮮刺生都好生鮮肥美,其他熟食都唔錯,食到好飽好飽我哋就返酒店小休,再出去買嘢.
由於我哋早食飯,所以晚飯之後仲有充裕嘅時間俾我哋去玩.我哋先去附近嘅便利店行下,買咗煙花就去沙灘放煙花.三儍唔係第一次放煙花,但每一次都係又要驚又要玩,但不過都玩得好開心.燒完煙花就返酒店嘅工產店行下買手信,再去浸溫泉.酒店嘅溫泉無溫泉咁正,但都ok,舒舒服服咁浸完就返食雪糕瞓覺啦.
(day 6完)
張貼者: jacqueline 於 下午8:21 沒有留言:
訂閱: 文章 (Atom)


c: text/html

text:
2015年8月6日 星期四
為食路上,滾動行勝利道
其實我都好耐冇去勝利道,話說果日我忽然想去食下東江菜,去到泉章居又太多人,至醒起行過幾個街口果段窩打老道,好似有間醉瓊樓喎,與其喺度企到唔知幾時,不如去碰下運氣喇,行到身水身汗,去到門口至知佢冇做喇!雖然有尐惆悵,但係都要醫肚㗎,就轉左入勝利道.
細個時住窩打老道,每次口痕想落街搵嘢食都會行去勝利道,雖然佢隔離嘅梭椏道都有好幾間食肆,但係果度要撐斜路,我都做過廢青,唔多想郁係正常嘅!
當年勝利道近住窩打老道呢邊,有間好出名嘅夏銘記,佢尐魚蛋真係好好食,尐河粉又軟又新鮮,真係有一陣粉味,好好食.
咁嚟夏銘記食魚蛋粉,識食嘅就梗係飲番幾啖湯先喇,味精就梗係有喇,但係佢個湯底真係好惹味,真係要喺落辣油之前嗒真個湯,唔係真係浪費左.另外一定要食嘅係佢嘅辣油,一辣到底,非常有勁,咁如果你唔食辣就真係有尐可惜,因為食魚蛋粉唔加辣油已經係好可惜,再加上你唔加夏乜記呢個咁正嘅辣油,果個享受程度真係大幅下降,不過冇法,淨係食魚蛋粉囉,至少呢度嘅魚蛋真係比其他地方好!臨尾叫支汽水,只係收$6,實在經濟實惠,飲完真係順哂!
不過夏銘記已經唔喺勝利道嘞!玩嘢呀,你話,執左都重介紹!少安無燥,咁人地又冇執笠,人地只係搬左去油麻地警署後面果間百老匯電影中心隔離啫,我早幾個星期都去過,仍然好味,不過個鋪頭唔易搵,千祈唔好入錯喺大街大巷金壁輝煌,都同佢中間個字一樣果間就得嘞!
好,講番勝利道,咁點解我會忽然想起夏乜記呢?因為喺搵唔到東江菜又唔想食海南雞飯嘅情形下,最後我係走左入夏銘記個舊鋪去食晚餐.呢間餐廳有幾樣嘢係好攻到我嘅死穴嘅!第一,佢有卡位,係呀,卡位係我兒時上茶餐廳嘅情意結,第二,佢由一班年青人運作,有呢兩樣嘢嘅餐廳,我係一定入去嘅!
我叫左個晚餐,$188,唔算平,但係有五度菜連一杯飲品.包括餐湯,腸仔忌廉湯我又真係未飲過,前菜我揀左磨菇酥盒,相信個酥盒係現成貨,不過個磨菇汁加埋蜆肉都幾好味.之後重有意粉,呢碟嘅份量唔算大,而主菜係燴羊柳,羊嘅肉質唔錯,可惜味道過咸,我一路食一路飲水有尐剎風景!最後係甜品,初時以為係雪糕,但係食落至知係乳酪,酸酸甜甜咁,好消滯!
落樓要成二百蚊,咁你話抵唔抵?好食就幾多錢都抵,講真,食物一般,但係勝在份量好夠,真夠攬住個肚出門口.
出到門口望過對面,見到一間日本菜餐廳,又令我諗起當年我喺電台做嘢做到好夜都未食飯,於是揸架車去勝利道,就停喺對面間粥鋪.食完埋單,個老闆娘話有人幫我俾左,重記得老闆娘問,你唔識佢㗎咩?我笑一笑冇答佢,就開車走左喇,到而家都唔知果個係邊個.
對你地嚟講,係流住眼淚行嘅勝利道,對我嚟講係充滿感情同美好回憶嘅勝利道!
1 則留言:

robotstxt: allowed

filter: keep


text:
一個月前開始著手處理既東海堂婚照餅咭,尋日終於到手喇,不過實物既印刷質素同東海堂俾我confirm既draft就真係有d距離,不過一早都已經有心理準備同尚算可以接受:
實物紙質比想像中薄,印刷微粒亦算明顯,除了右邊既相會出現微粒情況外,原來左邊既暗粉紅都一樣會有微粒,即場再同放係東海堂舖頭裡面既婚照餅咭sample對比過,印刷quality明顯差d,有d貨不對辦既感覺:
另一個奇怪地方就係d相既印刷位置會有少少偏差,有d印得偏左或偏右少少,有d又可以印正中間,所以餅咭中間既撕開虛線未必係正中間:
除左餅咭本身既質素之外,我去拎餅咭個姐姐仔都真係令人汗顏…個收銀將我既餅咭搵出黎拆袋,拆完袋打算數俾我睇時,唔知佢點搞可以將我半疊足足幾十張餅咭跌到周地周圍都係,嬲到我死…半句唔好意思都冇同我講,執好之後數俾我睇又唔清清楚楚數出聲,淨係數俾佢自己聽;一開始仲要數到一張張攤開晒係枱面,你張枱得兩尺咋,你估有廿尺呀?!要我教佢同幫佢數十張放埋同一位置疊起做一疊;逐張數個時d手勢又大大力彈落枱,好驚佢會彈到皺,要開口叫佢輕手d唔好彈…唉…雖然我知自己係個要求高既人,但做野都唔係咁架下嘛,點解而家d人可以咁架?
到最後數完結果少左一張,佢又話要再由頭數過,我心諗肯定係你頭先跌到一地係整唔見啦,結果佢今次數既手勢唔止彈,仲要逐張捽,又要我開口叫佢唔好捽…真係火都黎…又捽又彈多一次,結果咪又係欠一張,佢就話要打電話同寫字樓講,全程我已經忍住冇對佢跌咭落地同整唔見一張出過半句聲,諗住等佢打上寫字樓等睇戲架喇,點知佢打打下電話又唔知係邊度搵返個張出黎喎,咁件事就當係settle左…
可能我要求真係高啦,製作餅咭既溝通過程,取餅咭,餅咭本身既質素都唔算好滿意,只係不過不失,但睇在買滿150張餅咭就免費送印刷就算,如果真係要另外加錢去印就真係要考慮下…要讚既地方係寫字樓主動俾多廿幾個封套我,唔駛我開口問~
不過印餅咭呢個idea始終係冇得頂,特別同靚過人人都派既美心餅咭好多好多,希望大家收到我地既東海堂餅咭都會有驚喜~
同場加映另一張相做成既draft,結果最後都係冇揀到:


text:
之前講過俾大家知我地去左Sens Studio (太古店) 到影家庭照
原先我係o係團購買$268 個package 包12張相, 連相架, 相簿
但影過呢啲家庭照都知道, 好少人真係可以用package價落樓, 至少我知自己唔得, heeee
今日終於有相睇, 我特地叫埋daddy倍我去揀相, 因為我怕自己又忍唔到手買太多
我地total影左13x 張相, 有左承熹既經驗, 今次揀相方面, 我好狠心咁篩走唔太突出既相, 同埋同一個pose但唔同笑容既我都只會揀一張
最後, 我都係揀多左20張, 額外俾左$1600
佢地offer原價額外$100/張, 買滿20張就八折, 全部要晒就$3680
anyway, 今次係同妹妹第一次影, 咁耐以來都無乜影過一張正正經經既"全家幅", 所以我覺得1600蚊都acceptable啦!
好鐘意Kidinc既衫, 著到兩個好得意, 我地一家人有共同logo但又唔會太死實實一式一樣, 大力推介!!!!
我知道佢地剛出左冬天新裝, 黎緊月尾我地又會去影(今次去Sogo Face, heeee), 我都會入定貨!
我今次特別要求要淨色Background, 因為想淨係影自然feel
位於太古華蘭中心既Sens面積唔算十分大, 乾淨程度可以接受, 我選擇佢既唯一好處係近屋企, 我覺得團購玩下都值得去試
就算影得唔太十分好, 都總有值得揀選既相, 就當搵個專人用靚機幫自己影下全家幅吧!
Best Big Bro & Best Baby Sis (by Old Navy)
要兩隻小鬼坐定定一齊影係最難, 因為我一放低妹妹佢就喊, 承熹又成日過份活躍周圍走
相比之下, 承熹比起妹妹當然投入好多啦, 佢當日唔知做咩心情大好, 好多時都肯跟住攝影師既指令, 所以係32張相入面, 承熹佔既比例都比妹妹較多
出年二月既時候係佢三個(加埋大少)既生日月, 到時我都會再book影樓影相, 希望妹妹到時識行識玩, 會影得好啲啦!


text:
2015年6月16日 星期二
如何教導子女 2
最近心情吾多好, 我記得上年寫過一篇Blog 係關於"如何教導子女", 隨著龍BB 越大我就越有依個疑問, 究竟點先可以教好龍BB?
其實龍BB 吾算係一個好曳既小朋友, 但係佢绝對係一個好活躍貪玩既小朋友, 就係因為佢太貪玩, 見到有小朋友一齊玩就會投入到有D進入忘我竟界, 玩到連呀媽都吾認得, 叫幾次佢未必會理我, 可能要用重語氣叫幾十次先理我, 當我一訓話龍BB時, 佢一係好好好吾開心喊, 一係就嬲左我甚至會推開我, 好言教導又吾多理, 佢每次都要激嬲我先肯乖乖聽教, 好彩既係佢之後重識知錯say sorry!
有媽媽同我講男仔通常係咁會活躍D, 講真我都想見佢開心, 但要適可而止! 有時都好怕話得佢多會有反效果, 加上龍BB 好有性格, 佢吾鍾意我訓話, 但做錯又點可以吾話呢? 我見過有D媽咪望住自己個囝發脾氣推其他小朋友, 但個媽咪竟然完全不理, 比我一定會阻止!
龍BB 越來越有佢個性格, 究竟點樣先可以平衡到, 如果有睇開我Blog 既媽媽真係好想大家分享下如何教導子女!
Btw, 我開始有封Blog 念頭, 但係又覺得由陀B到而家個Blog 都係為龍BB 而設, 記錄左好多龍BB 既成長真係有D吾捨得, 希望我繼續仍有動力去延長此Blog......
6 則留言:
其實個個小朋友都有自己性格,有時隔開等大家冷靜下,我有時見Anki情緒唔穩定我都同佢隔開,佢喊多兩喊就唔喊,冷靜返.回覆刪除
"如何教導子女" 呢個真係一個長久又深奧的問題, 冇正確的答案! 小朋友個個唔同, 有D受軟, 有D受硬... 有D 軟硬都唔愛受... 唯有係經一事長一智吧! 小朋友同大人都一齊從錯誤中學習, 一齊成長回覆刪除
講真大人細路都唔鍾意比人話,而且而家好多學說都教同小朋友說話要正面...回覆刪除
好似"唔好跑"講成"不如行慢啲"講真真係唔知有幾多個做到,見到佢曳嘅時候仲要諗吓點講,真係要好冷靜先得.亦要睇個細路授邊套..唔可以一概而論.
我仔好勝心好強,唔鍾意比人話曳,所以有時我見到其他小朋友曳,會叫佢睇(我唔會避,因為如果佢自己見到我唔知仲弊!)解釋吓咁曳有咩唔好,會有咩後果,等佢知道,佢就會話自己唔會咁,要做乖果啲.
試吓咁得唔得?
教小朋友係條好漫長嘅路,大家一路教一路學!加油呀
封blog呢...其實唔使咁到咁實嘅,有野咪寫,有心事就講吓,唔想寫咪唞吓囉!!
教育佢地真係好高深架,慢慢教啦!回覆刪除
其實吾好話男仔,女仔有野玩都可以好忘我,我兩個女係屋企都成日搶野玩,都會打人忟頭髮,細個個就一定吾聽架啦,大個個都吾怕我,係怕我老公多D. 有時高壓政策吾得,就懷柔一下,如果真係好嬲就吾好理佢住,吾好放棄呀!
封blog咁嚴重? 得閒打下都OK啦,我地支持你架!
其實有邊個人鐘意畀人話,但做錯事邊有得唔話,你想佢好自然忍唔到口,只可能係話嘅方式轉變吓,真係個個小朋友唔同,要媽媽自己去慢慢摸索,好似燒腩仔咁受軟唔受硬,我都唔能夠逼得佢太緊,但有D位你知唔可以心軟,無奈地都要執得緊D等佢明,咁話完佢乖返咪大力讚佢多D,拉吓又放吓咁啦,唔使畀自己太大壓力,預講一次唔會聽,咁咪講多幾次囉,你有心教好佢佢總會明嘅.回覆刪除
還不錯的文章值得推薦.贊!xyz回覆刪除


text:
真係十幾廿年冇參觀過益力多廠, 我記得個時仲讀緊中學, 跟教會去益力多廠仲係觀塘, 原來而家已經搬左去大埔
廣告名句: 你今日飲左未呀?
小明一直都好鍾意飲益力多, 小慈家姐就一般, 不過有得參觀都好期待
好厲害, 源自日本既益力多已經遍佈世界各地
全世界每日飲 3000 萬支益力多, 超誇張呀! 發過豬頭
紅色益力多係原味, 1 樽仔含糖量係 3 粒方糖, 嚇親街坊, 即刻推出綠色低糖高纖益力多挽回民心
廠房好新, 好大, 好靚
彩色繽紛, 小朋友見到就開心
益力多歷史, 1930年由代田稔博士成功培養活性乳酸桿子, 1935年益力多出世喇~~
1969年傳入香港, 當時既益力多係玻璃樽裝架
1971年轉為膠樽, 到而家 2014年, 43 年都冇轉過包裝呀!!!
廠房唔俾影相只可以影電視, 有機器幫手真係好快, 3 條生產線每小時生產 38000支益力多 @.@
製造益力多既材料
益力多由葡萄糖, 砂糖, 脫脂奶粉加活性乳酸菌製性
不同國家既益力多叫唔同既名, 樽既形狀包裝都唔一樣架
推廣中既綠色益力多
呢幾隻公仔可以買番屋企架
咁大隻, 影張相算啦
等左咁耐, 終於有益力多飲
呢排係新加坡獨有既 5 味益多, 有青蘋果/橙/提子/士多啤梨同原味, 下次去新加坡記得買黎試呀!
有卡通片睇幾專心
故事講述乳酸菌幫手打低腸臟入面既細菌, 係一個偉大既英雄, 受小朋友愛戴
呢位小朋友係咁攬住 D 飲完既益力多樽當寶, 工作人員收樽掉垃圾時佢因為唔捨得 D 樽而喊左出黎, 攪到工作人員呆左, 唯有話: "D 樽甜會惹蟻唔留得架!" 真係冇佢咁好氣.....
收獲豐富又食又拎, 每位小朋友都有益力多FOLDER, 大人有小匙扣
呢個箱 D 產品先吸引呀, 可惜香港冇得賣
日本益力多連杯麵都有出呀, 勁!
啊~~ 原來送既貼紙係咁玩既
一對新人
好玩好玩! 大開眼界! 有機會要黎多次先 ^^


text:
人哋聖誕節食火雞,我就平安夜食栗子炆雞,再加個西式雜菜湯,攪到好似好應節咁,但我唔係刻意 o架!係咁啱得咁 "喬" 啫,我係佛教徒,聖誕節對我嚟講根本毫無意義,無必要應節或慶祝,甚至 " 狂歡 "!!
材料:
急凍雞下脾
栗子
乾蔥頭
醃料:
鹽
糖
生抽
老抽
雞粉
胡椒粉
紹酒
粟粉
油
調味料:
鹽
糖
酒
蠔油
雞脾解凍後去皮,洗淨,用抹手紙索乾水份,然後斬件,落醃料醃好備用;乾蔥頭去衣備用;栗子去殼後,用烤爐焗數分鐘,之後 "浸" 衣就變得乾脆,好易脫落,不費吃灰之力就攪掂哂,睇吓呢幅相就知啦,粒粒都咁靚仔 o架!
燒熱油鑊,先爆香乾蔥頭,再放入雞脾略煎至微黃色,之後就贊少少酒,再煎多陣.
跟住就加埋啲栗子,加水及調味,兜兩兜,冚蓋用慢火炆至雞肉熟透及栗子腍身.到咁上吓你就會發現啲汁會變到好濃好 "杰",因為大部份嘅蔥頭都已經溶哂喺個汁度,喺呢個時候,最好就試一試味,因為由於啲汁煮到好濃縮,可能會變到好鹹,所以最好加番多少少糖,我覺得煮栗子菜式比較甜啲會好食啲.當煮到收汁後就可以上碟.
雖然呢次喺我第一次煮呢個餸,但係我都覺得 OK 好味,唯獨是栗子唔夠腍,我諗下次要預早先炆定啲栗子至得!


text:
噚日 Winnie 過嚟我屋企整蛋糕同叉燒,每次佢過嚫嚟都有好多禮收 o架,今次有月餅,計時器,Winnie 媽咪包嘅水餃啦,椰漿同麵包,好多好多呀,不過最開心就係收花囉!當然,佢梗係唔會送花俾我啦,係送俾我媽咪嘅.佢真係好有心 o架,無論係嚟我屋企,亦或係去探我媽咪,佢都一定會帶啲好靚嘅鮮花送俾媽咪.
今次仲好重手 o添呀,星期日陪洛洛上完兒童音樂班,幫完學生去試場試完琴之後,就忽忽趕出去旺角花墟,專登買咗呢扎由荷蘭入口嘅鬱金香.
佢揀呢隻橙色好靚,加上鮮黃色綑邊,每朵花都好立體,好鮮豔奪目.
Winnie 好有心思,我曾經講過我記得媽咪好似話鍾意鬱金香,佢就專登買嚟送俾佢,而佢又估我會鍾意橙色,所以佢就喺咁多款之中揀咗呢扎喇.佢仲話俾我聽,佢搵勻哂全個屯門,打電話問過好多間花店都無鬱金香賣,於是就專程出花墟買,真係為咗扎花專程出去 o架,因為陪學生試完琴之後出旺角時都已經好晏喇,跟住又要趕返屋企食飯,所以佢出到旺角都無時間慢慢行街,買完扎花就即刻走喇!真係攪到我都有啲唔係幾好意思,要佢咁頻撲!
因為晏晝整蛋糕時,我搬咗張餐枱過去客廳果邊,方便光猛啲影相,之後我又懶搬番過去飯廳度,所以就索性喺客廳食晚飯,因此噚晚係呢兩年幾嚟第一次有同媽咪同枱食飯 feel,我想留住呢一刻嘅感覺,所以就即刻拎部相機,影低 Winnie 呢扎鬱金香,作為見証我同媽咪可以再次同枱食飯嘅時光!
Winnie,喺呢度我要再次代媽咪向妳講聲多謝,我好肯定,妳係第一個送啲咁貴嘅花俾佢嘅人,妳係第一個送鬱金香俾佢嘅人,妳係第一個送啲佢鍾意嘅花俾佢嘅人!!如果佢真係仲喺度的話,親手接過妳送俾佢呢扎鬱金香,肯定開心到死,唔好話佢,噚日我一見妳入門口時拎住呢扎咁靚嘅花,我即時都好感動,因為我知道妳真係好有我媽咪心,比親戚還要好!
好喇,唔再寫啦,又試自己攪喊自己喇!


text:
由墨城機場去Publa好似唔洗2小時, 因為佢開得好快. 一去到佢哋屋企, 放下行埋佢哋就車我去downtown Puebla. 因為有當地人, 所以我好似去咗旅行團咁, 無哂方响同唔知去咗邊.
2012年6月12日 星期二
Mexico 2012 June 12 (Day 5) Puebla
今早無行程, 巳經打攪咗人幾日有D唔好意思, 所以今早比人休息吓. 大約12:00左右, 我哋要出墨城機場接好耐無見的人, 之後會有人車我哋去Puebla.
由墨城機場去Publa好似唔洗2小時, 因為佢開得好快. 一去到佢哋屋企, 放下行埋佢哋就車我去downtown Puebla. 因為有當地人, 所以我好似去咗旅行團咁, 無哂方响同唔知去咗邊.
由墨城機場去Publa好似唔洗2小時, 因為佢開得好快. 一去到佢哋屋企, 放下行埋佢哋就車我去downtown Puebla. 因為有當地人, 所以我好似去咗旅行團咁, 無哂方响同唔知去咗邊.
Catedral de Puebla
我巳經唔記得呢個係乜敎堂, 因為大雨到我哋要入敎堂避雨
由敎堂出來仲係勁落雨呀, 好似開水喉咁, 條街的去水又唔好, 成腳濕哂.
糖果街
佢哋帶我去呢間買, 佢哋話呢間好食, 其實我對佢哋D糖一D興趣都無, 不過佢好興奮哋叫我哋試, 又叫我哋買, 我哋其實唔想買, 因為我哋仲有好多行程, 而且要自己坐巴士, 不過咁我又唔好意思, 所以咪買D當手信
好似D果皮的糖我無興趣, 用來做蛋榚就OK, 但我鍾意Puebla出的陶瓷
佢哋硬要送比我哋呀, 真係唔好意思呀. 其實有D都幾好食架, 由其是鳥結糖.
最後, 因為太大雨, 我哋為有食個EARLY DINNER. 佢哋帶咗我哋去一間幾出名的餐廳, 好好味, 價錢又唔貴. 下面個石頭鍋好好味, 牛油果右面係仙人掌, 我好鍾意食.
今日早D比佢哋返去瞓啦, 因為佢老公剛由加拿大返來就車我哋來PUEBLA, 之後仲要同我哋一日遊, 真係唔好意思. 佢老婆同其他的墨西哥人一樣, 人又甜又熱情, 我第一次見佢就可以不停吹水. 我超鍾意佢哋.
訂閱: 張貼留言 (Atom)


text:
做到同d師奶門一齊夠鐘就走人的高脂爸爸
無心戀戰之下, 士氣的跌幅真係勁過恆指多多聲
因為一來真係要睇住anson, 二來公司的新政策真係攪笑到暈
早已經想走人, 點知俾個manager先走一步
仲話俾個位我坐添, 最後雖然真係俾我坐咗佢個位,
不過個位原來係死位, 又要做自己野, 又要管人
又要解決各種奇難雜症, 真係做到冇停手
不過後來我決定朝9晚6, 做得幾多得幾多, 話知你死啦
但係公司近排多咗個 hr manager, 佢睇嚟真係幾得閒
安排咗不同的堂俾我地上, 仲要我地好似中學生咁做project
今次的topic係" 如何提升員工士氣 "
對我這個完全冇士氣的人嚟講, 叫我做這個project簡直勁攪笑
大佬, 我知自己咩事啦! 係你唔知啫, 直接同我地傾吓好過啦
本來真係廢事彩佢, 諗住唔做個project架啦
係契妹求咗幾次之下, 為有帶住team人開個會睇吓點做啦
做project的野, 最好當然分工合作架啦
所以我就打算將條題目分為幾部份,
而因為各部份一定有深有淺, 如果我一次過講哂所有問題
個個一定爭住做淺個part, 所以我每次只講一條問題
之後就要佢地主動舉手簡選, 最後冇舉手個d人就去做presentation
本來覺得個辦法真係prefect到暈
點知問完第一條問題之後
個個就開始議論紛紛, belebala..... 連hr manager都加入戰團
一小時過後, 繼續bababa dadada...........
sorry 我都係做番個冇士氣的員工吧啦, 對住班好同事真係
唔激到嘔血都算好彩
會議未結束, 我決定提早離場, 番屋企睇anson


text:
(網絡圖片)
其他嘢先唔好講,你睇吓個名就已經知呢個所謂十大傑青獎有咩問題.
十大傑青既然冇十個,點解要加「十大」兩個字?十大富豪可唔可以得六個?嚟我公司幫襯有十大好處,我可唔可以淨係同你講原來只得五個好處?
全香港咁多人,你揀唔到十個唔係代表你要求高,而係代表而家好少有料嘅人走去提名.
其中一名獲獎者被圍插,其實對佢有少少唔公道,因為其實佢本來都係一個好好嘅年青人榜樣.出身唔係好,靠自己雙手買到樓,仲買埋舖,供完又好未供完又好,必定算係成就.既然人哋係咁有成就,我哋咁樣批評佢,就係有少少唔公道.
不過只係少少唔公道,即係 5% 唔公道,有 95% 都係批評得好公道.
賺到錢,周圍同人講,係一件好冇腦嘅事.除非你係開賭博網站,你要話畀人聽你係捉路之神,咁你就絕對應該用買樓嚟曬你嘅命.
你係傑青喎,唔係講錢㗎嘛.買到樓就大肆宣傳,同葉朗程呢啲市儈佬買㗎靚車周圍同人曬有咩分別?不過呢個都唔係重點,而重點係,你買層咩樓咁巴閉?淺水灣?山頂道?最戇居嘅人,就係攞住一啲唔巴閉嘅嘢然後巴巴閉咁攞嚟講.
人哋補習天王林溢欣,同你年齡一樣,三年賺一億.你買嘅單位,人哋一炮過唔使供買三十個都可以面不改容,係面不改容呀,因為今年買完三十個,佢下年又多幾千萬,又可以買多十個.你知唔知,人哋淨係泊喺屋企嗰架唔係成日揸嘅法拉利都貴過你層樓?
得,我知,你攞傑青,唔係因為錢,係因為你做過好多社會服務.有做社會服務係好,但呢啲咁嘅社會服務,係唔係足以去到攞傑青?我答你,far from enough.我唔係質疑佢嘅善心,但社會服務呢啲嘢,要 chok 出嚟容乜易.喂,而家講緊攞傑青喎,咁易 chok 出嚟仲係傑青?最令人擔心係,如果做傑青嘅門檻只係咁,十年後個個傑青都會變晒強國富家子弟,因為佢哋會發現,原來攞獎係咁容易 manipulate 嘅事.
搞呢啲傑出獎,最怕就係有人為攞獎而做啲為攞獎嘅事.
呢個傑青話佢冇朋友,我信.因為如果佢有朋友,佢嘅朋友就唔會睇住佢改個咁嘅英文名都唔出聲.Fony 即係虛偽嘅人,你叫自己做 Fonia,係唔係要搵個 Greedia 先襯得起你?
原文連結:
相關文章:
一個自稱「IFC 張智霖」的 private banker,一個又一個浪漫與惡俗的中環故事.


text:
2013年9月26日 星期四
又一年☆Pane Vino
踏入12點既生日我地都會吹下蠟燭食蛋糕
make a wish~
一食完就瞓 haha
今年小俊買佐Thomas Trillion既蛋糕
整得好靚 又出乎想像咁好味喎
左邊係士多啤梨酥皮
中間係吉士餡 頂層一塊朱古力薄片
佢好在朱古力同吉士都唔太甜 酥皮又脆 真係勁脆架
平時喺電視見到Thomas教整甜品已經覺得佢好勁
如果佢有開班教就好喇
Rosenana - 朱古力波波好靚 靚到唔捨得食
中間係蛋糕 + yogurt cream + 果茸 + 紅桑子cream 層層口感
but呢個蛋糕睇好味過食
2013年9月10日 星期二
慶@Greyhound Cafe
仲寫緊慶生飯 @Greyhound cafe@IFC
呢餐都遲佐大半個月先食 因為月頭去佐沙巴番嚟又要埋數
不過而家慶唔慶祝我都冇乜所謂
得閒聚聚傾下計已經ok (不過冇藉口又好難約囉....)
有時真係好啱
阿茄話我知book佐呢間 嗰晚就有人喺FB post佐呢間既食物相
仲話好好味
之前又聽人講泰國Greyhound好味 so好期待去試
羅醫師話做嘢壓力好大 見menu有杯可以減壓既飲品
但...一上枱 醫師話見到呢隻顏色既飲品應該減唔到壓喎 haha
佢話冇乜味既 加honey飲
下圖係肉醬生菜包 有生菜, 肉醬, 粉皮, 香葉, 酸酸地既汁
估唔到咁好味 encore多一個
Bex話上次食過煙三文魚好好味
個source做得幾好 好夾三文魚
整體呢間既食物有好有壞 某幾款食物味道普通佐少少 (意粉/冬陰公都唔出色)
份量唔大 其實佢每款價錢都唔太貴
可以叫多幾款試
呢日我地幾個女仔講開識男人既事
因為我地班同學當中幾個未拍拖 幾個離佐婚 又有離完再結又離 又有離佐轉基既case
乜都有
佢地一講呢啲話題就話我好好彩 冇乜經歷過失戀
咁我都唔否認我暫時係幸運既一個
見到佢地成日都遇到啲唔好既人..我都唔開心架
希望佢地快啲搵到個好&合適既人喇
一班女仔點會冇甜品時間
甜品都有好多選擇
款款都好味 又唔太甜賣相又靚 hehe
多謝你地既禮物
2013年9月4日 星期三
糖妹 在牀上
都未係好識用blogspot..
係咪新增網誌就要create一條新link (xxx.blogspot.com)??
咁我的網誌咪有好多xxx.blogspot.com囉
咁...我應該比邊條link人地呢
訂閱: 文章 (Atom)


text:
再chok多次
太耐無post,擺返啲舊嘢先.
我上幾個星期俾多次機會《變身男女Chok Chok Chok》再捱睇多次,嗰次多得台灣參加者,男扮女係像真咗,但個節目都真係好唔掂.(上一回:《變身男女Chok Chok Chok》易成咁有咩好估)
今次講下觀眾同名星參賽者.咩事啫,下下問人有關身體生理或護理問題(去廁所呀,體毛呀,月經呀…),無錯,唔係嗰個性別或者答唔到,不過都有可能特登答錯引導你,既然真真假假是非難辨,星星們何不問多啲種類嘅問題俾返多少層次,唔好局限響幼稚(智)園至小學生初初學分男女要問嘅問題;既然節目由stereotypical男女開始,我地就由stereotypical男女著手,男女除咗用廁所同剝光豬時有分別,衣食住行品味言行態度總有分別掛,點解次次都仲係要問人地個胸啲腳毛同心口有幾粒痣?平時食咩嘢呀,睇咩書咩電影呀,有咩嗜好呀,點都有啲蛛絲馬跡掛;再進一步,即使stereotypical,stereotypical極都唔只一種stereotype掛,做咩成日assume女仔一定化妝,一定搽指甲油,係咁問一啲你地名星model每日嘅扮靚程序,好簡單問下佢地平時鍾意著邊類形衫,咩髮型,幾時點樣打扮一般打扮用幾耐又如何?而家淨係要估出biological sex,又係遊戲,大家膚膚淺淺無問題,唔需要有咩深度做咩深層心理分析(需要你都做唔到㗎啦),但係膚淺嘅問題都可以千變萬化,為何問極得幾幅被?
除咗問題質素欠佳,嘉賓同觀眾發問同俾評語未必顧及對方感受,以人地醜樣做唔係女人嘅理由,有無諗過你估錯嘅話對佢嘅打擊?雖然我鍾意Chilam,但係做咩知道人地係女人後仲要deung住話佢有鬚根;樓下阿生又話人個胸平所以無可能係女人;佢地係缺乏生物常識定係禮貌,定係揸住《chok》毛當令箭?
講完觀眾又講返個節目啦,玩法無聊無深度欠技巧而且單調,淨係叫男人扮好女性化嘅女人,叫女人扮好男性化嘅男人,試下來啲中性或妖野打扮擾亂視線又如何?唔講有幾個男人幾個女人又點?再講多次當然又係易容/演技唔到家,大家睇下Jo Calderone啱啱個VMA performance,真係望塵莫及.


text:
28 January 2012
太陽之旅
~~Günese yolculuk(Journey to the Sun,太陽之旅) - [1999]
感覺淡淡而無力的故事,主角本來是平平凡凡的生活但因一次種族暴動而認識了一位朋友,從而禍事連連,戲中主角對每事也看得很淡很甘於受命,直至朋友死去他才收起隨遇而安的想法,積極去做自己認為對的事,可惜很多東西對一個充滿變數充滿危機地方的小市民來說並不容易,整套片也是灰朦朦,人物就是介乎於壓抑和默默承受之間,相當前無去路冷冷清清的感覺

Posted by q"._."p™ at 01:34 0 comments Labels: -Movie, Movie_Turkey
27 January 2012
The Dead
~~The Dead(屍地餘生) - [2010]~~
比較特別的喪屍片,地點發生在非洲,戲中的喪屍很落力,眼神動作真是很入戲,而特技也可,比較特別是故事的取向,雖然前段比較無聊但後來漸入佳景,全片主力在親情友情,而且是為著最基本的生存而進發,所以困境亦相當之多但善意的人性描寫亦不少,雖然說教意味明顯,但ending的pandora box收得尚算不錯

Posted by q"._."p™ at 01:33 0 comments Labels: -Movie, Movie_UK
26 January 2012
Meute La
~~Meute La(The Pack,o靚妹腎探母夜叉) - [2010]~~
這是什麼東西?開首不錯,灰暗的天氣野性的女孩不明的陌生人鄉村的咖啡室充斥濃濃的不安感覺,再來是一貫的公路血腥橋段,除去了每次受害者拾到電話後忘記關機的討厭場口外,到這時還可,再後來就真是想不透換血什麼巫術什麼,喪屍什麼,它們的行動它們的行為差點以為自己是在看外星人片,come on,我絕對有理由相信這導演之前是拍mv的,另就是浪費了片中的演員,講到尾就是令人摸不著頭腦,血腥不足暴力不夠的恐怖片

Posted by q"._."p™ at 02:33 0 comments Labels: -Movie, Movie_France
25 January 2012
The Onion Movie
~~The Onion Movie(洋蔥電影) - [2008]~~
看似無聊但其實又帶相當的社會諷刺,加上美國人的特有西方主義,很瘋狂古怪但又不弦失外之音,看似正經但一下字又走回無理頭,跳接太快有時真的找不住,可能好像他們對自己的品評只是一部庸俗低檔次的鬧劇披上諷刺的外表而已,相當smart的製作人,一切也一早說明,對評戲人的笑駡也相當抵死,好一個單刀直入直搗黃龍

Posted by q"._."p™ at 23:26 0 comments Labels: -Movie, Movie_America
J'ai toujours rêvé d'être un gangster
~~J'ai toujours rêvé d'être un gangster(黑道快餐店) - [2007]~~
由開首步入餐廳響起Casey's Last Ride就很對味,女主角正翻了,整個感覺就是隨意悠閒,夾雜荒旦,但不乏人與人之間的溫情及人味,平凡無聊的過日子也有點點天馬行空的想法,整個就是詩意而浪漫

Posted by q"._."p™ at 20:50 0 comments Labels: -Movie, Movie_France
24 January 2012
Lana Del Rey
聽了Lana Del Rey2張碟及一張快將推出的leak album部份歌,覺得這位25歲美國歌手極有潛質,或者先說說她的碟
第1張是網上作品Lana Del Rey - AKA Lizzy Grant,用的是舊名lizzy grant,歌比較散,看不出想要的風格,但聲音就有種特別的感覺,充滿情感力量又帶點點傷感而且某些更頗creepy,怪怪的風格,但在這張網上大碟只是看出部份潛力而已
再來是另一張ep,用的是改名後的同名碟名Lana Del Rey,一首video game相信是最為所熟悉的,聽時極有意境,充滿磁性加上夾雜古雅性感又帶點野性的外表,不難成為焦點
最後是快將推出的Born to Die,聽了當中幾首歌,感覺不錯,有足夠的流行空間但又帶點邪氣,雖然如此但相信在amy winehouse後所出來差不多類型的女歌手實在多的是,現在除了某些歌及外表帶點突出外暫時沒有其他個人風格,努力吧
Try This Song : (1st album - Lana Del Rey - AKA Lizzy Grant) Mermaid Motel
(2nd EP - Lana Del Rey) Video Game
(3rd album - Born to Die) Diet Mtn Dew
Official Website : http://www.lanadelrey.com/
Posted by q"._."p™ at 21:50 0 comments Labels: *Music, *Share Something
23 January 2012
三聖村漁船bbq
講左都有一段時間既漁船bbq卒之成功舉辦,係一個冇咩陽光有d毛毛雨既星期六舉行,地點係朋友屋企人泊係三聖村既漁船,人呢就如志明講十個救火的少年,最後得番9個人成行,但野食我就覺得非常ok,多謝mui人係大埔買既魷魚同埋羊肉,而係旺角買既黃心番薯亦好好味,仲有自家製既魷魚干,用黎燒好正,仲加左d搵左好耐先得少少佢地話係98年既豉油,話好味d喎,不過我就分唔出了,哈
係三聖雪廠附近既地方坐駁船上船,朋友一再提醒要小心電話同埋其他野,因上船時好易就會跌落海冇得執番,講左冇耐就聽駁船上面既人講岩岩琴日先跌左個電話落海,果然係成日發生既事情
隻船唔係泊得太遠,亦比我想像中既大漁船有d距離,但放十幾人完全冇咩問題,第1次上漁船真係幾新奇,落左黑蚊蚊既倉底,第1次見咁大個engine,上番去睇下d房,好簡單既木板設計,再上上層睇左駕駛室又睇左對出既甲板,如果大浪時應該都幾搖,但因好多架船拍埋一齊,所以就比較平定d
睇完就去砌爐燒野食,用既係一個切開左既大油筒,但因d炭可能放得耐超市比較濕,有d難著,後尾倒油上去先好少少,再發覺原來冇買蜜糖所以就要嗌駁船出番去買,咁我地就食住d唔洗用蜜糖既野先,一路食佢地一路話好dry,等左好耐蜜糖先生先番到黎,真係天光等到天黑,哈
燒燒下又發覺點解去到三聖村都唔買d海鮮去燒,咁多人都唔記得左真失敗
雖然話唔係好搖但有水警或大船經過就會有浪,其實怕暈船既都可能會有少少唔舒服,咁岩係唔知咩日子,好多人都出晒去飲宴,所以就得番好少船係開燈,入夜後個感覺都幾得意,我仲過左幾隻船度去餵貓,基本上佢嘈左成晚,可能肚餓掛,用獅子狗餵完就唔再喵(朋友見我一野將5粒獅子狗袋落褲袋既行為好驚訝,已經一手電筒唔想為左羅住野自己跌落海,哈),不過佢都好怕人,我入左佢隻船佢就好驚咁退後,餵晒佢又要爬番幾隻船番去,其實都落緊毛毛雨,要小心唔好跌落水
最後都燒到11點等朋友大佬番黎我地先走,可能出面仲有好多船,等隻駁船番轉頭都等左一排,爭d以為冇船走,不過上落都真係要小心,有雨既船面好滑唔小心會跌落海
講開左要跟一次出海捉魚,但就要冇咩浪既日子先得,期望果日既來臨,始終機會難得呀

Posted by q"._."p™ at 17:02 0 comments Labels: *Photo
Kelly Clarkson - Because Of You
無意中又睇到Kelly Clarkson之前既作品Because Of You,諗番起依個mv拍得非常不錯,歌固之然好聽而且個故事亦拍得相當感人,停一停想一想勿因一時之氣而令事件不停循環
諗諗下佢係上年年尾出既新碟原來我都未聽,得閑搵黎聽下先
Posted by q"._."p™ at 03:07 0 comments Labels: *Music, *Say Something, *Share Something
22 January 2012
越南,柬埔寨 2011-12-25to2012-01-04 - Part.11(04Jan)
晨早6點左右起左身,打開窗簾走出露台睇睇咁岩見到朝早既金邊,又係紫紅色既天,冇咩厚黑雲應該又係一個好天,good
係old market附近食過早餐後就番gh checkout,放低行李約好去機場既時間後就出發行埋剩番落黎既行程,因我係包兩日車而ed景點就非常之近我gh,加上7點機既關係,當然唔會浪費第1,2日既車錢去d咁近既地方,所以我先有時間去左金邊既郊外,時間安排得非常不錯,哈
ok,第一站經一條short cut出番去Wat Ounalom(烏隆寺),因之前一晚行過依個社區時見到好多舊樓而且非常之地道街坊感覺,但因太黑咩都睇唔到所以今日一早就行依條路出番去烏隆寺,果然好多舊建築而且感覺比較寧靜,不錯
出番路邊行過去烏隆寺見正門位關左所以就唔浪費時間搵門口入(都唔知開幾點同埋本身都係plan有時間順手先睇埋)
跟手跟住馬路行去National Museum(國家博物館,usd3),入面都幾多野睇而且相當值得入去慢慢行慢慢睇,入面有好大個既側身毘濕奴像,八手毘濕奴像同埋我最中意既闍耶跋摩七世雕像,佢雕刻得非常之靚,線條表情真係靚得好緊要,另仲有其他係吳哥搬黎既石刻又或者門上面既雕刻,依度可以近距離咁慢慢睇真好
用左成個鐘睇完d展品後就出番去諗住行下皇宮,點知睇番本書先發覺原來11點至2點半關館,oh no錯晒,應該睇左皇宮先去museum,anyway,快快手行去皇宮,但搵個門口都搵左一排,而且仲要未夠11點已經關左counter,諗住買定ticket2點半後可以直入去都唔得
只好行番出去睇下邊度有地方比我hea下食埋lunch,行番出河邊時有個講國語既人行埋黎問我係咪去睇皇宮,我答佢係但已經關左要晏d先有得睇,佢就話如果我未買飛佢可以讓張飛比我因為佢話之前入左去入面冇收佢張ticket喎,我梗係唔信佢啦,我唔會慳果少少錢都唔知係咪假飛,ed野點信得過
行番去河邊搵左間比較舒服既餐廳坐下飲下咖啡睇下書咁,之後見肚餓又嗌埋lunch慢慢食,卒之等到1點半左右就慢慢行番去買飛既門口排隊,好彩早到所以算係頭幾個,因我攪錯左次序得番好少時間睇皇宮銀宮等等,所以時間要control得非常好
用左非常貴既6.5買左飛入皇宮睇(包埋銀宮入場費),時間唔係用左太多,睇下d建築又入左登基大殿睇睇就走人lu
係果度再入埋Silver Pagoda(銀宮,銀佛寺)睇,首先睇左銀佛寺主殿,入面既銀磚地板,金銀佛像同埋其他金銀製品鑽石皇冠等等好靚好貴,我最中意係佢既玉佛像,成個翠綠色真係好靚,但因唔比影相所以我只好不停咁遠望,佢d綠色實在太靚,再之後出左去睇左黃金佛腳,好大隻,出面仲有其他國王既佛塔同埋非常古舊而且好長既壁畫,最衰唔係得太多時間所以只可以睇左一部份跟唔晒睇埋成張圖
離開銀佛寺時已經3點2,因我仲諗住沖埋涼先去機場,所以快快手行番gh,順手經過買左支粟米諗住食埋佢地最出名既野先離開,番到gh羅左要換既衫快手沖埋涼後就出發去機場,果然有少少塞車但未到5點交通還可,去到機場4點3左右counter都未開,依個機場雖然細左d但感覺還可,等下睇下相睇下書就ok check in.最後大約6點半左右準時上機,但番到香港都成10點幾而且仲連日本既機一齊,所以行李真係等左好耐,嗯
整個行程雖然比想像中貴,但勝在自由自在,見咩食咩而且都幾岩我食好彩冇肚痛,但天氣就非常非常之熱,好難想像夏天時點去越南,柬埔寨,anyway,吳哥我會再去不過要睇下連埋咩地方,或者Laos(老撾)又或者Burma(緬甸)都唔錯,嗯
吳哥比我印象最深係d石刻,特別係偏遠少少既細寺,佢d雕刻非常細緻,好多像就好似人一樣你完全知佢本身如果係真人佢個樣係點,表情精細,好值得慢慢去睇,我相信冇咩地方可以比你咁近距離冇任何阻隔可接觸ed咁多年前既古物,但都希望d遊客可以小心d保護ed古蹟留番比後代可以慢慢欣賞而唔係為左自己既一張半張合照去破壞佢地,我亦希望果d導遊可以盡番保護ed古物既責任而唔係去教d遊客點去爬上去羅個好角度,ok?

Photo Link <<<<<<<<<<<<<<<
Posted by q"._."p™ at 18:16 0 comments Labels: *Photo, *Travel
越南,柬埔寨 2011-12-25to2012-01-04 - Part.10(03Jan)
8點出發首先去old market度睇下有咩早餐食,但又唔係肚餓所以唔想坐係食野,就出左出面睇下有咩買,係附近買左2個即整脹卜卜既包又用2千柬紙買左一疏蕉(本來只想買3隻但佢聽唔明我講乜比晒6隻我,算了4蚊港紙,由佢)
之前睇過有時間,所以想去下金邊郊區,第一站去左Udong(烏登),因地點比較遠,所以要25蚊(一個鐘車程,之前睇過要30蚊佢都話計平左比我),由市區去既路比前一日冇咁大塵但都尚算ok而且幾多郊外景睇,感覺不錯,但個天好大舊黑雲,仲要出門時唔記得睇天氣放低左把遮,上山落雨就慘了
去到Udong未夠10點,幸運地個天好番好多,應該唔會落雨,而且仲好曬下,good,因平日既關係冇咩人,但司機應該都係第1次去,唔係太識路佢車左我去遠少少果邊既停車場,所以就要由地下行五百幾級上去頂,udong本身係柬埔寨既古都,佢有3條樓梯,1條最短叫LadyStep,另一條叫舊ManStep已經冇人行,而我行既就係最長既新ManStep,唉算了
係入口已經有個後生仔跟住我地架車係咁問我野,本身我想自己用書行上去,但見佢係咁問又唔開價,而且見過d資料上面每間廟都有人注紮要錢,心諗橫掂要煩都係比一個guide錢算了,所以就同佢一齊上去
個guide英文好好,問佢原來佢係附近讀書,話自己一個人係附近半工讀,主修英文,一路行上去一路講下附近既地方上到頂好開揚佢又介紹下遠景係邊度邊度,頂有一間好新既寺,入面有好多佛像,原來係人地捐既佛手上面又有錢都係祈福用,我又用水沖下個頭代表好運等等,再行仲有3個佛塔,唔同時代唔同外型,再行前有d舊石梯,感覺幾靚,另一個山丘又有另外既寺有唔同既神佛係度,都幾多野睇,而且又去埋18尺高果個大佛睇,雖然岩岩整緊,但個guide問左人就比我地入,所以有時有guide會方便d特別係ed郊外山頭,有d野比較易話為,行番LadyStep落山,差唔多離開時guide想要20蚊話讀書,我當然唔會比咁多,只比左5蚊佢之後就去搵個司機,見佢係正門好開心咁買緊好多野食,我相信依度應該比市區平,所以佢都順手shopping
離開udong見有時間,司機話可以去埋Mekong Island(湄公島),所以就開車去,經唔知幾號公路去湄公島,本身佢話想叫我搭船過去,但比較難講係邊度join番,所以我問佢可唔可以一齊去,佢話要加15蚊因好遠同埋要來回船錢,我話ok就開始去,差唔多用左一個半鐘先去到碼頭,其實都唔算係碼頭只係極為簡陋既落船地方,人有人行車就車駛上隻船,因路面太爛,有時載左重貨既tuktuk就成日都入左泥要人幫手先推番出黎上船,而ed可以載車既船我都唔係第1次搭,之前係廣州都搭過類似既東西,感覺差唔多,不過依度就係睇湄公河景,有d漁船仔又有d沙船係度咁
好快到左湄公島,船上有個o靚仔見我係遊客之前已經係咁聊我傾計又問我去唔去佢屋企睇織布,開頭我都話諗下先,之後架車行過又見佢就入左佢屋睇,織緊野果個係佢阿嫲.好後生,原來織布都要一個月至幾個月,見佢用支野穿穿下隻腳又蹉蹉下咁就係度織,睇完就好自然咁羅d製成品出黎想我買,真係織得幾靚可惜太大我話佢地知我屋企好細冇地方放,佢地又羅d披巾出黎,我話唔岩用所以唔買,不過我都比左2蚊佢地,之後走左就繼續開車去市集,但條路原來非常非常之爛,真係"登"到飛起,又係利害過尼泊爾,唔知係因坐tuktuk關係定點lu,總之就好"登",但睇下周邊村民住d屋又幾唔錯
無幾耐去河邊,原來唔係假日既關係,市集係冇開工,只剩番d水上屋同埋好少人係度,見佢地賣緊生果,就想買黎食下,點知個司機話叫我試下味先,原來酸到爆開,唔知係咩生果我又唔想買芒果食到成手係咁煩,所以睇左陣就上番車走人
離開湄公島既路依然非常咁"登",司機仲話要行10公里一樣既路,我人係咁"登"佢架車都唔好受,我估下次佢如果真係要載人入黎應該要收貴d先得,當中又係經過d村屋,可能近河所以可以出去打魚加上織布遊客所以d人應該有錢d屋都幾靚下,上面係住下面就係散熱同埋織布機,再出就係果園,好多芒果樹,丫,發覺佢地d牛係白色既而且非常之高大,仲高過d馬同人,佢地係拉車拉貨用既,所以好鬼大隻,第1次見咁大既牛,坐番船出去司機問我去唔去之前想去既餐廳食野,咁我就話ok可能佢有下晝食呢,所以去左no problem,點知去到司機話見牌寫住係開6點,所以未有得食,so,叫佢車我番old market算了,因之前見佢附近有post office,我要去寄朋友交代既明信片
番到去old market已經4點,同司機清左條數後(20+25+15=60蚊,都幾貴但去左兩個遠地方都可接受)我就自己行,走前佢一再提點我入到old market要小心個相機同錢,其實依個司機唔錯佢仲比左張card片我,但得電話同柬埔寨文,想問佢英文係咩但佢其實只係識講英文未入過學校讀書,所以都寫唔到比我,同佢say bye後就行左去post office,間野都幾靚下,攪掂張card後見有少少肚餓就番old market搵野食(成日就只係食左2個包同6條蕉)
雖然係no problem食唔到我想食既烤泥鰍同米薄餅,但係old market居然比我見到有人食緊米薄餅,睇下佢點食就坐埋去指指嗌多份,佢係一大盆既野,有肉有菜有米紙同埋1d好似粉咁既上既東西,自己落手整再點魚露酸醬咁,好好食,但之後發覺原來生菜再包米紙再包肉同其他配菜會比較岩食法,但因成手都係汁,所以冇影番個製成品,算了
再之後見仲有時間,諗起前一日經過見到皇宮黃昏時間好靚,就坐左架電單車去皇宮睇下,點知比埋地圖都係唔識,睇gps完全錯方向,所以就叫佢停低架車改去河邊(比埋圖佢睇)自己行去算了,去到比低1蚊就周圍行下,日落皇宮附近都幾靚,買左一包粟米餵下白鴒又訓下草地relax下咁
6點零鐘天黑就番去夜市睇下買咩食,行過見到螄蚶,都幾大隻又生猛咁,所以就想試下,問佢幾錢但聽唔明佢講咩但只聽到one dollar,所以就要左一蚊望落都幾多下,叫佢幫我整埋,見佢快快手倒晒落去個滕籃度放落水一陣羅番上黎就攪掂,加下香港even台灣都唔多見螄蚶又或者好貴,依度1美金咁多都唔理得佢死唔死食左先算,之前見到有燒雞好似幾唔錯,所以就燒雞加螄蚶晚餐,但雞冇一半買所以就買左隻細既,都唔平要成4蚊但就好多唔知咩配菜,番到gh樓下又買左杯凍啡就上番去,老闆見我買咁多野食仲笑我係咪開party,哈
快手沖涼後就出露台食野,螄蚶真係幾肥而且仲有血,好耐冇食過lu,之前食過同埋上次去台灣都係熟晒冇咁好食,半生熟真係最好食,再用手食燒雞,又係一手都係,整日食野都係用手就咁食真特別,卒之都係好飽食唔晒仲要攪到成個垃圾桶滿晒,但個垃圾袋就因穿左,所以d螄蚶汁整到一地都係,最後要抹地同掉晒係廁所個有蓋垃圾桶先得
因第日就要飛所以先執好行李,攪掂晒d野就飲下茶消濟,再訓下床睇下書睇下相咁,但唔知係因我之前連個袋訓過草地定係因我食螄蚶有汁係地,張床無lala有好多細細隻既小強同d不知名既小蟲,殺左3次都仲有,拆左張被冇特別又研究下個枕頭床褥都冇咩發現,地下又唔見有都唔知邊度出黎,殺多兩次卒之冇晒,煩
最後冇咩做,都係11點前就訓左,諗諗下日日都係11點前就訓8點前一定起身,真健康

Photo Link <<<<<<<<<<<<<<
Posted by q"._."p™ at 03:23 0 comments Labels: *Photo, *Travel
21 January 2012
越南,柬埔寨 2011-12-25to2012-01-04 - Part.09(02Jan)
本身約左果個tuktuk driver8點到gh點知唔見人,所以就叫gh既老細幫我嗌車,佢極想我用佢細佬既的士(即係第1日載我番gh既司機),又話價錢爭唔遠而且又舒服d因有d地方好大塵等等,但我話佢知我比較中意tuktuk所以叫佢幫手,價錢比我本身訂果個平,只要20蚊,是但啦如果佢識英文既話,之前一直都唔會太rely on gh嗌車,雖然總比係街求其搵感覺上好d,但亦都係網上見過有衰司機由gh叫番黎,想投訴又或者唔再包車gh又會多野講,所以都係prefer網上搵d好聲譽既,不過金邊tuktuk driver既資料真係唔多,依個都係見有人嗌過話唔錯所以見預book,25蚊一日我都覺貴不過金邊既物價係比siemreap貴而且又講到金邊幾咁唔好安全咁,所以算了,點知佢都係唔見人,算數了
卒之攪到8點半先出發,第1站係去Oreusey食早餐,去到好多好多人,係門口煮野食既地方指左要食既內臟麵(1.5),唔錯但係唔夠係吳哥尾二一日司機帶我去食係郊外鋪既早餐內臟麵好食,果度只要1蚊咋
跟手就到第一個景點Killing Field(萬人塚),都幾遠既地方,車都要行成半個鐘以上,而且經過既地方好多沙塵,比之前所到既地方為多,甚至乎多過尼泊爾,所以司機幫我買左個口罩(係吳哥用完後我就諗住唔洗用果個Scarf放低左,我成日用佢黎遮塵)
未夠10點到左萬人塚(丫,有隻蝴蝶唔知點解一上車就跟住我,爬左係我條褲到一直到萬人塚先離開,搭順風車好奇怪),3蚊包埋audio導賞,一路聽一路睇,不知不覺用左2個鐘,可能之前睇得太多日本同猶太集中營既故事,雖則殘忍但沒太多感觸,只係聽到其中一個故事時有d感動,見地下一個個下陷既大洞,仲有其他grave,殺人樹,magic tree等等,可以想像當時既慘況,後尾入面室內,睇下當中用農民又或者身邊既物件所做出黎既刑具,又睇到一層層排到上頂既頭骨,短短幾年殺左真係好多人,慘烈的日子
之後再去左Tuol Sleng Genocide Museum(S21,吐斯廉屠殺博物館,3蚊入場因導遊要5蚊所以我3蚊買左本書仔睇住就算),佢比較近市區,所以番轉頭又用左d時間,又係恐怖既地方但冇想像中咁大感覺,當中有4座大樓,本身由學校改建,依度係監禁同迫供既地方,再之後就會送到萬人塚屠殺,第一座樓係一間間房,困住d比較高級既官員,房入面冇咩野,只有床,工具箱同掛牆上面既相展示番當時和平後所發現既情況,時不時會發現天花,牆邊以及地下會有一點點血跡,就咁睇唔會太留意,但當發現後就會知道都相當多地方有,可以從ed既血跡方向以及彈孔想像一下當時既情況,同對出既陽光形成比較大既對比
另一座係比較細小既監倉,用磚又左者木板做成一個個極細既監倉,門上面既小窗比視平線為低,剛好用黎由高角度望入倉,而且係比鐵絲網包住晒,聽人地導遊講唔係為左防止佢地逃走而係唔比佢地跳樓自殺之用,仲有其他大型刑具連圖解,雖然我都買左本書仔知道d解釋,但眼見一個個睇落平常但用法狠毒既工具,想出黎既人個腦真係有問題,後尾去左一個展場,講番當時係s21工作既年青人依家既生活同回想當時既情況,係一d比較遙遠既東西,雖然可能透過電影又或者書等等接觸到少少,但親身去當地睇一d真實既當事人講又係另一回事,感覺總係不一樣
睇夠赤柬既東西就去左Russian Market(Phsar Toul Tom Poung,俄羅斯市場),因佢近我想食dinner既no problem resturant,原先叫driver最後先車我去睇完就可以食飯,點知佢車左我黎依度先,既然黎到睇左先算,入到去好多野買,因太多野係度,所以顯得地方好窄又好雜亂,又鞋又衫又零件眼都花埋,因太熱既關係,只係果度食左個酸酸地既木瓜檬粉,其他仲有好多野食賣,但我真係食唔落,之後又行下市場出面,仲食左個檸檬雪葩,涼下休息下幾唔錯
睇完時間只係4點未夠,所以就去左Wat Phnom(塔山寺)睇完先食dinner,當中經過Independence Monument(獨立紀念碑),本身plan last一日先去,不過其實冇咩睇依家經過左所以可以唔洗去了,去到Wat Phnom(入場1蚊),從粉紅色既外表感覺係比較新既寺廟,佢支撐頂既雕像幾特別,入到去先知其實都幾古舊下,d壁畫有番咁上下歷史而且d古仔又幾得意咁(圖下面冇英文,我只係偷聽人地導遊既解釋)
睇到太陽差唔多落山先走,但因番轉去no problem都要一段路,所以就改左去另一間食,個名叫Daraksmey soup,係食柬埔寨土鍋,我到時人唔算多,但無幾耐後就見好多當地人去食,飲埋啤酒都係5.5,但就同SiemReap食既差唔多
司機可能覺得依個地方太遠同冇咩車,所以就約左我7點半番黎接我,但因佢唔得閑就叫左另一人接我番gh,係行緊去tuktuk時一不留神爭d比架收唔切油既電單車撞親,都話佢地交通差同埋開得快啦,係越南,siemreap佢地會睇住人過但依度真係要自己小心d先得
可能個司機唔係好識地方,放左我係一條街就走左,因度度差唔多樣我以為岩地方就落車,睇番個gps原來都爭緊幾條街,好彩我有gps唔係冇地圖又黑蚊蚊都有排搵
見時間仲早,就順手行下先番gh,今次唔行街市而係行下之前經過既路邊小販,開頭專登唔用大機而用細機影,所以就可真實咁反映出當時條街實際既燈光係差唔多冇咁濟,好黑但又好熱鬧好多野食,雖然我仲好飽但行下行下見有食甜品既地灘,又見到有南瓜布甸,之前一直食唔到所以就搵左檔坐低食,雖然好黑又大塵但好多當地人都坐晒係度圍住個小檔口食野,又好多外賣既人係度等,都幾熱鬧,而且都幾多款式,但我只叫左南瓜布甸,佢同食開既唔一樣,係用成舊南瓜係上面整布甸加埋一齊,食時再加冰同練奶,又咸又甜咁都幾得意
番到gh都未夠9點,所以又係露台度飲下咖啡飲下茶睇下書咁,好不悠閒

Photo Link <<<<<<<<<<<<<
Posted by q"._."p™ at 22:09 0 comments Labels: *Photo, *Travel
Subscribe to: Posts (Atom)


text:
6M7D前兩日餵龍BB食粥仔個陣,覺得佢個口入面好似有D野頂住支匙底,再望真D原來龍BB出左第一隻牙仔喇,其實正確D講應該係兩隻(吾知邊隻先後出)!
龍BB出左下面兩隻門牙仔,當我一見到勁開心(好似中左獎咁),吾知點解會咁興奮既我即刻同老公講,但係佢竟然係'無反應'??吾通男人就係咁,交下戲都好呀!
其實我用左好多方法想影底隻牙仔,但係龍BB吾比,一係就搵條俐頂住吾比影,一係就吾肯合作打開口!當我打算放棄吾影之際,佢突然扭眼訓劈大個口喊,原來依個時刻係影得最易同最清楚!早知就吾洗攪咁耐啦!
6M4D~ 傻豬龍BB
6M3D早係上年2012聖誕節時龍BB契媽送左盒3D手腳模比龍BB,可惜我同老公既大意攪到失敗左,由於海澡粉攪得太耐,未放定龍BB手時已經乾左,所以整吾到!
之後見圓圓Blog搵甘生做手腳模幾靚,價錢都ok(HKD$8XX-9XX),上門整只用左3個鐘!而契媽送一盒自己整既手腳模都要HKD$2XX,如再買料重整一對手一對腳就吾止甘生個價,所以決定搵佢!
3D手腳模係龍BB Day68大整既,佢本身包埋相架,但收貨後覺得個金色相架太撞色(手腳都係金色),所以就用返之前契媽送手腳模既相架,而家重可以放兩張相(甘生包一張)!依兩張相都係同一日Day68影既,放埋一齊感覺特別有意思!上面個張有埋我同老公隻手同龍BB玩包剪揼好得意!下面個張就係我隻手做個心型手勢託住龍BB隻腳仔,感覺好Warm!
其實點解我咁耐先寫依篇Blog,事緣本來甘生係免費幫龍BB做左一隻水晶腳,點之我地竟然吾見左,灰晒!本來打算搵返隻水晶腳先post依篇Blog,但係由新年後收貨到而家龍BB都6個月大搵左幾個月都搵吾到(吾通隻水晶腳識走佬),我估多數都係當時打開份件個陣比老公當垃圾扔埋出街啦,因為隻水晶腳就咁用膠紙封係個順豐袋出面,所以扔左既機會有99.9%!激C我喇
Day68
D.O.B. 01 Nov 2012
6M2D
上星期分別收到兩次Pampers 大碼尿片& Coupon!而家龍BB已經開始用緊大碼片片,啱晒,Coupon又可以幫補下喇!
今次重送埋相架仔!


text:
星期五去尖沙咀一私人教育機構見customer service executive
事前已知係group in,過到gp in會即日writtien+final in
見工經驗多到可以出書0既我當然十分淡定,入到去間房填form依然氣定神閒
同房令外兩個applicant就幾緊張,又唔出聱,冇水吹
then有個hr叫我地上5樓做gp in,原來total有8個人一齊in
首先自介,then discuss香港教育制度(幾好吹),then discuss呢份工會做d咩同要咩條件(冇咩講)
氣氛都幾好,d人唔會亂插人,有講有笑
我自己講得唔係太多,唔會做第一個,但每個topic都可以搶到頭幾個去講,d人都幾buy我講0既野
講左個幾鐘,8個人3個留低,我係其中之一,亦係惟一一個女仔,自信急升,一洗之前0既頹氣
原來自己group in表現都唔錯.不過對手唔強就係真0既,一個cu人hk人都冇,poly有兩個,一半係外國讀書番來,佢地全部冇得留低.maybe講英文的話結果會好唔同.
講下d對手,之前同房填form的男仔望落冇乜自信,0係外國讀書回來,考入入境處但training時整傷舊患而轉工.雖然佢講野幾有point,不過成日好遲先出聲,唔夠人爭.
同房個女仔係poly讀tourism,做過幾年野,不過好靜; 兩個女仔(一個city行政,一個外國番來),一個外國番來但走去做financial planner
入到圍0既一個係lu 哲學0既男仔,幾soical,另一個係poly人,個人認為佢表現一般,唔知點解佢有份
then writtien,十分鐘寫lifelong learining,then番3樓等final in
我應該係最後一個in,in我的係一個好cool英文女人(maybe singaporean),佢d英文好快 (好彩唔使佢repeat),冇表情,唔望人,直至我提到佢地公司拎過caring cpy佢先笑
final in表現不太好,全程英文未試過,希望另外兩個人d英文比我更不濟咁我先有機
我問個女人佢地今次請幾多人,佢話一個,突然笑住問我is it a good news for u?咩意思呢?
等final in時收到電話另一公司叫我去in,個接電話0既人驚我唔識去佢公司,叫我去果時可以打俾佢
番屋企查email record,先知呢份係hr,但我係好耐之前apply,佢又要有經驗的,故我抱住即管一試心態去見
間公司比我想像中易搵,可能因為星期六,間公司D人好似幾CAUSAL,不時有傾談聱
好快就有人叫我入OFFICE見工,係HR MANAGER,親自出RECEPTION帶我入房,對佢印象幾好
一開始唔係自介,係問我知唔知做HR 0既MAIN POINT係咩
我老吹係要細心同好0既組織能力,講下講下先醒起佢個AD話INTERGRETY好重要
即刻補穫,果然中,答完佢就即刻進入SECOND INTERVIEW(佢咁講我都打左個突)
都係D常見問題,個INTERVIEW好快完
問佢要搵咩人,佢話答得中INTERGRETY呢個POINT已成功左一半
好彩我講中0者! 不過都係請得一個人,我不敢太樂觀
連叫兩飛,有冇得中呢?定係得個桔?我需要一個肯定
究竟自爆自己上一份工做得果幾日就走係咪好不智呢?


text:
加上我見到真係好靚好靚好靚靚♥♥♥♥ 所以前幾日我就帶左佢返屋企嚕~
之前MISSTOM都係keep住用Bourjois, MJ 同 Jill Stuart
今次都係我第一次接觸ettusais既產品
之前一直都係聽過佢既收毛孔product同lip gloss好用 但都未聽過關於胭脂的資料
好啦, 講返今返隻胭脂先~
今次呢個限量版真係好吸引我 雖然好多brand都會有好靚既圖案
但今次呢個設計簡單得黎又可愛
對我黎講其實都係產地 : MADE IN JAPAN
我對於產地好敏感, 基本上都只係買牌子同產地都係同一個國家既牌子
感覺個QC會好D 因為近可以易控制
大家睇下個盒既設計啦!
簡簡單單細細粒 同ettusais其他胭脂產品一樣 個底係可以拆開既撲撲
好鍾意呢個design, 因為用開既產品個粉撲都係放係個胭脂上面
或者要另外帶掃 所以咁樣好方便 個撲又唔會長期掂住個胭脂位
加上我鍾意佢既分量唔多 我屋企個D都係好大餅既胭脂
用足咁多年都仲係度:(
再近距離睇下個胭脂先~
胭脂有少量既閃粉 但印上面又唔會太勁
而且個質地好幼滑 所以上臉都好均勻
加上個設計係外圍有highlight 仲可以帶少盒highlight出街添!!!
另外使用分量都好易控制 同粉撲印3-4下就可以有足夠一邊臉的分量
但要注意印上臉要輕力小小 因為好上色 一大力就好紅
呢個就係我既before after啦~
相片完全冇PS/調色過 100%直出~
大家可以見佢個色好出
影出黎個色都好出 但實際上唔會太誇張 好靚呀~
另外我去行左5-6個鐘街之後都仲係紅卜卜 好long-lasting
而家成為左我化妝袋入面既其中一款長註胭脂啦 HAHA
而家睇返, 個色真係好出
最後比返分先


text:
2009年9月5日 星期六
留言當新文
其實要求大學畢業生需要附送工作經驗,唔係今時今日先發生的事架喇,都發生咗好幾年囉.而家d ad 更奇怪的是,佢只要f.7 畢業生,但英文唔該excellent.講真,英文excellent 的話,又點會f.7 止步?好明顯係d 僱主想請廉價優質勞工.
我當然考慮過騎牛搵馬,但份cv 會否因此難睇係令我concern 之一囉.你知啦,d hr 好鍾意針對呢d 位架嘛....所以你話做自己想做的工最正路係正確,所以我唔揀sales 唔揀cs,我而家係apply 我想做的工架,但好難囉.我要求唔高,d 工要求都唔高架,問題係太多人爭喇.我成日都唔明,睇佢份job requirement,其實我都fufil 到吖,點解連in 的機會都冇呢?我係完全百思不得其解!呢一個先係最灰的原因,究竟個問題響邊???我係真係想搵個高人指點一下我點解,我甚至認真地諗過不如打電話去d 公司度問點解in 都唔in 我?如果連自己衰咩都唔知,咁我點improve?
其實你做邊行呢?我都知份工有冇前途有時d 嘢話唔埋,但我又真係睇唔到香港仲可以有多元發展... 而家大陸下下同你香港爭鬥,大把行業越來越北移,香港淨番d 咩呢?
至於悲唔悲喇喎,好簡單啫,呢排不如意太多壓力太多嘢諗咪悲d 囉.一個人的心態同思想,唔多唔少點都會受環境影響.所以我成日同男伴講,而家搵到工的話,我一定冇咁悲架.
但我衰女,我信命運的確存在,話我衰到2013(前後衰足20 年,有時唔到你唔信,因為真係中),萬般不順意.八字話,好彩我身硬,意志比較強,如果唔係,我已經痴咗線.冇嘢既,我寧願佢啱,最多捱到2013,捱過去就okay 啦.只不過係要諗下,仲有呢4 年,我究竟要做d 咩令自己好過d.
所以我悲觀,其實好正常,因為我呢20 年都冇乜點好過.一個人經常面對唔開心的事,係好難樂觀,所以重點係究竟悲得嚟積極定消極.
我覺得悲觀唔係壞事吖,好似黃子華咁,如果佢唔係一個悲觀的人,佢又點會做得成一場又一場既好笑又有哲理的楝篤笑同埋電視劇?(我好記得佢響《絕代商驕》入面對住有老人痴呆症的夏萍講︰唔記得唔緊要,有時我都唔記得咗做人為咩架)悲唔係問題,最重要係識苦中作樂,somehow 我覺得我ok 架喎(但我的確冇響呢個blog 度表現過我呢種好mean 的sense of humor),可能睇得黃子華太多,又或者咁講,我根本就覺得我同佢思路好接近(係,呢方面我好自大!),我好識得神經刀地笑呢個世界的荒謬,ok 架,我仲覺得自己好型添.我反而怕樂觀的人,因為我覺得過度樂觀的人有時未免過於天真,正如有人認為命運係完全不存在一樣,係缺乏同理心同想像力的表現.不過冇嘢既,樂又好悲又好,最重要係自己覺得ok 就ok~~
你又好老陳都好,我又唔會覺得你哋講d 咩得罪我,大家交流下,又唔係玩人生攻擊,冇咩問題,反而我多謝你哋捧場就真.至於寫blog,都係act as sharing 同發洩,響呢度講下晦氣說話,總好過我聲都唔聲然後又再走去食煙.
btw,今晚睇咗黃子華《譁眾取寵》,其中一句金句係「寫俾自己睇就係日記,寫俾其他人睇就叫傳記,呢d 人就係覺得自己係傳奇.」我笑了.笑點在哪?請自行猜測.
2 則留言:
- 羅安尼 提到...
-
作為樓主既「男伴」,我都只可以同自己講,努力加餐飯.
- 2009年9月6日 上午4:40
- 大魔王 提到...
-
知你OK我就OK嘞, 畀心機仲有4年啫, 20年你都捱過了.我覺得過份悲觀或過份樂觀都唔係一件好事. 能夠苦中作樂是人生的最高境界.
我做邊行?! 製衣業
- 2009年9月7日 下午12:14


text:
2014年2月24日 星期一
夾眼睫毛小小分享♥
我本身眼睫毛雖然唔算短,但係就好硬身,好難先可以夾得
攣!之前已經試過好多款嘅眼睫毛夾,最終搵到我嘅至愛 shu uemura 不過就算好用,我都要夾好多次先ok,仲要唔洗一個鐘就 謝曬皮…有時仲會夾到甩眼睫毛…
不過好彩我之後發現左個方法,唔單止可以好輕易夾攣D眼
睫毛仲可以keep 好耐!就係夾之前用火機燒一燒個眼睫毛夾,唔好太熱暖暖 地就ok,跟住再夾 .只要輕輕一按眼睫毛就會又孿又撬!夾完之後搽眼睫毛膏 真係可以keep 足一整日架. 我有見過有blogger 用風筒吹暖眼睫毛夾再夾,呢個方法都可以,但我覺得用風 筒唔方便, 火機比較快又方便攜戴,但佢有樣唔好就係會醺黑個眼睫毛 夾,不過只要用卸妝棉沾少少卸妝水抹就會乾淨番曬架啦 ^^
2014年2月19日 星期三
Doctorcos 氨基酸核糖面膜第一,二代分享
Doctorcos氨基酸核糖面膜已經發行一段時間,相信第一代已經有好多人用過,我自己用過第一代後,對佢簡直係愛不適手!Doctorcos 不含酒精性質溫和,所以連眼附近比較薄嘅皮膚都可以搽,而且易被皮膚吸收,唔會有笠黐黐嘅感覺,呢個亦係我鐘意用佢嘅原因之一.
我本身係混合性皮膚,除左T字位外面上其他部分都比較乾,特別係近眼位嘅C zone 位冬天會有乾紋!係一個月前我眼附近又開始有乾紋,即刻啦啦臨攞左盒第一代搽 .用左大概一星期左右,乾紋消失左!而家盒第一代已經俾我用到一滴都無得淨… 所以開左盒第二代試試.
第二代新加了蜂王漿蛋白:含有豐富的多元滋養成分,能深層保濕同時修護肌膚,鞏固肌膚自禦力,延緩肌膚老化.一打開蓋已經聞到好香嘅蜂蜜味, 質地比較厚身,推開後明顯地俾第一代滋潤.當皮膚吸收後會留有薄薄一層保護膜,感覺上無第一代咁乾爽但相當滋潤,適合皮膚較乾人仕使用.
訂閱: 文章 (Atom)


text:
3點鐘, 電話WhatApps響起
June: 去唔去元朗 BBQ?
卡旻e: 我最怕熱辣辣對住個火爐, 啋你都傻
June: 唔去BBQ食海鮮啦
卡旻e: 食海鮮都OK
June: 咁去布袋澳啦
卡旻e: 黐線咩?? 去咁遠
June: 我有7人車呀
卡旻e: 你有我冇呀
June: 等我問埋Mingle佢地去唔去先
卡旻e: 你問齊人先算啦
4點鐘, 電話WhatApps再次響起
June: Mingle去食海鮮呀?
Mingle: 好呀, 不過K仔收6點
卡旻e: 佢話要去布袋澳食呀
Mingle: 好遠喎
卡旻e: 咪係, 你又唔揸車
Mingle: 唔好去布袋澳
卡旻e: 上次你去三聖食得唔得呀?
Mingle: OK 啦
June: 咁去三聖啦, 今日我好想食海鮮呀!!
Mingle: 8:30先到先等啦
卡旻e: 咁我約你係巴士站等
就係咁, June, 佢老公, 佢個仔, Mingle, K仔 & 卡旻e
一行6人就去咗三聖邨廣東名門食海鮮
June就負責買埋海鮮
用咗$1400買咗
龍蝦, 紅蟹, 鮑魚, 花螺, 瀨尿蝦
呢度d加工收費都唔平喎
呢個秘制辣酒煮花螺
淨係加工費都要$120
妹仔大過主人婆
最慘係唔夠辣呀
椒鹽蒜茸瀨尿蝦
唔入味
胡椒薑蔥焗鮑魚
呢個最好食
蒜茸粉絲蒸勝瓜
無味的
花雕蛋白蒸紅蟹
蒸蛋白太老了
芝士焗龍蝦伊麵底
龍蝦走油太多, 芝士冇芝士味
贈送椰汁芝麻糕
返到屋企睇番張相先發現收多我地一碟蒜茸粉絲蒸勝瓜
我地係咪去咗間黑店呀?


text:
為免長假期過關人多所以專登早 1 日出發! 聖誕先返落黎, 事隔 3 個月又返上去記憶猶新, 轉車過關駕輕就熟
真係好多人返大陸, 個幾月前預訂都買唔到返漳州既火車飛要買遠一個站先有位, 所以今趟車飛貴左 D D
朝早 11:00 離開家門, 到達漳州時太陽已經落山
藍天白雲, 兩姐弟望日落個樣真係好攪笑 :)
我地今次入住鑽石大酒店
姑媽話住豪 D 要行政套房, $600 一晚 ^^
真係好大, 大到有偏廳架
兩個廁所, 一個用黎洗白白, 一個用黎爆石, 岩岩好 :D
不過張床冇大到, 一家四口瞓唔到啦!
放低行李我地就去探二姨婆, 原來佢屋企有雀仔
我地今晚食海鮮餐
呢幾隻蟹排得好靚呀!
其貌不揚既呢款螺絲螺竟然超級好食!! 技巧係先啜個尾再啜個頭先可以將肉吸出, 簡直好玩又好食! 個汁正到暈, 點咩都岩味 :p
飯後果食琵琶, 原來要用筷子摔下 D 皮咁就容易剝又唔會黐住果肉, 呢 D 真係冷知識呢!
慢步行返酒店, 經過大街有大量夜市檔攤, 好似我地既女人街好多野賣, 連賣洗頭水都有幾檔, 秋秋對呢檔咸濕野好有興趣不過唔敢食, 大陸實在有太多黑心食品啦~
沖個靚涼先^^ 呢個蒸氣按摩浴缸真係好正, 水壓勁 D 出水快 D 就仲正!
To be continued...


text:
清理模型盒之二(MG封面)
丙戊年四月十四
凌晨
〈模型〉
5月10日,下午.
今日我老Blue落去旺角除左順手買兩盒MG之外,
其實主要目的係買File夾.
事緣呢排砌左幾副MG之後,個D模型盒無用兼阻訂.
去年11月1日(清理模型盒)都提過點樣處理D無用既模型盒,
之但係今次有D唔同.
由於呢批係MG版,話哂都1:100個盒都大過BB高達好多,
好似依家砌緊既大魔或亞魯古古個盒面差唔多有成A3咁大.
所以唯有落去旺角中南呢亭大文具鋪先買到A3 Size既File夾;
之於份說明書就用A4 Size既File夾分開裝起佢.
返到屋企,拿拿聲將個File夾同盒MG大魔個盒作比較,
個Size好Fit喎!(咁樣又可以騰出多D空間買新模型有位擺!)
點解要咁好心機攪D盒面?
無他既,自己本身除左好鍾意每一隻模型外,
其實都好欣賞Bandai佢為每一款MG個封面設計.
D插圖真係畫得好出色,最正係每一副MG封面係跟足模型可動性,本身結構及原著設計,
好有水準及好有心思.
砌完副模型就咁丟左個盒太浪費設計者既心血囉.
自己咁樣做可能同以前做平面設計有關係,
唔好睇少一個包裝盒,
背後設計者實在付出好多時間及心機架!
Blueman


text:
七月去北海道既富良野同美瑛,當然要四圍去睇下D一片片好似名信片咁靚既花田喇~
去富良野同美瑛,如果大家唔係跟團的話,真係建議大家租架車黎渣. 因為D農場分佈得幾散,而富良野美瑛既公共交通工具又比較少,有架車真係方便好多架~
好!先介紹下第一個花田~
第一站: ぜるぶの丘 - 美瑛
大家知唔知我點解兩幅相都踎係度呢? 因為地下有D磚係有Mickey Minnie架. 我想同埋佢地影丫嘛.
第二站: 新 栄 の 丘 展 望 公 園 - 美瑛
呢D稻草人公仔就係新榮之丘既標誌啦!
咦?! 呢度又有薰衣草喎!真係去到邊都聞到好香既薰衣草花香呀!
第三站: 四 季 彩 の 丘 - 美瑛
我地係呢個農場仲租左架CART十五鐘黎渣,因為呢個農場既高低起伏都幾大,全部用腳黎行都幾辛苦架!
Daddy!薰衣草好似無咁高架,點解淨係見到你個頭既?
第四站: 日 の 出 公 園 - 上富良野
去過北海道既朋友,對呢個白色鐘有無印象呢?
無錯喇~ 呢度就係日の出公園啦~
呢個公園由入口行上山頂個鐘度其實都幾遠下! 仲要我上去果陣訓著左係車仔度,所以Daddy Mommy唔可以行樓梯,要由斜路慢慢推上去~ 辛苦哂喇, Daddy Mommy!
好彩差唔多到山頂我就醒啦,所以可以睇到咁靚既風景,同影相相添! 你地睇我係咪笑得好開心? 梗係啦,訓飽左嘛~
第五站:富 田 農 場 - 富良野
富良野最有名既農場~ 超多人,超多車~ 幾個停車場都泊滿哂.
可能之前已經睇過幾個農場,所以黎到富田農場唔係特別有驚喜!
今日最特別既,可以話係我既衣著喇!因為我著左件Mommy早幾日係日本買既浴衣(ゆかた),令到我更加似日本妹妹溶入北海道咁靚既環境裏面~
同場加映-為食Daddy加為食Yuki分享薰衣草ice cream~
第六站:かんのファーム - 上富良野
最後呢個農場其實係渣車時經過見到,好隨性地又將車駛入去,落車睇一陣,影幾幅相,係北海道旅行既日子真係好RELAX~
總結整個 >,夏天既富良野同美瑛真係同秋冬天既時候感覺好唔同! 親眼見到一望無際既花田,顏色鮮艷又整齊,好似一條條既彩虹舖係地下度~ 真係好好好靚呀!


text:
台南市,台北,新竹_內灣
16 oct 2012 Tue 台南市 Sunny Day
一早起身去左國華街同民族路三段食早餐,朝早好熱鬧好多食店而且係街市式感覺,難怪咁早關門啦(多數係7點收),經過左阿娟肉粽魯麵,好多人排隊,但我地無食到反而去左食阿松割包,我要左豬舌割包,好似中式漢堡咁,但都幾好食
之後買左金得春捲又係好多人排隊既富盛號食左碗粿同碗魚,仲岩岩有人走所以可以坐低食,碗魚無咩特別但碗粿好得意,感覺似豬油又或者鹵水汁雪凍左既感覺,望落好似好油但原來食落唔油而且相當好味,我仲順手係佢隔離既車仔阿叔度買左個唔知咩榚,佢d國語好難聽,佢up果下我仲記得係咩榚之後忘記左,跟手搭的士去安平,係車上食左依個咩榚,味道好似鹼水粽,好奇特
坐左一陣車,去到一d好似郊外既地方,又有果種台中既感覺,方圓百里都唔會搵到的士既預感,之後去到安平,首先直去安平樹屋,入去之前食左個金得春捲,開頭以為唔怕凍食,點知原來有汁,個皮林晒,感覺一般
買過飛後首先去左德記洋行,我比較喜歡佢地下既天花,木板加上淺藍色感覺舊得黎舒服,睇左陣入面既展覽品就過左去樹屋睇,都幾大下而且d樹好壯健,d根好多而且係樓上睇仲騎住晒間屋,幾特別,再前少少有個水池仔,望出去係一片紅樹林,之後番入老街搵野食,但平日都係冇咩小鋪食野,只有一間叫安平小吃觀光文化館既東西,食左比較出名既周氏蝦卷,都幾多蝦肉味道唔錯,而其他鋪多數係買蜜餞之類既咸濕野食同埋記念品既地方,嗯
之後去左搵台鹼宿舍區,真係頗日式木屋但大部份已經比圍欄圍住左(後尾睇番網上既相似乎搵錯左,果然功課無做足係會miss好多野架下,哈),再後經過左安平古堡,要錢所以冇入去,經過周龍殿,影左兩個靚靚門神,再行下老街搵下安平特色既劍獅,但時間唔多所以搵左陣就走人,經過樹公王,去左舊式店舖買左野飲,果支懷舊黃色類似汽水既物體,係完全無汽而且好甜但有一種小朋友好中意既感覺,我細個應該飲過的,再番小吃文化館,encore左蝦卷食左魯肉飯蚵仔煎但無食出名既鼎邊趖,因感覺好似好熱既東西,所以無食到
之後走人諗住去睇綠色隧道,點知得2點幾既scheudle船(又係冇做功課既後果),其他要夠人先開,15人我地得4個都係算了,的士司機推介附近有咩睇,我地揀左去全台最大既鹿耳門聖母廟,去到果然大到爆炸,好似故宮咁款,因係平日無咩車約左司機9個字後番黎接我地,入左最正中既廟,d柱d牌匾d天花,嘩,真係好舊,正呀,睇左陣,行左去旁邊既建築度,冇咩睇仲見招租唔知咩咩殿既位置,我估係用黎放神像供奉既東西,ed野都原來有得招租,行左番入正中最入既廟堂,又係好大,仲撞到個fd行緊(原本我自己入去睇既),講起原來係小五講既最靈既月老廟,難怪佢講好遠啦,一路行上頂樓,係樓梯兩旁放滿結婚相,感覺真係好堅,我呢就無拜而朋友因順手所以就拜拜月老啦,因時間太晏,無咩廟祝,就自己搵,係眾多神像中卒之搵到月老,睇左介紹知道左點拜攪左一輪已經夠鐘,番出大門的士已到,再後黎諗住開車到伍角船板,聽講台南依間係第一間,但去到已經冇左,又係冇做好功課呀下
因司機趕時間,放番我地係老街就走人,又岩岩走左架公車要等好耐,街又冇的士,後尾學左係台中果招入7仔試下叫佢幫手call車,真係work的,仲要唔洗錢,下次去台中台南依d無咩車既地方,都要咁做
番到台南市中心周圍搵下野食,去左食成行成市既當歸食物(好多當歸鴨當歸羊等等),係一間叫岡山羊肉既地方食左個當歸羊同叫左個小抄,因成間鋪都無咩人,其實都驚驚地,但個當歸羊一入口,唔難食就知道安全了,食食下開始有人買下賣又或者入店食,睇番原來係岩岩開門無幾耐,仲做到半夜3點,台南人原來真係唔洗訓的
去番原先第一日間cafe度食雪榚再入左過幾間另一個cafe度飲野,都係老鋪加新裝格局,但無咩人而且有陣怪味,雖然靚靚地但感覺一般,飲完野出番去買生果,間鋪都係出名既,叫泰成水果店,新鮮入口生果,唔平,但味道幾好,之後番歸訓覺了,第二日就走人番台北了


text:
日本大阪京都
30 Nov 2012 Fri 白濱和歌山大阪 Sunny day
半夜比個鐘嘈醒左(應該係之前一日酒店個住客較既鐘),所以就起身去個廁所,點知見到露台既景色非常之靚,個月亮好圓好光,反射番落海,幾正,所以影左陣相之後先番訓因行程唔再趕,可以7點幾先起身浸多次溫泉,朝早人仲少,浸下溫泉都唔錯,原來個海邊溫泉有女湯,雖然間住但行出去時好大段路都係露天,究竟點浸呢?唔通要著埋衫定就咁圍住又或者好似男人咁赤條條就咁行出去?嗯
食完早餐後10點幾就出發番和歌山車站再去搭貴志川線睇貓車站,本來可以去埋和歌山城但又要轉車好似好煩咁所以skip左,搭車由白濱去和歌山(搭特急,貴少少,本來都分唔清點分日本d車種,最少有幾款,價錢唔同,研究左一輪應該係停站多少既分別掛),途中經過好多鄉下地方,令我諗起上次去川越既柔閒之旅,嗯
一個鐘度去到和歌山站再轉車到貴志川線,買飛既係第二層,但因貓車整緊,所以無得搭,買飛係全票650yen,d飛幾特別,係挖挖卡,站長用筆挖開當日既日子,幾有趣
因第一次搭,唔多識點攪,所以miss左一班車先識得上車,但好彩地居然比我地見到貓車係度試行中,所以同佢影左幾張相,外面好多貓幾靚入面d登都好特別,同我地坐既普通車爭好遠,嗯
之後呢由第一站搭到總站落車,去到時見到有一團香港人岩岩走,所以之後得番好少人係車站,可以比我地容易d影相,而貓站長呢就係個玻璃箱入面訓覺,都費時理我地d人,佢既辦公時間由9點至5點,有一日休息,會由附近另一站長貓替更,不過睇佢d相個樣都幾串下,所以訓緊覺唔理人係好正常的
入左旁邊既咖啡室睇左陣,有少少貓站長既展覽品,之後就出左去影下個站既外觀,都係貓形狀既,再去旁邊既買野地方睇左陣,當中隻貓醒左,係度行黎行去睇天,唔知係咪等收工呢,不過正如我所想,一貫的串樣,嗯
之後就搭番車走人,丫,仲咁岩見到士多啤梨車,無貓車咁靚但d登都有特別既
之後去左另一個站,叫伊太祁曾站,好細同幾舊式既車站,而且原來係替工貓既工作地點,但過左辦公時間,佢休息左lu,去左附近既伊太祁曾神社,已經差唔多天黑,所以好靜下,睇左外圍同埋一舊穿心木,感覺依舊木頗邪門,感覺非常古怪同唔舒服,所以望左幾野就走開左,好快睇完就走人了
係番車站既途中仲見到貓van仔同埋架貓車拍左埋站,而且見埋架兒童車,貴志川線既特別車都比我地見晒,嗯
跟手5點幾搭車番大阪,番到去已經8點半,放低野再搵食,今次係食烤肉,間鋪抽氣唔多好,我坐果個位為甚,煙到眼都盲,難為係度做野既人日日係咁吸,不過間鋪都幾好食,而且價錢可接受,食完野就番酒店,第二日走人了
To Part.11 - 大阪,香港
[21/11/12 to 01/12/12]
Photo Link <<<<<<<<<<<<<<<<


text:
前幾日老公同我講今日放半日假,我就好奇怪,因為以前叫佢放假陪我都話唔得話公司有好多野做,連我病都冇放過假陪我,所以我就進問點解?佢話之前拎左半日假,餘下半日要今個月放埋佢,所以就選星期五(老公返5日,但星期六通常都要返工),哦~原來如此!但係佢仲有28日大假未放(佢公司都唔比人放假既).我發覺今個星期五原來係阿B〝一歲生日〞,跟住我就同老公講,不如星期五帶埋阿B約琦琦食lunch,再同阿B行一陣街,跟住夜晚約肥阿哥,阿嫂,肥仔,娣婦一齊去沙田宜家傢俬食飯,順道去沙田西田百貨的BB餐廳同阿B慶祝生日,一切已安排好了.
今日早上阿B7:30就起身,一如以往食完奶後眼訓又唔訓,但係就會係9:00-10:00到會再訓,可是今日係11:30才睡,原本我預算在11:45到出發,因為我唔想次次都坐〝的士〞去,所以我係12:00就用背帶背起阿B,點知臨尾一下弄醒左阿B,以阿B〝野性的性格〞就緊係唔再訓喇.我落遲了一個站,因為我記憶中好似下一個站下車會近我目的地多些,天啊~我記錯左去左好遠,我原本係係〝福來邨〞頭落車,而家就係差不多到〝屯門公路遠〞附近的工業區先落車,我即刻打電話比琦琦&老公要遲些先到,在烈日當空下背住阿B行返去〝荃錦中心〞,真係有想死既感覺
琦琦已在餐廳等我地,老公比我還遲到達餐廳,我一見到老公就將阿B交比佢,因為我要抺汗.我地睇緊食乜時,突然手臂上有一點水點滴下,這是我的汗.琦琦見到阿B都覺得佢瘦左,我話係丫~之前唔舒服唔多食野,不過琦琦話都幾墜手.吃完lunch後,行左一陣街就返屋企,因為阿B要返去食奶,訓一陣&洗白白.肥仔5點幾就返到屋企洗白白,到左約定時間我地就係屋企樓下巴士站與肥阿哥會合,而阿嫂&娣婦就係沿途巴士站等,我地落車後第一時間就去BB餐廳已7點多些,我地去到覺得其怪不用等位,而且很少人,因為在網上睇到呢間BB餐廳時常人山人海&須要等位,但我地只見到一個工作人員忙着,有一個BB食緊野,一個剛剛走就別冇其他BB,正當我地相討選餐&四周參觀時,正在餵BB用餐的父母對我地說這裡是晚上7點關門,我地就即刻問工作人.
工作人員:唔好意思,唔可以.因為煲水的煲已關了電源.
我地:咁有冇外買?
工作人員:呢到冇外買的.
我:呢到有幾多個位?
工作人員:有3個位係固定,有2個位BB高椅,共5個位,但遲D會擴充.
點解咁耐都冇得食架?
點解隔離姐姐有得食?
影相留念!到此一遊!
我地去到宜家開餐,例牌有牛牛,而另一樣係咩~就係〝燒春雞〞.嘩!隻燒春雞好靚丫~好耐未試過原隻雞用手撕黎食喇~味道都唔錯.肥阿哥吃〝燒春雞〞外,還order左個〝兒童餐〝肉醬意粉〞,阿嫂話肥阿哥怕唔夠食,而肥仔吃牛牛外,還order左〝燒春雞〞,因為娣婦只吃沙律,怕佢唔夠隻雞同佢share.阿B初初都只係食薯仔,之後我地加埋雞肉比佢食,佢好鍾意食.我地吃過晚飯後,在宜家行了一陣,到走的時候我,老公&肥仔都食番杯香滑雪糕先走.阿B就係咁樣這了一歲的生日.
食唔到〝兒童餐〞,食美味薯仔補番!
靚靚〝燒春雞〞
兒童餐〝肉醬意粉〞


text:
Tuesday, January 21, 2014
幾歲開始睇電視?
其實人仔未出世時,我已經決定兩歲前唔比佢睇電視,玩 i-pad/ 電話.暫時都 keep 倒.晌屋企,佢除咗同阿嫲 facetime 時會睇 i-pad 之外(我媽媽好了解我個 "no screen time policy"所以唔會要求人仔望佢,所以同婆婆傾計時,我唔會比人仔睇個 screen),都冇咩 screen time.平時都只係我同佢晌屋企,所以都唔難 keep 嘅.係我自己要節制,唔好晌佢面前篤電話囉!
出街同去人屋企難免會接觸到電視 i-pad. 咁我又冇理由叫人唔好睇,唔好玩.幸好人仔多數都係望兩眼,跟住就玩其他嘢.暫時,佢對電視㗎興趣不大.
原來比小朋友睇電視 i-pad 都好普遍.有幾次晌街人仔扭計.有朋友就好心話可以借部 i-pad/ 電話比人仔睇兒歌,卡通片.因為佢地都係咁比歲幾㗎小朋友睇.我又見過唔少未夠兩歲㗎小朋友識 unlock 電話嚟睇相睇 video. 雖然好叻好可愛,但我令願人仔晌呢方面"輸在起跑線".佢遲早都會識,我唔想佢細細個就扭計要玩電話!
老公都覺得唔應該比小朋友咁早接觸電子產品.不過佢話差不多兩歲㗎時,可以開始比佢玩吓 D 學嘢 game, 因為佢見過有個未夠兩歲㗎小朋友就係玩 i-pad game 學晒廿六個字母.我諗我會用其他方法教佢先,我真係唔想佢太早接觸電子產品啊!
8 comments:
我都見到好多小朋友睇ipad真係學到好多嘢,不過因為太易上癮,所以我都唔比妹豬咁早玩電子產品.可惜妹豬日頭去爺爺嫲嫲屋企,一定有會開電視,唯一可以做嘅,就係夜晚返到屋企唔比佢睇ReplyDeleteReplies
人地湊冇辨法啦,至少你湊時唔睇都好吖!Delete
我係驚佢有近視咋! 不過喺婆婆屋企, 佢湊得攰既話, 睇碟係一個令田鼠b靜落黎既好方法ReplyDelete
我都有比佢睇少小, 真係好需要安靜就只有呢個方法,哈哈!ReplyDeleteReplies
我都驚我遲 D 都要出呢招!哈哈!Delete
hello first time to visit here, nice to meet u :)ReplyDelete
因為我家族有近視傾向, 驚會遺傳, 所以我都盡量少比小朋友接觸為妙Replies
Nice to meet you too! 我老公屋企都有近視遺傳,我都驚仔仔細細個就大近視!所以都係唔好接觸咁多電子產品.Delete


text:
( 29-may-2010 sat )
今日 OFF 係因為補番 4 月初嘅紅假呢 但里奧大人呢日反而要番工 我 1 個月放 1 次 佢就 1 個月番 1 次 佢就 so 好多啦 不過我有得 OFF 都好好架喇 但係 8 點鐘就醒咗 碌到 9 點先起身 哎呀 唔駛番工無人嘈醒但早起都覺得好精神咁喎 ~
早餐去 KFC 因為要清埋 d Cash Coupon 好耐無食又覺得幾好味喎 不過杯奶茶就絕對唔掂呀 ~
食完去剪髮 短髮真係好爽呀 人都開心 d 呀 所以走去買衫 比錢時個老闆話我好熟面口 話見過我 我話第一次黎咋噃 之後佢問我係咪去過葵芳買衫 噢 係喎 但幾年前啦 佢真係好有記性呀 定係我個樣無老到呀 哈 ~
番到屋企好有心機熨衫 之後抹柜 又抹乾淨廚房 umm 成間屋好乾淨咁呀 ~
等埋里奧大人放工就去食 tea 之後番屋企睇碟 話咁快就過咗大半日 lu ~
是日懶餐 - 蒜蓉豆豉炒蝦仁 + 煎野生三文魚扒 + 金銀蛋菠菜 + 荔枝果凍
蒜蓉豆豉炒蝦仁 - 覺得食魚唔夠飽 所以整呢碟餸 清哂所有蝦仁 lu ~
煎野生三文魚扒 - 無心機煎到完整一塊呀 整散黎炒就方便好多呢 ~
金銀蛋菠菜 - 成日遺忘咗菠菜呢樣嘢添 難得記起就煮喇 ~
荔枝果凍 - 魚膠片到期 一定要清咗去 一次過用咗 10 塊 但唔知點解覺得好腥咁囉 可能唔夠凍 定係心理作用呢 所以我最後都係食荔枝肉同椰果就算喇 ~


text:
FBI
Eason戒煙失敗
2012年11月07日
天氣轉涼, FBI最想烚嚇烚嚇暖暖個身,點知就行大運, 喺天後由傅珮嘉新開嘅台式火鍋店「一鍋」,撞到「吹神」陳奕迅同阿嫂徐濠縈同大班 friend.
鋪頭入面就打邊爐,連出面都有班煙民「打邊爐」,正牌邊爐打到中場,飽得咁上下, FBI就見到 Eason張 枱走 咗大半 枱出街解煙癮,其中都包括「吹神」自己.
其實 8年前阿女康堤出世,大煙癮 Eason曾經為阿女戒過煙,仲周圍提倡戒煙好處,話人健康 咗唱歌又好氣 咗,不過戒 咗兩年又食番咋嘛.早兩個月 Eason再話過要戒:「我係 嗰 啲地震淨係會攞銀包同煙嘅人,我都知個習慣唔好, 𠵱家開始新一輪戒煙行動.」眼見為實,即係吹神嘅新一輪戒煙行動又失敗啦!
話時話, Eason成日周圍飛巡迴,好少時間陪到老婆,嗰晚 FBI就見 Eason同阿徐把握機會傾番夠本,食完飯阿徐同班女人返歸,男人就打的走下場.有班共同朋友夫妻檔一齊食,食完又各自有活動,呢 啲夫妻關係先叫有空間吖嘛!
放大圖片
反而阿徐成晚一支煙都冇食過,打完邊爐同班女性朋友齊齊返歸,留番 啲男人自己玩.
放大圖片
Band友飯腳
有名你叫吹神, Eason個「吹」癮睇怕大過煙癮多多聲,支煙食完成個字, Eason都吹唔停唔捨得走.
放大圖片
事後煙
成晚食飯食 咗三個鐘,中場一支煙,完場戴番黑超上車走,又再煲多支.


text:
之後就黎到第二個主題園區,阿拉伯海岸 Arabian Coast.相信呢個園區原本嘅構思,應該都係黎自電影 阿拉丁,因為園區內主要都係同呢個故事有關.當行緊去呢個園區嘅時候,離遠已經聞到好香嘅咖哩味,因為入口有一架賣咖哩嘅車仔.講起爆谷,園內真係有好多不同味道嘅爆谷,除咗焦糖原味,仲有奶茶,士多啤利味等等.
2012年7月30日
要塞探險 - 加入探險家的行列!
之前分享 東京迪士尼樂園 嘅時候,我係跳黎跳去咁講,廢時講黎講去都係單一個主題園區.但其實 東京迪士尼海洋 呢邊,相對 東京迪士尼樂園 嗰邊黎講,係冇咁多設施嘅.所以今次,反而逐個逐個園區咁講係好啲嘅,不過重點遊樂設施當然都會留到最後啦!
返返去呢篇文章嘅正題啦!響 地中海港灣 嘅呢一邊海岸,有一個要塞,仲泊咗啲船響到添!
迪士尼主題公園 推出全新 Duffy 服飾 - 小飛俠套裝!
響 Duffy迪士尼小熊 嘅Facebook專頁上面見到上面呢張相,係 Duffy 著住一套新衫啊!呢套新服飾更加係以 小飛俠 嘅造型黎設計,好靚啊!我一定要買返黎俾Duffy著!能夠將我愛嘅兩位 迪士尼朋友,Duffy 同埋 小飛俠,黎個Crossover混合,真係幾特別!其實我之前見過有非官方推出嘅小飛俠造型服飾,但我始終想買返官方商品,所以今次啱哂!
標籤: 迪士尼樂園商品, Duffy迪士尼小熊
2012年7月28日
地中海港灣 - 進入海洋中心的必經之路
欣賞完 東京迪士尼海洋 正門嘅佈置之後,就繼續向前進發啦!行前幾步,我地即時黎到咗一個建築物林立嘅小鎮,但其實呢啲建築物入面係一間酒店黎!佢地嘅 東京迪士尼海洋觀海景大酒店 Tokyo DisneySea Hotel Miracosta 係融入響樂園入面嘅.
提著行李箱, 加入 Duffy 的春日巡航!
隨著我正式開始分享 東京迪士尼海洋 嘅事物,我亦同步開始介紹響園內買返黎嘅戰利品!其實我響 東京迪士尼海洋 入面買嘅,全部都係 Duffy 相關嘅系列商品!特別係園方為 米奇和Duffy的春日巡航 特別活動推出咗好多節日限定商品!
其中,今次活動嘅其中一個象徵標誌就係行李箱,冇行李箱又點樣出發去旅行呢?屬於 米奇 的藍色行李箱上,有不同嘅布章,全部都係 東京迪士尼海洋 入面嘅景點黎架!真嘅行李箱就冇得買,不過就有一個跟返呢個行李箱設計嘅手袋賣.
2012年7月27日
踏進 東京迪士尼海洋 - 入口佈置
為我們在大海中導航的海洋情報!
時間到了, 懷著不捨的心情離開樂園...
基本上,東京迪士尼樂園 的所有遊樂設施我都已經玩過哂,一個日間巡遊,一個節日巡遊,一個夜間巡遊,以及係煙花表演,亦都欣賞過啦.轉眼間,就黎到晚上嘅十點鐘,雖然係好唔捨得,但係夠鐘閉園,點都要走啦...
全日都好熱鬧嘅 世界市集,黎到呢一刻,少咗好多人,靜咗好多.同香港唔同,佢地一閉園就會唔俾賓客再入商店,閉園就真係要你走架啦.不過,如果真係好想繼續買紀念品,園有外一間叫做 BonVoyage 嘅大型商店;店內全部都係兩個主題公園所賣嘅紀念品,開放時間亦去到晚上十一點,所以仲有機會!但有部份商品,就真係園內先會有得買 ( 例如 Duffy 系列只可以響 東京迪士尼海洋 內買到 ) .
標籤: 東京迪士尼之旅2012 [樂園]
2012年7月26日
這裡, 讓我的夢想成真...
響幾個月之前,我響呢個Blog寫咗一篇關於我嘅夢想嘅文章.其實我有好多夢想,但響呢一刻,我最想實現嘅,就係要成為一位演藝人員.香港迪士尼樂園,聽閒,呢個地方有一種魔力,能夠令不同人嘅夢想得以成真;然而,亦因為呢一個地方,我擁有了一個夢想;終於,我有機會將佢實踐出黎.
新奇, 好玩, 震撼 - Pooh 一次過為你達成三個願望!
去到最後一個重點遊樂設施,亦係最後一個分享嘅 東京迪士尼樂園 遊樂設施.Winnie the Pooh 真係好受人歡迎,我都係其中一個粉絲.一位咁多人喜歡嘅 迪士尼朋友,自然就會擁有一個屬於佢自己嘅遊樂設施;香港就有 小熊維尼歷險之旅,而東京呢邊就有 小熊維尼獵蜜記 Pooh's Hunny Hunt.
標籤: 東京迪士尼之旅2012 [樂園], Pooh小熊維尼
訂閱: 文章 (Atom)


text:
其實都唔係特登去喱間misocool食拉麵,不過剛好喱日約左友人W去太古坊睇展覽(至於去睇乜展覽,先賣個關子留待下篇再講,都係一雞幾味好D,如果唔係邊得黎咁多野寫……),睇完就順道行出去搵食,最近就黎依間,W之前食過話正,就即管去試試.
不得不佩服W「自家編製」的搵食秘笈!其實不嬲都知佢閒來就會四出覓食,不過依家先知原來佢隨身會帶備一本小notebook,上面貼滿報紙雜誌介紹的食店.跟住佢去搵食一定無死.喱間misocool其實W之前已經同另一友人K率先試過,覺得掂就的埋我黎再食多次.翻查OR,misocool原來在中環同埋尖東都有分店,可能好多blog友都已經食過,睇佢個招牌上面寫住ramen(拉麵)同埋bento(便當),應該係佢地招牌菜!唔好講咁多,入去望望先!
入到去坐低後周圍望下環境,同一般日式餐館有D唔同,感覺上似西餐廳多少少,環境都幾闊偌,D台唔會太密.由於剛剛過左lunch hour,所以唔駛等,不過聽W講食晏時段係要等位的.打開menu,上面寫住「潮日新聞」,玩食字都算幾有諗頭!但唔知係咪真係會日日更新D菜式,我諗多數只係綽頭吧!
由於唔太肚餓,兩人都無叫便當,只食拉麵.W揀了豬骨湯底的帶子拉麵($50),基爾就揀海鮮拉麵($58),仲要特登揀蕃茄湯底,睇下D功夫得唔得!另外加$12轉set,就加左碟煎餃子,仲有6隻咁多.大家睇到個價錢,都知道其實唔係貴味千D行野好多咋!但味道就好好多,個蕃茄湯底幾濃,絕對唔係水聊聊果隻,賣相亦唔錯,而且都幾大碗,食力一向麻麻的基爾就覺得幾鬼飽,結果幾乎兩個人都食唔晒D餃子.Anyway,可以畀個B+佢,值得推介一下.有機會再去的話,就再試埋佢地個便當先!
鯽魚涌華蘭路2-10號地下


text:
咪住,聽我講埋先啦.我都知而家一提起垃圾,就個個都嬲到想殺人咁滯.想殺邊個?之唔係邱局長囉.早排擴建堆填區單已經搞到滿城風雨,跟住又話要起焚化爐,肯定有幾個區嘅居民想將佢凌遲處死.而家又話要源頭減廢,研究垃圾徵費,以後連掉垃圾都要俾錢.得罪晒全港幾百萬人,就算一人一刀已經可以將佢剁成肉醬啦.如果佢順應民意,取消呢個計劃,環保人士又會話佢辦事不力,要將佢生劏祭旗.人地條條大路通羅馬,佢就條條大路通地府,而家做局長真係唔容易!
其實除咗垃圾之外,有垃圾兩個字嘅都好令人反感,好似垃圾堆填區,垃圾焚化爐,垃圾電郵,垃圾電話,垃圾傳真,當然仲有尊貴嘅垃圾會議員啦.唯獨有一樣垃圾例外,唔止唔討厭,仲廣受大眾歡迎添,就係垃圾食品嘞.
叫得做垃圾食品,當然有原因啦.呢多數係冇乜營養價值,而且仲高熱量,高脂,高鈉,又可能含有防腐劑,色素,反式脂肪之類唔係咁好嘅,食得多會對健康有害.連垃圾都咁多人食,當然亦有原因,而且仲好簡單,就係因為呢好食.
我自己就最鍾意食零食類嘅垃圾食品,例如薯片,牛肉乾,雪糕,汽水.我已經冇將即食麵當做垃圾食品,因為我將佢歸咗入主食類,通常都係一餐飯,一餐即食麵.
我當然知道垃圾食品冇益,衰就衰在我成日肚餓,一肚餓就周圍摷食,一摷到就食到唔停得口.我就試過一次過消滅晒成盒兩公升嘅家庭裝雪糕.哈哈,有時真係懷疑自己係咪金魚托世!
講到零食,我嘅至愛都係薯片.細個時最鍾意珍珍辣薯片,後來轉咗食Pringles同卡樂B熱浪.Pringles一次過食一筒,啱啱好.而同卡樂B熱浪開咗就一定唔會有得剩,早排買咗兩包200g超大裝,都係兩日內消滅晒.有一樣好奇怪,唔知點解硬係覺得而家薯片冇以前咁好味,係淡咗好多,唔通連垃圾食品都注重健康?我從來買零食都唔會睇營養標籤,所以無從比較.唔係話睇咗營養數據就唔敢食,而係食都食得冇咁安樂啫.哈哈,最近發現咗隻叫做菓子本舖嘅牌子,薯片夠厚身,好口感,而且味道濃郁又夠辣,超正!
你地又唔好以為我好縱慾(食慾)喎,其實我都好識節制架.雖然我唔算好注重健康(鬼叫自己又煙又酒咩),但係我怕肥同骨質疏鬆(咪以為男人唔會骨質疏鬆),所以我從來都唔會踏足超市嘅零食區同汽水區,見唔到就唔會買啦.最衰係PK超市成日都將特價薯片同汽水擺喺當眼位置,真係想避都冇得避!
而家擺明係奸商喺度荼毒緊我地呢小市民,而無良超市又助紂為虐,點解我地個政府竟然可以袖手旁觀嘅呢?政府應該即刻立法禁止出售垃圾食品,對已經受到垃圾食品毒害嘅市民作出賠償,仲要資助市民買健康食品!乜話,香港係自由經濟社會,買唔買垃圾食品係市民嘅選擇,而且市民應該睇清楚營養標籤先買?嗱,我都係學班雷曼苦主同等住結婚又唔夠錢買樓嘅80後架咋,連垃圾會議員都支持架,咁都仲有錯?!


text:
首先講佈置, 話說之前寫完想點佈置後, blogger mandy介紹左佢朋友俾我, 我睇過又幾好喎, 其實佈置公司真係有好多間, 但o岩心水既又未必多, 我睇完佢朋友個間叫hanahama design既野, 覺得好鍾意, 於是就開始聯絡佢地傾下, 早兩晚同男友上去一齊傾埋, 落左訂了!!
其實近2個月我都開始唔問男友而自己book野, 反正佢都唔理架啦, 結果上到去要由頭講一次佢聽, 佢個樣幾鬼尷尬, 哈哈!
最初仲驚男友會話我o徒錢, 因為本身諗住自己佈置架嘛, 點知佢又幾鍾意喎, 其實我地都好簡單, 只係鋪毛毛地顫, 整seating plan同可能整nameboard, 咁我就打去博藝會問下其實nameboard有咩揀, 我join左主題婚宴, 所以佢有幾款免費俾我揀, email黎到, 我覺得.....好娘呀, 佢成堆都係花花, 我不嬲對花都興趣不大架嘛, 都揀唔落手, 咁夾硬揀都有既, 而家掙扎梗, 不過佢話暫時係呢d, 遲下可能又有改動, 所以我都係唔好揀住喎!
咁早幾日上去睇個backdrop又唔知做乜變左全白, 一條拉佈都冇, 真係唔知想點, 咁我就諗, 如果nameboard用佢既, 不如我自己整個小formboard放台做佈景板都好, 好過全白乜都冇, 上到去hanahama同佢傾好晒, 呢d我可以遲d決定, 但暫時confirm左係鋪白色長毛毛地顫+seating plan, 咁我就煩少樣喇, 至於reception, 相簿個d我依舊係諗住自己搞掂!!
除左佈置, 我仲搵埋佢地做花球, 留返下篇再講!
俾大家睇下博藝會提供既nameboard先, 如果一定要揀, 我諗我會揀第二幅圖右邊個行個2個!


text:
第一項紀錄係最低支持度.雖然唔敢肯定係咪前無古人後無來者,不過就算有都只係可以平佢嘅紀錄,因為根本就冇可能低過零支持.以我喺網上所見,全部評論都係插條神棍嘅,呢種情況真係前所未見.事實上,就算係癲狗,長毛,兩任突首,甚至係嗰件帶埋個仔周圍搞事嘅肥膏,都仲會有人撐,而神棍蔥竟然連一個粉絲都冇!
第二項紀錄係最低性價比.條友嘅肉金居然高達二十億,真係匪夷所思.呢個當然係天文數字,不過算唔算係紀錄都好難講.但係講到條友嘅質素,無論係外形,學識,抑或涵養,喺全港男性之中,極有可能屬於最差嗰1%.咁樣計起上嚟,佢賣嗰個絕對係無可超越嘅天價!當然啦,佢會唔會有我地睇唔到嘅卓越性能,就真係不得而知嘞.條友叫得做神棍,可能有不為人知嘅特長都話唔定,咁就要問米婆問吓小鹹鹹先知喇.
提到小鹹鹹,我又想講吓一個好奇怪嘅現象.有網民(相信係男網民)提出一個好有趣嘅問題,話以小鹹鹹咁驅風,究竟要收幾多肉金先肯上.估唔到大部份人都話冇得傾,就算幾多錢都唔肯制.對於咁嘅答案,我就懷疑人係口不對心嘞.
我相信每一樣都有個價錢,人亦唔例外.買唔買或者賣唔賣,只係睇個價錢合唔合理.而所謂價錢,亦唔係只限於金錢,總之喺交易中要付出嘅都算.講真,我就唔相信世界上有咁多無價之寶嘞.對於嗰條問題,我嘅答案好簡單,完全係睇有幾多肉金,具體上就係好似以下咁:
二十億:肯定𦧲飯應!
二億:同上
二千萬:都係𦧲飯應,但係心裏面有委屈就難免
二百萬:基本上會制,不過都要睇吓服務範圍
二十萬:多數唔會制,除非係好簡單嘅服務
二萬:No way!
唔知各位男網友又會唔會都有一個咁嘅價目表呢?


text:
其他嘢先唔好講,你睇吓個名就已經知呢個所謂十大傑青獎有咩問題.
十大傑青既然冇十個,點解要加「十大」兩個字?十大富豪可唔可以得六個?嚟我公司幫襯有十大好處,我可唔可以淨係同你講原來只得五個好處?
全香港咁多人,你揀唔到十個唔係代表你要求高,而係代表而家好少有料嘅人走去提名.廣告
其中一名獲獎者被圍插,其實對佢有少少唔公道,因為其實佢本來都係一個好好嘅年青人榜樣.出身唔係好,靠自己雙手買到樓,仲買埋舖,供完又好未供完又好,必定算係成就.既然人哋係咁有成就,我哋咁樣批評佢,就係有少少唔公道.
不過只係少少唔公道,即係 5% 唔公道,有 95% 都係批評得好公道.廣告
賺到錢,周圍同人講,係一件好冇腦嘅事.除非你係開賭博網站,你要話畀人聽你係捉路之神,咁你就絕對應該用買樓嚟曬你嘅命.
你係傑青喎,唔係講錢㗎嘛.買到樓就大肆宣傳,同葉朗程呢啲市儈佬買㗎靚車周圍同人曬有咩分別?不過呢個都唔係重點,而重點係,你買層咩樓咁巴閉?淺水灣?山頂道?最戇居嘅人,就係攞住一啲唔巴閉嘅嘢然後巴巴閉咁攞嚟講.
人哋補習天王林溢欣,同你年齡一樣,三年賺一億.你買嘅單位,人哋一炮過唔使供買三十個都可以面不改容,係面不改容呀,因為今年買完三十個,佢下年又多幾千萬,又可以買多十個.你知唔知,人哋淨係泊喺屋企嗰架唔係成日揸嘅法拉利都貴過你層樓?
得,我知,你攞傑青,唔係因為錢,係因為你做過好多社會服務.有做社會服務係好,但呢啲咁嘅社會服務,係唔係足以去到攞傑青?我答你,far from enough.我唔係質疑佢嘅善心,但社會服務呢啲嘢,要 chok 出嚟容乜易.喂,而家講緊攞傑青喎,咁易 chok 出嚟仲係傑青?最令人擔心係,如果做傑青嘅門檻只係咁,十年後個個傑青都會變晒強國富家子弟,因為佢哋會發現,原來攞獎係咁容易 manipulate 嘅事.
搞呢啲傑出獎,最怕就係有人為攞獎而做啲為攞獎嘅事.
呢個傑青話佢冇朋友,我信.因為如果佢有朋友,佢嘅朋友就唔會睇住佢改個咁嘅英文名都唔出聲.Fony 即係虛偽嘅人,你叫自己做 Fonia,係唔係要搵個 Greedia 先襯得起你?
原文連結


text:
2014年1月28日 星期二
潮流興跑步 腦場兼賣運動手帶
迷你倉 黃金高登行情ソ一手報道Funky仔雖然唔係日日開Facebook,不過間唔中都畀人用跑步冼版,可想而知家陣跑步係幾咁Hit.近排腦場都唔執輸,逐漸多�舖頭返呢類「健康產品」�貨,大家以後要買呢�產品,就唔使特登去�大型商場搵�High卡士舖頭先搵到喇.平均千幾蚊有交易雖然好多人單靠手機個GPS加App就可以紀錄跑過幾次同幾遠,不過資料亦都係得咁多,如果有�人想知消耗�幾多卡路里,就一定要配合呢�健康手鐲啦,而且呢類產品本身都唔算太貴,平均千幾蚊就有交易,好過買名牌子成二千幾蚊都唔防水�.一齊玩無咁齋其實呢類產品最大作用都係可以同手機互動即時Upload資料上網同人比較,如果得你自己一個玩,咁就同玩單機無分別,都幾可憐.但係如果身邊無乜人用iPhone�應該都唔使點諗,因為呢類產品好多時只對應iOS,你唔會拎住部iPad去跑步�?Cosmic2720 1177電話定平板?用Atom有Full HD同3GFunky仔仲以為早一輪平板當電話個熱潮已經畀新版親生仔打到沉�,估唔到今星期又有新機挑戰佢,仲要係親生仔間廠出�自己打自己!睇準親生仔無得打電話,於是佢呢部FonePad 6細�加個3G諗住打電話市場,不過佢終於有Full HD規格又確實幾吸引,唔使三千蚊有大廠靚平板電話始終感覺幾抵.Wise2398 2626買Notebook有�送電器店風俗入腦場如果去過大型電器連鎖店買Notebook,相信大家都有經驗好多時都無得平但送鬼咁多�塞住你把口,估唔到依家連腦場都興呢味�,近排日牌Fujitsu就搞腦場買Notebook送福盒優惠,裡面有Router,Mouse,防毒等「林沈」�,不過腦場客不嬲鍾意現兜兜平俾佢,咁做應該會令售貨員好頭痛,聽到最多�應該係:「我唔要呢�有無得再平�呀?」. 正都電腦2361 3268SD卡怪現象容量愈細愈貴有買開記憶卡�朋友相信都已經對2GB同4GB容量不屑一顧,不過仲有�例如畀公司用唔見唔可惜��人會買,咁就奉勸呢類用家好好格價喇,原來腦場�2GB仲貴過4GB,而4GB亦只同8GB爭四蚊,數學題:咁究竟三個容量邊款最貴?答案竟然係2GB!展昇2361 1295幾十蚊條鋁線真係快�咩?今時今日�尿袋最少都話自己有2.1A,但好多人都覺得唔係咁快,好多時原因出�條線度,依家場中就有�標榜用鋁合金做�接線,雖然賣成幾十蚊條,但係個盒標明最高有2.4A輸出,好似好勁咁.不過Funky仔相信好多人買佢條線係因為佢�色係做得幾靚,又紫又土豪金咁.A Grade2152 8000小米抽唔到?現貨有得Show!不論係最新�小米尿袋定係小米3定係紅米,雖然話就話有香港行貨,但係個個都要抽餐死先知中唔中到,咁有抽獎運Funky仔就寧願留返�運氣去買六合彩喇,因為場中一直有賣開小米�舖頭呢三樣產品都有得賣,當然個價係貴過網上抽啦,但有現貨試玩同網上抽餐死等送貨又係兩樣���.Smart Digital9028 6078osmic Kin跑步有呢�產品幫手,減肥睇住身體狀況就更加穩陣喇!TextPhoto: Funky Chan / Art: sam / Editor: Kenneth 迷你倉將軍澳
訂閱: 張貼留言 (Atom)


text:
之前提過燒腩仔因為轉校關係只得兩日暑假,為咗唔想浪費呢個難得嘅假期,艾菲一早吩咐米高拎定大假陪玩,而第一日我哋就先去上次玩得好不爽嘅大澳.
今次再臨,雖然正值暑假,但畢竟都係星期一,人流明顯無上次咁瘋狂,我哋喺東涌等咗十分鐘巴士就上到車(上次紅假去係等咗足足兩個鐘呀﹗),去到先搵返上次間抵食茶餐廳醫肚,然後就出發四圍逛,燒腩仔仲心情大靚,平日咩手飾都唔願帶嘅佢,竟然主動搶艾菲副太陽眼鏡去帶,好﹗就等媽媽遲D搵返副小朋友超畀你型仔吓啦﹗
平日來好多鋪頭都無開,不過真心行得好舒服,至少可以逐間鋪頭入去望吓,咁先似遠離煩囂嘅大澳㗎嘛﹗
逛咗陣我哋就過橋去另一邊行,呢個影相位當然要影返張到此一遊相啦,背景終於唔係人同人,真係同上次來差好遠,而大家可以留意吓燒腩仔手上已經拎住咗佢呢日嘅戰利品吹波膠﹗
就係知呢個仔怕熱又識揀人蝦,為免佢扭米高抱麻麻煩煩咁,專登喺士多買定呢枝歷史悠久嘅吹波膠,氹佢行到去古廟到先畀佢玩,第一次玩嘅佢當然唔識吹啦,但見到我哋唔知點解吹到個波出來都覺得好過癮.
今次終於記得放相機入袋嘅艾菲,梗係要影返D靚靚風景相來留念啦﹗
可惜呢位小朋友係有頭威無尾陣,沿路行返出去時已經扭抱扭到癲,行唔夠兩步就話要停低飲水,呢日天氣已經熱到不得之了,仲要係咁同佢拉拉扯扯真係好攞命,終於米高應承行返出去買枝汁汁過佢歎先好少少,然後就買咗艾菲至愛紫貝天葵畀佢,第一次飲嘅佢仲話呢枝係士多啤梨汁來添﹗kakaka...
之後我哋向住大澳文物酒店嘅方向行,沿路燒腩仔又不停扭飲紫貝天葵(佢目的係要成枝清晒),唔畀就不停製造煩音來轟炸我哋,煩到米高都忍唔住話佢係少爺兵唔捱得,艾菲就索性唔理佢只係專心影風景.
有圖有真相,少爺兵無論係去到上次好興奮嘅郵局定紅樹林,都只係顧住枝紫貝天葵,叫佢埋位影張相都係屎臉交差就算.
千辛萬苦先氹到少爺兵行上去大澳文物酒店,但枝紫貝天葵已經所餘無幾,回程點算好呢?
好彩行咗陣,就聽到遠處傳來越來越近嘅直昇機聲,原來有病人需要出市區醫院,要坐政府飛行服務隊嘅直昇機,來遠睇住架直昇機降落,估佢應該未有咁快走,我哋即氹燒腩仔返出去睇.
然後燒腩仔好興奮咁同我哋一齊跑出去球場睇直昇機(段路都OK遠㗎),講真艾菲咁大個都係第一次咁近距離睇直昇機升降咋,呢個特備節目真係來得合時﹗
喺暴曬下睇完直昇機,我哋一家三口都熱到溶咁滯,不過見燒腩仔睇完直昇機好似醒神咗,艾菲就膽粗粗咁提議過返橋,食N年前跟公司遊昂平360時導遊介紹嘅車站豆腐花(直昇機出現前,米高為免燒腩仔扭,係話求其搵間坐低食就算),味道好不在講,最重要係有冷氣有位坐嘛.
食完豆腐花再買埋蝦乾,我哋就起程返出東涌,仲去東薈城睇埋日落添,呢日夠晒圓滿啦﹗
後記:
事隔幾日後,有晚我哋返燒腩仔爺爺嫲嫲屋企食飯,燒腩仔爺爺問燒腩仔去大澳好唔好玩時,燒腩仔居然話佢有「少爺冰」食囉,原來佢一直以為米高話佢嘅少爺兵係食得,真係估佢唔到呀﹗ :P


text:
話說果晚我係度諗,宇都宮先生問我一唔一齊去道後溫泉,佢話佢有幾張贈劵可以用,其實佢個意思係咪話果晚佢可以收留我係佢屋企過一晚夜,仲可以請埋我食飯呢?
果日一路開車我一路係度搵酒店,中間都話好貴,平果種就滿晒,佢都問我搵唔搵到酒店我話搵唔到,不過總會有辦法解決
日本人通常都係咁,哩D野唔會直接講出黎,可能怕羞,可能怕失禮,哩D同香港人唔一樣,香港人如果有哩個諗法第一句就話你今晚無地方落腳不如去我度瞓咁
不過而家諗都無用,下年2月如果報到名跑愛媛馬或者再跑一次脫藩先去呃飯食啦
其實脫藩真係跑完果日就已經想再跑多次,今次一定要報大仇
“第四回龍馬脱藩マラソン(完)”の続きを読む
時間倒流返前少少,大概仲有半個幾鐘終點先關門果陣時,大會有個廣播,就話比賽仲未完,如果可以請大家一齊去終點度幫衝線嘅跑手打氣
我同宇都宮先行都落左去睇,川口先生岩岩返到就去左食飯
每次係好遠處見到有跑手轉入去,所有人都會拍手同大叫加油,哩樣係我跑咁多個比賽未見過,有跑手幫其他跑手打氣
望下個鐘,每次都諗會唔會仲有人到,佢地仲趕唔趕得切,其他跑手都估哩個人會唔會係最後一個衝線
現實好殘酷,係淨返1分鐘左右時間,離終點大概300米左右距離,有兩個跑手岩岩轉入最後大直路…
果一下我個人都忍唔住,跑過去幫佢地打氣同提佢地淨返時間唔多,但如果加油用力跑過去可能仲趕得切,終點前100米左右有條橋,佢地去到果個位時仲有20秒,但果100米對於佢地黎講真係太長太遠,始終經歷左42公里路程,最後佢地以6:00:10衝線,雖然衝線,但實際上DQ左,可惜
我果下同宇都宮先生講,佢地NET TIME其實可能係6小時以內,如果佢地起步果陣時企前啲可能就趕得切…但命運係咁就係咁,無辦法
“第四回龍馬脱藩マラソン(番外編)”の続きを読む
本來打算一朝早執好野就博有冇順風車可以車我過起點果邊,不過宇都宮先生有車就搭佢果架唔洗走出去自己搵
一早起身沖個涼換好衫執好野準備好晒,食左個隔夜蜜瓜包之後就上車,去到停車場停好車,發現原來周圍都係愛媛車牌,仲多過高知,其實我仲發現有福岡車牌,我當初一個終極計劃就係搵福岡車牌嘅車睇下有冇可能搭順風車返到福岡…就算唔到福岡返到去九洲都好丫…
“第四回龍馬脱藩マラソン(下)”の続きを読む


text:
中藝 Chinese Arts & Craft (H.K.) Ltd.
服務詳情
評語 提交評語
咁啱星光行嗰間搬遷割價大減價,咁我阿媽就幫我睇到啲旗袍同飲衫款都幾好,就話未收檔之前就去睇吓啱唔啱.咁阿媽講到咁我就去睇吓啦,真係好多款揀,只係差在妳想俾乜嘢價錢.好啦搵到有件啱,原價$12000 我3800幾就買咗!我件衫既重點就係容易著,佢唔係啲傳統旗袍款,因為傳統旗袍好講究妳既身形,一個唔小心到婚前身材走樣就好大件事.件衫個形好靚,個fit既好啱我身形,嗰cut又好好,一啲都怕走光既,總之就係好容易著.物料好靚,造工好好,唔會怕件衫做得唔好會唔小心勾爛.Sales個位女仕真係好好,唔pushy態度又好好.
我件衫係婚前9個月就埋買咗,而我就係婚期前2個幾月前就做final fitting,而呢件係我第一件搞既.因為9個月前買嗰時個size係啱啱好既,無諗過到幾個月之後會變,點知一著真係好鬆,著埋girdle都好鬆,咁因為星光行已經無咗,就唯有call灣仔中藝問點好啦,佢就就話無問題,攞嚟改就得架喇.
咁我去到灣仔店時又見返响星光行serve我嗰個女sales而改衫個師夫都係响中藝裡面既.師夫服務好pro,例如我想再收緊啲,佢會提我話呢件衫唔係剩係著一晚而以後都有機會著,而再收就唔靚架啦,真係好好既意見.改衫好快,而要錢都唔緊要,重點係佢地tailor既手工真係very good,而我婚宴嗰晚真係個個都話靚!
3800


text:
馬灣公園 Ma Wan Park
服務詳情
評語 提交評語
因為想要陽光同草地,我一開始就決定唔做夜晚,同埋預算唔要過十萬.之前幫人搞數碼港婚禮得個場地,13年個時兩萬幾,到15年報價已經係六萬蚊.
我地一開始係網上見到馬灣D相同價錢都OK,我打電話上去,佢建議我去佢哋婚展個booth會有折扣,去完之後覺得真係好OK同埋好抵!三個鐘包場地同埋decoration,包埋律師同shuttle,都只係21850,超級抵!個律師仲要好好,網上D人都讚不絕口!Cindy Yau完全無迫我哋,仲叫我哋唔好咁快俾錢住,叫我哋去場地實際睇咗先.後來真係約咗時間去睇,覺得OK就過數俾錢.個package原價23000左右,會展價就21850,食物另計.個package淨係包100人分量既凳,我就加咗30張,每張50蚊.
除左證婚枱同reception枱,我仲額外加左兩張枱,但係就無為額外加既枱提供枱布,最後我要自己去深水埗買.如果可以安排多幾塊同reception枱一樣款一樣colour既枱布俾客人備用就會更加好.
食物方面,馬灣俾咗相熟既catering既報價單我哋,我有upgrade 咗少少,100人分量就大概17000.我自己另外有去Natural Chiffon 到買cupcakes,同埋去美心拎咗D西餅同蝴蝶酥.
雖然價錢包埋Banner同Welcoming board,但係婚禮前三個星期,Cindy叫我去睇多次真係結婚嗰時既setting,睇咗之後真係唔會想用佢哋嗰個,因為個Banner會見到上一手新人個名,我臨時搵讀design 既朋友幫我設計過.
馬灣個地下係做原木既感覺去配合番個場地,其實個感覺好啱但係個日新娘同姐妹都係著高跟鞋,D板之間會sip 到個踭,除此之外個場地真係perfect.


text:
是咁的
今日晏就係旺角兆萬等緊女朋友
咁我平時就早開15分鐘,女朋友就遲開30分鐘,咁我無無聊聊玩下手機目及下女咁
係我大概係左方十零米到見到有三條女
其中一個就著住藍色長裙披住件白色針織冷杉既女仔黎,亦都係Hi勁我望乜向左走向右走野既女黎
另外兩個都係普通白t加熱褲
咁三個都幾靚女既,都唔係幾嫁啦,我諗成個旺角個刻最靚佢地三個
咁作為男人既我緊係忍唔住望多幾眼
慢慢由下而上仔細打量一下
點知個藍色長裙女大大聲罵我 "你望乜向左走向右走野!!"
我個下心都慌咗慌,因為佢好大聲,成個兆萬門口d人都望過黎
我諗住息事寧人,做兩個道歉手勢就算,haha咁既笑容,都幾似隻狗
佢地都無追撃,繼續傾計
咁三十秒左右後聽到個藍色長裙女笑勁我,話香港男人無鬼用
咁我火都黎,即刻將個身對正佢地,望實佢地
個女仔又再一次問,你望向左走向右走夠未
我都係無講野
做個咁既手勢
咁同上面張gif又唔多同,係叉一叉自己對眼,再上下蛇形咁將兩隻手指叉去佢地到
本來想重振雄風,點知條女唔識死行埋黎我到問多我一次 你望乜向左走向右走野
本來我打算調戲下佢地話你靚嘛,
但念頭一轉,我一路都無出過聲,不如扮啞
我指一指自己喉嚨,發出呀呀既聲音,示意自己講唔到野
我見到條女迅間慌咗慌,我諗佢萬萬無估到自己兇緊一個傷殘既
個受害者立場迅間轉換
我諗個刻成個兆萬d人都會諗呢個女仔咁惡劣嫁
咁個藍色長裙女即刻say個sorry,已經無咁強勢,仲有d眼濕濕,可能知自己玩大咗
我都做個手勢類似講唔緊要,我見你三個靚先望多下姐
個藍色長裙女已經不斷say sorry,又對唔住,我唔知我儻心你唔好嬲我之類,終於流兩行馬尿
我見猶憐,唉,我又痴根拎水幫佢抹
咁我個樣同身型都中上既,又180少d咁,都有番咁上下魅力,又有做下gym,絕對係可以打向左走向右走死你既身型
咁我叫佢番去啦,我無野嫁之類既手勢
咁我見佢又喊又say sorry咁,都唔好意思踢爆自己呃你嫁,我扮之類,廢事佢又Seven多鑊
但係依家,我同女朋友食緊放題,佢坐我隔離台,我無留意到,我侃侃而談同女朋友傾咗差唔多半粒鐘
呢篇野都係岩岩打,我feel到佢望番我轉頭
我應唔應該大聲兇佢你望乜向左走向右走野


text:
星期六晚係屋企附近食咗pizza,星期日marco話同我哋去米蘭有特別節目.咁先喺途中一個mall shopping 兼食lunch.
最愛嘅公司三文治,大大份超滿足.
原來個surprise係Disney on ice.仲買倒第11行11號位!
由於星期日係10號,有藉口雙重慶祝,去左食海鮮.
食完壽司就切蛋糕.
之後兩點車輋再返學,marco就話有個地方要帶我去.
當時我淨係得電話同鎖匙,又唔駛揸車都唔知去邊!行唔夠一分鐘去到一個地方,店裏面果個女仔好似等緊我咁,原來marco一早book左一個body treatment, spa&massage! 真係估佢唔到!就係咁,放低左我自己就喺嗰度一個半鐘頭!
車輋放學返來,係佢房party.一開房門,嘩!好多氫氣球啊!佢地竟然連氫氣都買左一罐自己泵氣球!雖然已經三十幾歲人,不過一樣好興奮.車輋仲安排咗兩個簡單魔術,第一個係
喺生日帽度變咗條羽毛出來,之後又係個話冇嘢嘅櫃度變咗D party吹BB.我問佢可唔可以送咗條羽毛俾我,佢話唔得,因為佢得一條😂.
由於marco五點到八點要返學,加上前一日已經食咗大餐,所以晚餐我決定去試屋企附近新開嘅steak house,主要係想食佢哋嘅美式蛋糕.
一連幾日嘅大吃大喝後,我真係要開始食得清淡D,始終年紀大,唔顧自己都要顧下身邊嘅人,我決定今年生日開始,放棄我最愛嘅雞皮!(雞翼除外,又或者返香港有例外😜)每朝早餐我食一個生果,今年目標係食多啲生果同菜,食少啲肥膩野.


text:
電影 Me Before You :
一個好評如潮,小三嘅故事
嚴重劇透,未睇戲嘅千祈唔好讀落去.
呢套戲係講一個英俊嘅年輕人因為交通意外而下半身癱瘓,機緣巧合遇到一個漂亮可愛嘅女護士,日久生情下愛上左大家嘅浪漫愛情故事.
然後當然好評如潮啦 (評語 Copy from HKMovie):
– 近期佳作推介!故事好有意義,有淚亦有笑.
– 太好看了,男女主角用不同演繹方法去表達愛.成套戲超多搞笑位,唔會得個喊,感動位又有.不過我覺得男主角都係要死好慘,有啲失望,以為會絕境求生.
當我睇緊呢套戲嘅時候,其實都覺得好感動睇到眼濕濕,亦覺得好好笑,整體來講都算係一套好好睇嘅片.
但當我諗深一層嘅時候……先發覺其實呢套片好似有啲唔合邏輯, 然後嘗試解構返呢個故事:
其實呢套戲係關於女主角同男朋友拍咗七年拖,轉換工作環境後遇到一個好有錢嘅男人.呢個男人可以負擔得起俾女主角去explore一個佢從來未體驗到嘅世界,跟住佢就見異思遷,完全唔理男朋友感受,同呢個有錢男人環遊世界.
個問題就嚟啦,點解一套關於出軌嘅愛情故事,經過細心計算嘅包裝之後,就會Flip 到我哋嘅思想諗法,甚至得到我哋同情,令到我哋大部份人覺得以上嘅行為係 Okay?
再諗一諗,呢套戲入面嘅情節同之前負評如潮嘅 洗先生 & M小姐 ,周先生 同 R小姐故事,係道德倫理上其實唔大分別? 套戲都仲叫做好啲,你可能了解到上文下理,但係真人真事嘅情況,我哋又知幾多呢?未知晒就負評如潮?
反思後想帶出嘅訊息就係:我哋大部份人諗嘅嘢,並唔係自己可以控制去點諗一件事,好多時候我哋係被社會/所謂嘅道德觀念操控去點樣諗一件事.
將呢個話題再推深一層去諗,同性戀係以前的社會係唔應該被允許,全個社會嘅人都覺得同性戀係有病,覺得要殺左佢哋.真人真事電影《模仿遊戲》(The Imitation Game) 入邊嘅救世英雄 Alan Turing 幫手完結左二次世界大戰,但都因為係同性戀而被監禁,最後被迫死.
去到我地呢個年代,社會同我地講同性戀應該被接受,我哋嗰個就覺得同性戀係冇問題,甚至覺得「認為同性戀係有問題」嘅人係有問題.
其實真正個問題係邊呢?
我個人覺得同性戀係冇問題,但係如果諗一諗:我哋係咪真係有用個腦,帶着一個具批判性嘅思想,去諗嘢?定係人云亦云,盲目遵從其他人嘅思想.
Are you sure what you think is really what you think, or is it just thoughts that others insert upon you?
自己諗一諗.


text:
昨日有多場青年聯賽舉行,喺粉嶺遊樂場就有兩場U16精英碟D組比賽,頭場由九龍木球會對西貢,顧名思義,九龍木球會係一個推廣木球運動嘅組織,但今日發展至有足球隊嘅地步,隊中球員大部分都係洋青及印巴青年,而西貢U16即係西貢區體育會搞嘅青年隊,以華人為主.木球會U16喺今年青年界比賽未嘗一敗,實力唔錯,所以一開波已經壓住西貢黎打,論技術,木球會比較好,組織雖然唔太流暢,但勝在贏身型及體力,好多時埋身搶搏期間,西貢球員都係處於下風,雖然只係U16嘅比賽,但唔少木球會球員甚至比我高,我由中三後就停止長高,至今都係得果一米七四,睇到呢到見到有架九巴喺出面馬路駛緊過黎,真係有啲衝動想衝出馬路,不過當然只係鳩想吓啫.說回比賽,西貢今場自知實力處下風,所以以守為主,一有反擊機會就大腳斬前在配以前鋒高速優勢去尋求機會,雖然大部分機會都把握唔住,但佢地可以做嘅就係呢樣嘢.上半場,射門次數超過10次嘅木球會領先1比0.下半場木球會依然盡佔上風,而面對木球會前場嘅處處壓迫,西貢防守顯得有點吃力及混亂,有段時間西貢半場都過唔到,後場傳送亦多次被截斷形成對方攻勢,幸好喺最後嘅時刻西貢球員可以力挽狂瀾.不過久守必失,完場前木球會都係入多球,最後木球會2比0小勝西貢.
(青年聯賽有時比丙丁聯賽更為刺激?)
雖然只係一場平平無奇冇關注度嘅青年聯賽,但雙方喺場上爭搶還是比我想像要激烈,我相信答案只有一個,就係大家都想贏,有邊個係希望自己會輸?冇幾多個,所以我有時會覺得,一啲青年聯賽可能比一啲丙丁聯賽喺場面上更為刺激,雖然有啲青年球員技術上仲有好多進步空間,但係呢班仍在求學中嘅小朋友,個心冇大人咁多束縛及煩惱,佢地可能單純得只希望贏,而踢丙丁聯賽嘅球員,大部分身兼正職,喺要揾食嘅情況底下,丙丁聯賽對佢地而言,可能只係一種工餘娛樂活動,因為仲要揾食,所以就算可以去盡啲亦可能會有啲就住,所以青年聯賽與甲組對下嘅三個級別業餘聯賽,從來都係兩回事,從來都係冇可能比較.
( [谷德昭]你哋咪咁啦,我想食嘢呀![/谷德昭] )
之後將會上演『貝鈞奇打吡』公民東區對九菓,點解叫『貝鈞奇打吡』?因為兩隊主席都係貝鈞奇囉.由於仲有半小時先打,所以就去隔離嘅粉嶺名都揾啲嘢填吓肚,見到肯德基打蛇餅打到就黎到隔咗幾個鋪位嘅麥當勞,真係嚇死我喇,最怕排隊,寧願唔食肯德基啲頹飯去對面麵包店買個頹包好過,點知麵包店都收工,咩吉野家,麥當勞,大家樂我又唔想食,行遠少少有間海皇,行到去又見打蛇餅,[谷德昭]你哋咪咁啦,我想食嘢呀![/谷德昭],粉嶺幾時多咗咁多人架?不過火車站呢一頭又真係冇乜好選擇,好多都係連鎖大集團嘅快餐店,得返間德興茶餐廳,以前有間上海嘢喺呢度又經濟又好食,不過小本經營又點敵得過大財團?如果唔係趕時間我會過去對面粉嶺中心樓下揾嘢食好過,想要食Pizza去芝脆雞囉,呢度啲Pizza又唔算太昂貴又好食過一啲專門店,又可以去大家樂個親戚大眾樂食個家常便飯,不過行得黎都夠鐘,最後我都係乜都冇買走返去粉嶺遊樂場算喇肚餓咪去廁所飲水喉水算囉,見到8點半場中得公民東區球員都知咩事,之後球證吹雞,比賽腰斬,餘下時間變成公民球員與朋友教練嘅練習賽,即係如果我話俾20蚊跟隊都有可能可以踢埋一份.


text:
前日瞓醒覺前,我發咗一個夢 …………
我喺條街度慢慢踱步,一路行,一路搵緊我老豆,後尾見到表姐 Flora,我就問佢有冇見過我老豆,佢無出聲,跟住就指咗一個方向,於是我就跟住果個方向慢慢行,繼續搵我老豆. 行到咁上下,又再次遇到 Flora,今次唔係我問佢嘢,而係佢向我揮手,示意我行過去佢果邊.當我差唔多行到去佢身邊時,佢突然指向另一方向,於是我就下意識咁即刻望過去,見到果邊有條長龍喺度等緊車,心諗,表姐梗係想話俾我聽,我老豆喺度排隊等緊車,於是我就一步一步慢慢行過去搵佢.越行越近條人龍時,我就越嚟越清楚睇到果啲人嘅樣,仲發現原來有個女人坐咗喺個龍頭度,個心仲喺度諗,點解佢咁正,可以坐喺度等車嘅!話口未完,原來果個女人係媽咪嚟 o架!!我當然即刻一枝箭咁撲過去啦!跑到去佢身邊之後,心情非常非常之激動,乜嘢都無講就即刻跪咗喺地下,伏咗喺媽咪個膝頭上面係咁喊,係咁喊,喊得好厲害,一句嘢都無講過,但係果啲喊聲已經充份話到俾佢聽,我係幾咁掛住佢,而媽咪亦好似 sense到我嘅感覺咁,即刻放咗隻手喺我膊頭上面,輕輕咁喺我膊頭上面掃吓掃吓,佢呢個動作,令到我更加激動,更覺可憐,越喊越大聲,越喊越厲害,就係咁樣,我就喊醒咗喇! 果然,真係好連戲,俾我見番哂正話嘅情景,我一樣都係伏喺度喊,不過今次唔再係伏喺媽咪個膝頭度喊,而係伏喺自己個枕頭度狂喊,因為其實根本已經瞓唔番,只係自己情緒亦未平伏到,不受控咁狂喊,仲喊到不斷抽搐,真係唔知點解會咁樣!除咗媽咪啱啱離開我果段日子會成日喊之外,近排已經好少喊得咁犀利,仲以為時間真係可以將唔開心嘅記憶慢慢沖淡 o添,但原來係唔會囉!個心仲係好難受.真係唔係講笑,如果唔係因為有信仰支持自己,我諗我好大機會已經唔喺度! 瞓醒起身梳洗之後,就如常落街買餸.其實當時仲係落緊細雨嘅,不過我就刻意唔帶遮,一心要行我想行嘅 "避雨路".媽咪以前曾經教過我:「嗱,如果突然間落雨而你又無帶遮的話,就記得行我依家帶你行呢條路喇,一路都有簷蓬擋雨 o架!只係要過馬路時,或者簷蓬與簷蓬之間要淋少少雨啫!」當我一路行緊呢條 "避雨路" 時,感覺就好似媽咪一直都陪喺我身邊,繼續帶我行到商場為止.雖然一切都只係我自己想像出嚟,但係我己經覺得好滿足,好安慰,個心舒服咗好多,好多,喺呢一刻,我深深明白到,知足係幾咁可貴,只係行過一條好普通嘅路徑,已經可以咁心滿意足! 其實我一直都好驚時間真係會將我對媽咪嘅記憶,印象慢慢沖淡,所以喺屋企每個角落,我都會擺放媽咪嘅相喺度,等我可以成日見住佢,以免時間耐咗,連媽咪個樣都唔記得咗.畢竟,學 Li Kien 話齋,能夠記住一個人始終係一件好事. 究竟,我幾時先至可以見番媽咪呢?成世人都無乜慾望,無乜願望嘅我,睇嚟,呢個就變成咗我呢世人唯一嘅宏願! 葉師兄教過我,誦完經之後可以補充多句:「求菩薩保祐,願我臨終無障礙.」呢樣嘢對我嚟講真係好重要,當然,自己都要修得到先得!
當個人醒咗之後,發覺眼尾真係有眼淚,而自己亦怪責自己,呢兩年嚟其實都好少夢到媽咪,就算夢到都只係普通生活片段,從無傾過心事,表達自己對佢嘅思念,點解呢次唔好好把握機會,淨係識得喺度喊呢?卒之一句說話都無講過就醒咗!反正都唔係完全醒哂,於是我就不斷叫自己快啲瞓番,希望能夠延續到個夢,再次見番媽咪,咁就可以同佢傾偈.
行到咁上下,又再次遇到 Flora,今次唔係我問佢嘢,而係佢向我揮手,示意我行過去佢果邊.當我差唔多行到去佢身邊時,佢突然指向另一方向,於是我就下意識咁即刻望過去,見到果邊有條長龍喺度等緊車,心諗,表姐梗係想話俾我聽,我老豆喺度排隊等緊車,於是我就一步一步慢慢行過去搵佢.越行越近條人龍時,我就越嚟越清楚睇到果啲人嘅樣,仲發現原來有個女人坐咗喺個龍頭度,個心仲喺度諗,點解佢咁正,可以坐喺度等車嘅!話口未完,原來果個女人係媽咪嚟 o架!!我當然即刻一枝箭咁撲過去啦!跑到去佢身邊之後,心情非常非常之激動,乜嘢都無講就即刻跪咗喺地下,伏咗喺媽咪個膝頭上面係咁喊,係咁喊,喊得好厲害,一句嘢都無講過,但係果啲喊聲已經充份話到俾佢聽,我係幾咁掛住佢,而媽咪亦好似 sense到我嘅感覺咁,即刻放咗隻手喺我膊頭上面,輕輕咁喺我膊頭上面掃吓掃吓,佢呢個動作,令到我更加激動,更覺可憐,越喊越大聲,越喊越厲害,就係咁樣,我就喊醒咗喇!
果然,真係好連戲,俾我見番哂正話嘅情景,我一樣都係伏喺度喊,不過今次唔再係伏喺媽咪個膝頭度喊,而係伏喺自己個枕頭度狂喊,因為其實根本已經瞓唔番,只係自己情緒亦未平伏到,不受控咁狂喊,仲喊到不斷抽搐,真係唔知點解會咁樣!除咗媽咪啱啱離開我果段日子會成日喊之外,近排已經好少喊得咁犀利,仲以為時間真係可以將唔開心嘅記憶慢慢沖淡 o添,但原來係唔會囉!個心仲係好難受.真係唔係講笑,如果唔係因為有信仰支持自己,我諗我好大機會已經唔喺度!
瞓醒起身梳洗之後,就如常落街買餸.其實當時仲係落緊細雨嘅,不過我就刻意唔帶遮,一心要行我想行嘅 "避雨路".媽咪以前曾經教過我:「嗱,如果突然間落雨而你又無帶遮的話,就記得行我依家帶你行呢條路喇,一路都有簷蓬擋雨 o架!只係要過馬路時,或者簷蓬與簷蓬之間要淋少少雨啫!」當我一路行緊呢條 "避雨路" 時,感覺就好似媽咪一直都陪喺我身邊,繼續帶我行到商場為止.雖然一切都只係我自己想像出嚟,但係我己經覺得好滿足,好安慰,個心舒服咗好多,好多,喺呢一刻,我深深明白到,知足係幾咁可貴,只係行過一條好普通嘅路徑,已經可以咁心滿意足!
其實我一直都好驚時間真係會將我對媽咪嘅記憶,印象慢慢沖淡,所以喺屋企每個角落,我都會擺放媽咪嘅相喺度,等我可以成日見住佢,以免時間耐咗,連媽咪個樣都唔記得咗.畢竟,學 Li Kien 話齋,能夠記住一個人始終係一件好事.
究竟,我幾時先至可以見番媽咪呢?成世人都無乜慾望,無乜願望嘅我,睇嚟,呢個就變成咗我呢世人唯一嘅宏願!
葉師兄教過我,誦完經之後可以補充多句:「求菩薩保祐,願我臨終無障礙.」呢樣嘢對我嚟講真係好重要,當然,自己都要修得到先得!


text:
噚日搭緊地鐵去廣播道時,到咗樂富站準備上去 lobby 出閘時先發覺有個 missed call,原來係個細佬 call 過我,可能因為我無接到佢電話,佢就 sent 個 SMS 俾我,話俾我聽佢兩個上唔到堂,叫我唔駛去佢哋屋企喇.嘩,好彩我仲未出閘啫,如果唔係就真係嬲死我!
咁我咪上番車直接返屋企囉!原定計劃係諗住放工返屋企後,整番熱啲隔夜餸食就算,但因為提早咗放工,返到入屯門都只係四點零鐘,見時間尚早,咪順道走去街市買餸煮飯囉!所以啲隔夜餸就變咗留番今晚食,亦正因為咁樣,今日就變得清閒,專登瞓晏啲先起身,洗完哂衫晾好之後,就開始郁手整饅頭喇.
因為之前已經整過一次饅頭 o架喇,加上早幾日先至啱啱整完紅豆煎餅,對於搓中式麵糰都叫做有小小經驗啦,所以今日搓個麵糰比較易上手,加上上次喺 Louisa 屋企再整燕麥包時,佢教咗我同 Winnie 點樣搓麵糰,佢仲教咗我哋 "撻" 個麵糰,咁我今日咪即刻試吓囉,果然真係慳好多力,仲易起筋好多 o添喎!所以今次搓呢個麵糰都幾順手,好滿意呢!
上次只係用咗食譜材料一半份量去整,今次就用足 500 克麵粉,一次過整定多啲放喺冰箱,隨時拎出嚟蒸番熱做早餐或午餐都好方便.
上一次整果陣時,我都同 Louisa 傾過,話啲顏色好黃,唔夠白淨,原來佢整奶皇流沙包時都有遇到呢個情況,後來佢返去請教「煤氣」啲導師,原來中心用嘅係「美玫牌」麵粉,整出嚟嘅成品會白淨好多,之後佢都有同佢家姐講呢個問題,後尾家姐喺佢自己屋企附近買到「美玫」麵粉,就送咗一包俾我,今日我整呢啲就係用佢嚟整 o架啦!不過硬係覺得仲係唔係好夠白,咁當然,比起上次果啲,今次呢啲係白咗好多嘅,不過見過街賣果啲真係好白 o架喎,唔通係漂過!?另一個原因,可能係因為包「美玫」粉唔夠 500 克,唯有溝咗幾十克 "來佬貨"「Gold Medal」all purpose flour 落去,唔知呢小小粉有冇咁大影響力呢!
你哋睇,呢幾隻幾樣衰!可能係我捲嘅時候捲得唔夠實,所以蒸熱
膨脹時就爆番開!
蒸好之後,啱啱好係 tea time,所以順便沖杯茶俾媽咪,等佢可以同我一齊 "飲啖茶,食個包" ,不過媽咪今日個 tea set 係 cross over,北方饅頭加一杯 English breakfast tea!


text:
2016年5月26日星期四
乳酪蜂蜜英式烤餅 Yoghurt Honey Scone
早前見老表喺 Facebook 度分享咗一個韓國飲食製作短片,係教整 scone,成品個樣望落好似 KFC 嗰款 scone 咁樣.Scone 食譜都試過好幾個唔同做法,反而呢款就真係未試過,見做法都好簡單,即管又試吓先!
2016年5月19日星期四
蕎麥包 Buckwheat Bread
經 blog 友小月介紹之後,依家蕎麥已經成為咗屋企嘅長期存貨,多數會用嚟整沙律,間唔中就會加入米內一齊煮飯,今次又有新嘗試,貪得意將蕎麥打成粉後整麵包.
參考過一本麵包食譜,原來蕎麥比裸麥更少麩質,所以用量唔可以太多,最多只可以佔總麵粉用量嘅 20%.可能就係因為用量較少,而且本身味道亦比較清淡,所以成品味道唔係太濃,不過仔細嚐味的話仍然可以食得到味道嘅.
2016年5月18日星期三
蓮子黑糯米渣咋
2016年5月17日星期二
鬱金香
2016年5月15日星期日
茄醬雜菜
2016年5月11日星期三
新街市
歷時超過一年,「領展」喺蝴蝶灣嘅 "皇宮" 卒之都重建完成,以後買餸就好似以前咁方便同多番好多選擇,起碼檔位大番好多,檔主都可以入番多啲貨品俾居民選購.
翻新後嘅街市當然靚好多啦,但都係嗰句,羊毛出自羊身上,貨品價格明顯比之前貴咗.見麵檔哥哥唔單只照舊賣粉麵,依家仲賣埋豆腐芽菜㖭,佢話無辦法,要買多啲嘢先可以賺多啲去 cover 租金,我問佢加咗幾多租金,佢話同舊街市比較貴咗差唔多一陪哦!!
2016年5月8日星期日
時間都去哪兒了
呢一,兩個禮拜都好忙,忙到今日係母親節都唔記得,所以連花都唔記得買!
早前同老表傾開偈,佢驚覺原來咁快已經九年,係呀,時間真係過得好快,眨吓眼就已經九年!!
早前同老表傾開偈,佢驚覺原來咁快已經九年,係呀,時間真係過得好快,眨吓眼就已經九年!!
2016年4月26日星期二
素烤鴨沙律
近排其實無乜動力做嘢,乜都唔想做,連瞓都唔想瞓.但唔煮又無得食,尤其係夜返嘅時候,隔夜餸就變得好珍貴,唔使煮,翻熱就即刻可以食,所以習慣咗一餐煮埋兩餐食,幾唔想整都係要整!
好彩天氣開始熱,買啲生果蔬菜整沙律都可以,只需要洗洗切切,唔使開火煮食已經慳番唔少功夫,連鑊同煲都唔使洗!整緊蔬果嘅同時,放件素烤鴨入焗爐焗到個面脆卜卜,之後再灑上焗香咗嘅花生同椰絲,攪掂,好好醜醜又一餐!
2016年4月24日星期日
橙汁蜂蜜雪芳蛋糕 Orange Honey Chiffon Cake
幾個禮拜前上網睇 HKTV 一個清談節目,節目臨完結之前,主持人劉玉翠介紹咗嘉賓周家怡睇一本書,書名係《愛他也要愛自己》,周家怡當堂即刻喊哂,眼淚完全不受控制.係咪我其實都要搵下呢個世界會唔會有本書叫做《對人好也要對自己好》呢!?睇完之後可能就唔會再俾你哋話我要學識對自己好啲,要錫自己多啲,唔好淨係顧住人感受,我諗我依家會更加清楚知道,當年媽咪話我「只會窮自己而唔會窮人哋」呢句說話嘅真正含意!
無工開,無嘢好做,就自自然然會諗好多嘢,的確,教緊學生,做緊家務,上緊網時係完全無機會俾自己去諗嘢.好啦,就學你哋咁講,得閒就整吓嘢食,唔好俾自己個腦咁 "得閒"!
有日無聊拎起本《我愛和風洋菓子》嚟睇,見到個橘子蜂蜜戚風蛋糕食譜,咁啱早兩日十五又將供過佛嘅橙換咗落嚟,咁就索性整呢個蛋糕啦!橘子蜂蜜我就無喇,只係用老竇拎番嚟嘅蜂蜜,係佢個農場 friend 自家出品,同埋部份低筋麵粉我都用咗全麥麵粉代替.
2016年4月22日星期五
警署
仲以為呢世人都唔會有可能踏足警署㖭!又唔係俾差佬盤,又唔係領好市民獎,仲要唔見錢,真係越窮就越見鬼,帶埋錢打工!!
訂閱: 文章 (Atom)


text:
2014年9月24日星期三
又中又西
上次整麵包俾 Ernest,由於時間關係,朝早唔夠時間整好兼出爐攤凍,所以試吓前一晚整好個麵糰,放雪櫃過夜低溫發酵,第二朝起身就處理埋餘下步驟,可以慳番啲時間.但係Ernest 媽咪話番俾我聽,個包唔掂,一切就散開!由於低溫發酵都係第一次嘗試,我自己都未試過,所以前晚就再試多次,睇睇情況點樣.
2014年9月19日星期五
豆漿乳酪 Soy Yoghurt
上網搵 vegan 食譜及奶類製品代替品時,無意中發現原來用豆漿都可自製乳酪,唔一定要用牛奶,咁就又一天大喜訊哦!而且製作方法都好簡單,所以我又趁高興玩吓先.
2014年9月14日星期日
老友榮升做老闆
2014年9月8日星期一
中計!!
暑假尾聲時,Ryan 一家同朋友去泰國旅行,作開學前最後衝刺,Ada 問我係咪鍾意食辣嘢,我已經好醒目咁話:「係呀,不過唔好買嘢俾我喇,真係唔好客氣呀!」佢無再追問落去,轉咗話題講佢班 friend 會過去狂入貨,咁我就話俾個網友個 blog 佢睇,可以參考一下有咩吃喝玩樂好主意,所以就將 blog 友鬼嫁個 blog send 俾佢睇.
再戰 Gennaro's Focaccia
近排都好似好耐無試過瞓到自然醒,難得今日有機會,而之後幾日都無可能,所以噚晚就好安心咁瞓,今朝起身已經十二點幾.
攪掂好哂之後落街買嘢煲湯,返到嚟見好似無乜嘢要做,於是又再試多次整 Gennaro 個 focaccia,睇吓今次有無改善.
味噌涼瓜
十五中秋當然要煮齋啦,買咗苦瓜今晚做餸,但買完先至後悔!
再整多 round
之前整嘅冰皮全數都送哂出去,自己都無份,不過都食咗啲下欄嘅!星期四出去教琴前都有啲時間,再整多轉啦,咁就自己都有月餅過節喇!而且因為材料全部都係純素,正日十五仲可以供佛㖭!!
小弟祝各位 開心團圓過中秋呀!
2014年9月2日星期二
椰絲麻蓉冰皮月餅
長期性都唔知過時過節係幾時,只係知道就快到某個節日,正確日子都唔太清楚,到將近殺到埋身先 “驚覺” 要過節!
得番一個禮拜時間,乜都無預備,無買到材料整月餅,所以求求其快手整幾個冰皮叫做應吓節啦!仙姐早前出咗五仁月食譜,下年一定要整呀!!
殲滅難食雪梨
上次咪話買咗啲超難食嘅雪梨,又酸又有渣,後尾用嚟整咗 fruit crumble.仲有三個剩落嚟,要嚟煲糖水就最啱,肯定唔會再食到有渣,仲一定唔會覺得酸!!
簡單快手又一餐
訂閱: 文章 (Atom)


text:
前陣子同我表哥傾開,有相識的舊朋友打聽了一下我的狀況,我表哥說了一句讓我幾深刻的名言,果句野係話"佢呢家好好,不過如果比你遇到佢當時的情況,你都未必會摶,亦未必做到佢做到的野".
的確,好多時人就係咁,之前網誌亦講過,就算一個成功的人講晒所有佢成功的秘訣比你聽,你聽完遇到同样的情況,反應都未必一样,就正如今天哪怕我話比你聽要買樓上車,買完一層又一層,但係大部份未上車的人都會答呢家D樓咁貴,遲D會跌,如是者各有各行,到十年八載后就會有一個明顯的差距,當然,唔一定話係我羸,但租樓的都九成九係輸.
租樓點解輸我講口水都講到口乾,無奈有好多人仲係支持租樓,我去到呢家通常都係只能答"多謝老細".畢竟,無人租樓搶貴D租,我地收租的人又點會有得賺有得執?十年八載后,財富只係隨時間轉入業主的口袋中,點解會有人支持租樓,實在奇怪.
不過,人就係好得意,唔同人有唔同的思維,就正如係某群組入面,有人留言話我的文筆好爛,又話我中文水平低,又有D人轉載我D野時話我好多L好多粗口,講真我反而覺得有點低能.老老賓賓,我打野又無收人錢你又唔駛比錢,你中意岩睇咪睇囉,唔岩睇你咪唔好睇囉,即如你行過報紙檔見到本龍虎豹,你又要打開黎睇,又要話入面好多波波又有毛,咁你唔中意咪唔好睇囉.中文水平差又係低能,講真我教育水平應該係香港頭1%果堆人,不過我打字又唔L係正職,寫Blog你又唔係我老細,打完我就算9數ga
la,仲得閒係度慢慢執,你估我好得閒啊?
最搞笑係有人話我暴發戶,又話有錢人買樓唔係咁,呢D咪正正係我所講果種思維問題囉.教精你果D你又唔想識,呢個咪正正係果D阿毛係側邊吊人就叻,自己落場咪得啖笑果D.可以話比你聽有錢人買樓係唔係我咁我唔知,因為有錢人入面都一样有有錢的C9阿毛,一样係中意亂fing錢,呢D人通常都係幫個市破頂的,但炒家投資者一定唔係咁買樓.
以我所了解,香港有好多炒家的玩法大家都如出一徹,十個有九個都係同D
Agent好熟,有平貨一定唔會比D細玩家如唔認同我果D人買,相反炒家同投資者一定要買market以下的樓,因為呢D最有水位食,衰D講句如果必要時要蝕讓都起碼蝕少D,賺亦賺多D.你睇下呢家香港最大果D炒家炒到成個集團出黎,你估人地開善堂?無荀盤無錢賺你估佢地會唔會買會唔會做?十個有十一個都係等AA餵平盤,一有就即食,market做300萬佢地可以280萬搵到野,呢D就係思維的分野,亦係抵人地發達抵你自己on99的分野.
不過呢個世界真係一样米養百样人,有D人以為係ibank著住西裝懶pro咁果D先係勁人,又或者比電視訪問係度發表偉論果D財經人先係專家.不過我可以話比你聽大部份真正勁的人都係靠自己炒炒炒出黎而又唔駛打工唔駛做果D先係堅勁,而呢D勁人后面serve佢地的就係著住西裝果D西裝友,而呢D勁人中意著住條短打去大排檔都得,點解?因為呢D就係老細的霸氣,如大劉一样佢炒幾百億身家出黎一样爛口爛舌,但好多人卻覺得西裝友斯文人先識野,睇唔到真正的實力同內涵.
講真,傳聞中有番咁上下的炒家好多都唔係著住西裝懶9有斯文有內涵的.相反,我知有好多炒到有幾十間沙田第一城的炒家,都係粗口爛舌,不過人地有過億身家,你無.當然,或許有人仲會話呢D咪暴發戶囉,不過我反而係覺得呢D人先勁,能夠做真小人,做番佢自己,而唔係要掛住面具番公司比人吊都要笑住黎迎接.
要成功其實唔難,只係睇下你的視角是咪睇到值得學習的野,吸收有利的思維,定係喜歡用放大鏡睇你自己唔喜歡的事物,悉隨尊便.


text:
之前已經提及過,其實我唔係咁喜歡將自己嘅部落格同面書地址畀啲相識嘅親戚,家人以及同事.再者我亦唔會喺相識嘅朋友裏面推薦或叫人去自己嘅部落格同面書裏睇嘢.因爲呢兩過所謂嘅平台,都實在太過公開; 所以我一直都純粹以發洩同娛樂嘅態度嚟看待裏面啲内容.
至於點解唔想公開畀啲相識嘅親戚,家人以及同事,完全喺因爲呢個範疇裏面嘅人,通常都係熟悉而又以熟買熟,打爛沙盤問到篤嘅,倘若你post少少嘢都會大驚小怪,驚天地泣鬼神.
更加強調嘅就喺同事,呢個group嘅人就更加唔可以畀佢哋知道你任何事情,近況以及與其他人嘅關係,全部一概絕緣.因此如果有同事開到口,問咗4-5次要加我入面書,我通常都會拖字決,然後加對方入我嘅特別過濾名單裏面. 往後一切發貼,圖文都過濾曬,永遠都冇可能睇到.冇圖睇,冇近況update,冇嘢tag,冇活動,一於做個活生生嘅植物人面書戶口,吹咩?!
Friday, April 27, 2012
保留
之前已經提及過,其實我唔係咁喜歡將自己嘅部落格同面書地址畀啲相識嘅親戚,家人以及同事.再者我亦唔會喺相識嘅朋友裏面推薦或叫人去自己嘅部落格同面書裏睇嘢.因爲呢兩過所謂嘅平台,都實在太過公開; 所以我一直都純粹以發洩同娛樂嘅態度嚟看待裏面啲内容.
8 comments:


text:
心心真係好梗,明明怕到死都忍住.哈哈!不過睇完又有啲心痛.相反,晴晴就玩咗三次.完全唔驚.
開心少女『心心』喺 2013 送比大家第一個開心笑容.
睇嚟心心真係好鐘意《最幸福的事》咁.唱極都仲有.不過今日失聲加一啲唔記得歌詞,只不過今次表情分加返晒比佢.大家有時間睇吓啦!
Video size:15Mb
晴晴之前參加咗一個大型芭蕾舞比賽.講真,完全無諗過會有乜野寄望.只係想佢有個單獨上舞台嘅經驗.我諗如果我一個人上台,我會驚到企唔穩.大家有時間睇下佢一個人係台上表演啦.
Video size:9.5Mb
我諗我老婆已經無藥可救啦.泡菜毒已經入咗腦.我吔其實都已經有咗兩個可愛嘅囡囡,佢竟然要我同佢自制名星相.我都唔知乜水係『朴有天』,點解要我上網揾佢啲相同埋要組合一張佢嘅『靚仔』相.點解?
Crazy
今年我吔旅行嘅地方選擇咗泡菜國『韓國』嘅首爾.去泡菜國係因為老婆應該中咗泡菜毒.其實講真,男人真係無乜野好玩.行行行,等等等.成街只係得化妝品.好在今次老婆揾啲嘢食都算 ok.如果唔係真係大擭.大家有興趣嘅話可以去我個 online album 睇吓今次啲相.
2012 泡菜國之旅相簿
恨咗好耐嘅 1 系始終都無錢買.為有買個袋頂住引先.
其實我也悄悄地從 i device 走咗去 Android 家族.一個心在 i 身在 A 嘅心情你地係唔會明白有幾痛㗎啦.不過人嘅年紀越黎越大,眼力就會自然下降,係無得選擇嘅情況底下.我,我...
除此之外,老婆連續數星期勁煲   劇.仲有 8 月嘅   之旅.我屋企相信已經中咗   毒.


text:
返到媽咪屋企,我其中一個姊妹 - 即係我堂家姐已經到左,係度整緊"愛的宣言",佢今晚會係度瞓,因佢明天要6點開始化妝.
咁我就幫佢地熨吓啲姊妹裙,然後又整吓我個DIY水晶波裝飾.(好似好得閒好無聊咁)
因為爸爸同家姐仲未返到嚟,所以期間我都無特別心急.但見時間越來越接近,佢地都仲未可以回程,都知道趕唔切架喇.講真,都有啲唔開心架.因為本身其實都有幾個親戚想上嚟一齊高興吓.但俾我鍾意潑冷水既媽咪一句話"聽日要早起",搞到無人敢上嚟,最後連爸爸,家姐都趕唔切返嚟.上頭上得好冷清呢.
上頭前,見老公都仲未打嚟話佢上完頭,以老爺咁緊張既性格應該唔會拖咁耐,所以打去問下,點知原來老公一早已經上完頭,只係唔記得左要打俾我.
所以我太約10:45PM開始上頭,本來堂家姐有拍低上頭過程,但最後至發現按錯制錄唔到.一個月前過大禮有過埋柏葉,見仲好綠,就用返嚟上頭,點知原來已經乾哂,媽咪插上我頭上無耐,已經開始係咁甩,所以食完湯圓,我已經問係咪可以拆返落嚟.
還掂家姐佢地趕唔切,回程途中已經11點幾,咁啱趙太又差唔多到地鐵站,所以就叫家姐幫我拎埋恤衫返嚟(其實唔係趙太打嚟,我都唔記得仲有恤衫未攞).而細佬睇完話劇回來後,就幫堂家姐一齊落街同係屋企度貼囍貼及對聯.爸爸都有幫手貼呢.
而我就繼續整我個水晶波波,比我預計整得耐,差唔多搞到成兩點,整完已經好眼瞓,本來諗住好快搞掂,仲拎埋啲用品過嚟,想整埋個水晶花球(已經完成一半),但因為太眼瞓喇,所以是但搞掂左個襟花就瞓喇,本來諗住晚上進場時用依個珍珠花球,老公就用珍珠襟花.
而我整嘢期間,家姐就自己試玩明天玩兄弟既遊戲,係度自誤一翻.因為佢有啲物品要明天由自已屋企拎過嚟,所以由12點多開始,我地已經叫佢快啲返去,再唔係就留係度瞓,但佢好似差唔多成三點至肯走,真擔心佢會唔知醒.
臨瞓前,緊係做返個補濕Mask至瞓啦,因為唔想結婚嗰日啲皮膚乾到裂開咁失禮.
**跟住由於出現較多朋友既相片,所以將會私友化.


text:
~sophie , 開頭無咩興趣,可能太大隻,但幾鍾意佢嘅bibi 聲.依家鍾意咬佢.
~lion bubibu, 按個body可發出bibu 聲,包包最鍾意嘅玩具,依家仲會用手拎住佢,有時同包包出街會帶埋佢
~shake shake 沙沙,發出沙沙聲,又colorful ,但懶豬包嚴佢重!
~bear bear long long, 唔知點解包包對long long 無咩興趣
~右邊嘅電話包包好鍾意,會閃燈,發聲,有音樂!依家長期掛喺佢張私家椅.我成日學個電話講heLLO! 個lo音特別高嘅!包包聽到會笑.
~左邊嘅包包反而毫無興趣!可能太大舊太重!
呢張就係佢嘅私家椅,我知好多人都有買,喺我諗緊買唔買時就有個親戚送左呢張畀我,雖然係二手同舊版,但佢唔使錢,我一啲都唔介意!
包包都好鍾意,仲可以掛住佢心愛嘅電話!依家好多時都會放佢喺度坐,同佢玩同傾計.
訓喺度玩嘅玩具.我記得包包初期係訓喺度唔郁架,但差不多三個月時佢手仔開始識玩,但腳仔就未夠長
依家嘅包包已經可以手腳並用咁玩啦!我覺得畀bb練下肌肉都幾好,有時佢玩一陣已經會攰
我係一個好節制嘅媽媽,唔會亂買玩具,也不想包包擁有太多玩具而唔珍惜.所以我希望畀包包玩嘅玩具都係益智一啲嘅!


text:
最近小弟換左新電話,終於闊別用左差唔多兩年部HTC,換左新機除左感受到流暢既速度同可以影靚相化外,亦都驚覺,點解自己可以容忍到用部龜速機用到咁耐...當然係好開心玩緊部新機之前,我已經將部舊既HTC小心翼翼咁保存好.
其實隨住功能愈黎愈多,手提電話愈黎愈緊要,哩到我唔係指純粹既打電話,send message,隨時check-in,影食物相擺埋Post up上facebook,銀行既流動理財,即時睇股票價格,查天氣,check email等等.當然唔係話哩d功能唔重要,只係哩d功能可以好隨意係第二部電話到用到;而記錄係電話既文字訊息同紀錄呢?就唔係咁易了,往往一部電話對主人最重要既地方,撇除日常功能,就係入面既相同message,簡單黎講係擔當日記既角色.
講起日記,曾幾何時有一輪好流行,但係曾經何時講緊既到底係幾時呢?「日記」而家聽落去既年代就好似阿媽少女年代既心事典藏,寫著今日同好姊妹搵青草街盲公問卜問姻緣講左d乜,又或者令人想起民國時代冬菇頭既北大女生晚上係宿舍寫著如何帶住熱血與理想組織學生運動,期望推動國家改善腐敗,急起直追,一雪中國人百年來的恥辱.
雖然而家已經冇咩人寫日記,但而家大家手上既智能手機,每日來來回回既message,whatapps,LINE,微信,手機入面既相同短片等等,其實早已稍稍地為交織出一篇又一篇真實無遺既日記,記錄低每日生活既喜怒哀樂同埋同身邊既人既溝通,包括阿媽既催歸家食飯短訊,同情人或者曖昧對象來來回回既甜言蜜語,同人嗌架時衝口而出忍左好耐既怨言等等...係呢個時代,經Whatapps,message講既野其實仲可能多過係電話同面對面講既野,再者,電話入面既文字全部都有紀錄,除非你刪走佢,如果唔係幾時睇返都得,我估好多人都應該試過係巴士,又或者夜晚係床到拎住部電話係到LOOP,睇返同一d重要既人既chat record.所以,當我換左新電話之後,唯一唔可以換走落新電話到既,就係入面既文字記錄,哩個亦都係令我會繼續好好保存我部電話既原因.
最後,大家有幾多次睇完電話既message會對住個電話微微嘴笑又或者好苦惱呢?種種勾勾起我地情緒既回憶,帶黎希望與失望既事,其實好多時都記錄左係我地既電話當中,我諗,老左既時候睇返電話所記錄既野,其實都應該會幾搞笑.


text:
今次揀咗想去好耐嘅墾丁,可能會奇怪點解唔夏天先去墾丁,主要原因係我地都唔會玩水上活動,冬天夏天黎都無所謂啦!
我地儲咗好耐嘅Asiasmile終於都用到喇!換到兩張高雄來回機票,淨係俾稅就得,爽呀!高雄本身都無budget airline去到,真係fit晒啦!所以我地今次係坐嘅係港龍航空.
為咗唔駛天未光就起身,我地揀咗10:55am班機,都要7點幾出發,仲早過番工架!但去高雄只需要一個鐘頭左右,所以12點幾就到步喇!高雄機場唔大,一行出去就拎到行李.
換埋錢就行去坐捷運去高雄火車站,我地今次好創新地揀咗台灣好hit嘅motel.真係唔好以為motel係情侶先會去,我上網搵資料嘅時候,發現係勁多當地人帶小朋友一家大細咁去!話明係汽車旅館,D人都係揸車去嘅,所以好多都係喺D交通好唔方便嘅地點.我地左揀右揀,終於揀咗呢間又大又靚,仲要係喺市中心範圍嘅「華納不只是motel」
http://www.hwanah-motel.com.tw/index-1.php
book呢間motel嗰時真係好麻煩,因為佢多數都係做當地人生意,我地冇當地銀行咭,網上又俾唔到錢,結果要打電話去問先hold到房.五點先拎得房,所以我地喺高雄車站坐的士過去放低D行李先,好期待我地揀咗好耐嘅房呀!
放低行李之後,Motel幫我地叫咗的士,呢個房就係lobby喇.
佢個地圖mark到好似行都行到去火車站,去程坐的士嘅時候就知無可能啦,我諗行半個鐘都去唔到呀!好彩坐的士都唔貴,所以我地就直接去新崛江商圈喇!
去到嘅時候又未肚餓,所以諗住行下先.我一見到D夾公仔機就俾佢吸引到,台灣真係好興夾公仔,間舖入面有好多部機排晒喺度,真係見到都覺得開心!最好嘅就係佢每一部都會有個保證銀碼,即係話你入到嗰個錢或之前就一定會夾到,咁自己就可以衡量嗰個錢去"買"呢隻公仔值唔值得啦,咁起碼不至於得個吉!
我揀咗呢個警長胡迪,好得意呀!
我未去到個保證銀碼就夾到,感覺上好似賺咗!
之後我地就去行街喇,我本身好有target想買衫嘅,點知我就揀唔到 > < 積反而買到4件恤衫,又平又靚!真係羨慕...衫就揀唔到喇,點知我行行下去到個原宿商圈無意中入咗個大賣場,入面D野仲平過cosmed,對於勁易曬出斑,冬天都搽SPF50防曬嘅我,就掃咗佢一堆防曬液!仲有指甲油呀嗰D,都好抵呀~~我地邊行邊食野,食咗少少小食.
因為夜晚一早book咗去鼎王食麻辣火鍋,如果再坐低食飯又怕太飽夜晚食唔落,所以決定行多陣就早D去鼎王喇!
行咗陣我都無咩斬獲,咁我地去咗中央公園影相,我生日嘅二月二十八日係台灣法定嘅二二八假期,我前年黎嘅時候已經知道,今年原來佢地仲要一連放咗3日假,今日係第二日,所以周圍都好多人,包括呢個公園,勁多親子喺呢個公園郊遊.
影完相之後,我地就直接坐的士去鼎王喇!YUMMY~~前年食過之後一直都好懷念!
極優質嘅服務,D店員不斷躹躬,真係好到我都唔好意思!
同埋佢湯底嘅鴨血同豆腐真係毫不吝惜,下次有機會再去,真係記得唔好點太多野,淨係食佢個湯底都飽咗大半!我地兩個人點4樣都爆胃!
食飽之外,我地就行咗去六合夜市.一去到六合夜市,我就俾呢個射氣球遊戲吸引,因為之前睇台灣嘅偶像劇見到D人玩已經好想玩.
點知佢呢檔都幾流,TWD50一局,我地問個阿姐點先有獎,佢話有打就有獎,話一局有13發子彈.最流嘅係我佢支槍係有紅外線,如果唔係盲嘅都一定打中晒.之後打完一局佢又問加唔加多局,打下打下佢就話我地打咗5局,話可以揀邊D邊D公仔.
基本上都唔係好知個玩法,不過TWD250換到一隻公仔都唔貴啦,反正我本身都想要!於是我就帶埋呢隻兔兔番香港喇!
因為食得太飽嘅關係,所以見到D野食都食唔落.不過向來我個胃都有兩格,一格放甜野,一格放咸野,就俾呢個盆栽雪糕吸引咗.
味道就一般啦,不過就真係好得意!
六合夜市唔係好大,行咗一陣就行完喇,加上我地又唔駛食野,所以好快就行完.之後我地就行過去美麗島站,其實都冇咩野睇,係睇個站入面嘅設計,但其實係同旅遊書上見到嘅係一樣,甚至係睇相仲靚,但都要到此一遊嘅,哈哈!
去到嘅時候都有好多人影相,我地是但影咗幾張就走人lu~
本身諗住直接去坐的士走,點知醒起今日我生日未買蛋糕,於是諗住行番去六合夜市度買.旅行慶祝生日就會有呢個問題,就係周圍搵蛋糕買,但又唔可以係成個wo,因為兩個人會食唔晒.
行番轉頭途中見到個南華夜市,反正經過就當然唔會放過啦.但呢個夜市全部都係賣D好老土嘅成衣,好似元朗街市嘅貨色,但呢個夜市可能係機車嘅捷徑,中間無停過咁有好多機車穿插,搞到好難行,又一陣陣機油味.
行咗一圈就走人喇,之後我又懶得行番去六合,所以就放棄買蛋糕喇,所以前一日喺香港都切咗啦~~
之後我地就坐的士番去華納不只是Motel喇,終於都見到間房嘅真身喇!
我地今晚住嘅呢間房叫「碧海藍天」,間房真係好大,好大個jaccuzi呀!!(心心眼) 仲有得唱K,但佢呢個點歌模式超old school,係用D點唱機,跟住一本成本黃頁咁厚嘅簿輸入個號碼.基本上佢9成嘅歌我都唔識唱,但一場黎到,點都唱番幾首丫,我都有唱咗十幾首架.
不過佢D MV仲好笑,大部份都唔係原曲MV,係D唔知咩人拍嘅,有劇情嘅MV,但個劇情又同首歌唔match架wo!哈哈~~
房內面因為要有情調嘅關係,就算開晒所有燈都係好暗,哈哈~~motel應該就係咁,我未去過唔識丫ma!
YOHO~浸番個Jaccuzi先啦!


text:
聽日就係Annual Dinner喇﹐今日晏晝幫公司同其他committee去在買o野﹐大秘書話特登出圓方買﹐諗住少D自由行﹐反正間間都可以換貨﹐點知買緊o既時候re-cfm Sales﹐佢話一定要番黎哩間Shop換喎﹐嘩‧‧一定俾人哦死咯﹐一向都覺得去圓方都幾麻煩‧‧
大手掃貨﹐揀貨﹐唔研究Function就買﹐所以我都眼花﹐加上其實好多o野我都興趣不大﹐所以任由佢地話事﹐係到某D位先至出一句半句聲囉﹐例如要咩色﹐同埋我出埋去係做苦力!
二點去到五點﹐個Sales打單都打一個鐘﹐攪錯呀! 我地行開在個幾鐘連花紙都未包﹐咁低效率抵阿大秘書到尾時頂佢唔順喝佢『你唔好攪哩D﹐我要快!!!』連隔離個Sales都係度笑﹐雖然有D落佢面﹐但賺在我地哩批禮物o既Commission而你又慢手腳﹐抵鬧!!
其實係百記走時﹐都好多袋﹐幾壯觀o架!!
聽朝仲要花時間做最後衝刺﹐包禮物﹐做Gift List﹐貼Number﹐中午要同Jessica食Farewell飯﹐下晝仲要比其他同事早離開公司去會場﹐睇黎聽日都好忙喇.
我希望抽到咩? 梗係現金啦!! 如果唔係老闆唔鐘意派現金﹐我相信﹐全部折現係每個同事最開心o既禮物!! Any肥‧‧希望大家地抽到總算o岩用o既o野﹐就算唔o岩﹐都可以係10日內番去圓方店換貨!! 記住唔好拆Packing呀!!


text:
上一篇就同大家講過上身既準備喇, 如果錯過左既就返轉頭望望先啦, 因為今日同大家分享既會係下身, 長褲, 短褲甚至Leggings. 天地, 日月, 晝夜, 寒暑, 男女, 黑白, 上下, 所有野都係互補不足, 互相克制, 唔好覺得你已經執正左上邊就唔需要理下邊. 正正就係因為你已經下左決心要搞好個形象佢, 你就要完整咁做好佢, 上身下身一齊做.
2014年1月22日 星期三
New Year Wardrobe — 下身
上一篇就同大家講過上身既準備喇, 如果錯過左既就返轉頭望望先啦, 因為今日同大家分享既會係下身, 長褲, 短褲甚至Leggings. 天地, 日月, 晝夜, 寒暑, 男女, 黑白, 上下, 所有野都係互補不足, 互相克制, 唔好覺得你已經執正左上邊就唔需要理下邊. 正正就係因為你已經下左決心要搞好個形象佢, 你就要完整咁做好佢, 上身下身一齊做.
長褲, 一條Blue Jeans又係必須架喇, Slim Fit, 最係要埋所謂既Selvedge, 因為褲內車邊會更靚, 準備日後可以試下Roll腳. Roll返兩下, 加對Boot, 或者 Chukka就完成喇.
普通既長褲, 都係Slim Cut, 如果搵既英文係Chino, 望落好Smart, 最好就有兩條唔同色, 黑色, 奶茶色(卡其) , 酒紅色, 咁就冇錯架喇一定. 依個就加埋對Flyknit(Sorry, 個人喜好, 真係睇得又打得, 要推一推), 或者要Dress Up既, 咪著對皮鞋囉.
短褲, 唔好諗住一定好hea, 其實短褲都可以好斯文既, 一條灰色既西裝短褲, 上面加件Casual少少既裇衫, 就算炎炎夏日, 都可以好Cool. 其實依隻短褲你記住同上邊提過既Chinos一樣著法就啱架喇, 只係因應溫度而改變長短者.
另外加多條普通既黑色潮流短褲, 波鞋, 加件Tee, 又係一套好既Street wear啦. 簡單一件Tee,
黑短褲, Clean, White既波鞋, 咩波鞋? 白噴吧, White Foamposite One係我個人之選, 全白Air Force One, Stan Smith依d, 太簡單喇, 唔係我既作風.
如果想玩玩新意思既, 就可以玩下Cuffed既jogging bottoms, 所謂Cuffed既意思者係修左褲
腳但係條褲本身係鬆身既, 另外一個選擇就係著Leggings喇, 加埋對簡單既布鞋, 啱晒走係潮流最前既你!
黎到依個位, 好似講左好多件衣物咁, 如果跟住我買已經有20件左右, 但係同我地初期目標30件, 仲有一段距離, 分分鐘要諗下點先夠數... 不過, 依個係我將所有野都分析到最最最Basic架者, 當然要自己考慮下自己既Style, 再加以演譯.
雖然鞋我都大概咁講過下, 不過下一期都會同各位詳盡咁講解下, 仲有其他飾物, 等緊我既同時可以留個言, 大家交換下意見, 又可以禁個掣, Subscribe我地. 仲可以過我地Instagram (@installhk), 睇下不同種類, 世界各地既靚貨!
2014年1月17日 星期五
New Year Wardrobe — 上身
我曾經聽過有人話, 一個男人可以全個衣櫃得30樣野, 包括晒由底到面, 就已經可以走天涯.
基本野先, 唔同色既淨色T-Shirt黑, 白, 灰, 深藍係最basic, 再加上一d大膽既例如粉紅, 紫色, 橙色等, 咁你無論就咁著, 定係著係低做layering都可以有不同既原素, 唔需要咁單調. 有短袖都唔可以唔要長袖既, 長袖都要有, 有圓領又要有V領喎, 唔係咁你樣樣都要起雙起三咁買, 黑色短袖圓領一件, 黑色長袖圓領一件, 黑色短袖V領一件, NO NO NO! 總之要有variation, 有balance, 咁就得架喇.
男人唔可以唔識得點carry一件裇衫, 你既衣櫃入面一定要有啱不同場合既style, 仲有長袖, 短袖, 淨色定有花, 都要有唔同. 而且, 你一定要清楚自己咩size, 15同15.5都可以差好遠. 15可以令到你變身成為一個有taste既gentleman, 多左半碼, 你可能變身成著住Daddy既衫係度扮大人咁. 其實所有衫都係, 如果真係好講究, 非常認真既, 應該自己有個相熟既改衫師父, 幫你做Tailoring.
一件白色, Formal少少既Dress Shirt唔少得, 因為男士們一定要有套suit係手, 學校presentation, 搵工interview, 返工, 或者親戚朋友有喜要去飲, 都見得人嘛. 短袖裇衫, 夏天要smart casual唔少得, 又係, 淨色同有花都要有, 更加不彷bold d, 玩下Floral, 或者Tribal Print, 未咁有信心既, 咪買返普通既格仔囉, 不過記得, 今年會興粗, 大既格仔. 而長袖裇唔需要太多, 因為開始凍既時候, 你可以著件T Shirt係低, 撞埋色, 玩埋Layering. 再凍d, 著埋以下依件衫, 人地都睇唔到你係咩袖啦!
去到外套, 要有…唔係, 係必要有件Blazer, 唔好諗住係套suit到個件, 個個係Suit Jacket, 我講緊既係Blazer, 膊頭有padding個隻, 單薄d既, 個cutting冇咁直個種, 依個style稱為”Deconstruct”. 有左件Blazer, 就算入邊係普通T Shirt, 著左上去都即刻睇落好Smart, 好man.
Blazer最好係深藍色, 因為係最百搭.
好, 基本既上身講到依到, 黎緊我會討論埋下身, 鞋, 同其他飾物, 等緊我既同時可以留個言, 大家交換下意見, 又可以禁個掣, Subscribe我地. 仲可以過我地Instagram (@installhk), 睇下不同種類, 世界各地既靚貨!
訂閱: 文章 (Atom)


text:
早前有傳媒大爆陳展鵬同胡定欣早已拍拖一個月,更說展鵬用「古法」溝女,如約睇演唱會和跑步等追掂定欣,而近期緋聞愈傳愈烈,有傳兩人拍完外景後,男方以新落地戰車送女方返家,期間更開車到僻靜處,使走助手去買糖水,然後係車上談心半小時有多.事後展鵬以「會被公司照肺」來回應緋聞,熟真熟假,大家仍在估估下.但卻惹來網民們紛紛討論,有人睇好呢段戀情,想二人真係一齊,但亦有好多網民認為「煎pang」唔識揀,表示女方有襯唔起男方之嫌.
的確「煎pang」好有觀眾緣,連小編都覺得佢好正,佢靚仔有型,演得唱得,有錢有事業,成熟穩重又單身,感覺相當正面,仿佛係一個遠離嫖賭飲蕩吹的絕世筍盤 (對唔住小編知我誇張咗,亦唔肯定佢有無不良嗜好,只係感覺而已);更難得嘅係,快將40嘅佢仲有情趣去「古法溝女法」.拿拿拿.唔好睇少呢種「古法」,唔少身經不戰的中年男,唔會再好似年少咁進取,好似日日係屋企樓下,佢地大多從生活中著手,務求將女女溝回來,以下5個「古法溝女法」夠貼地亦非常有用.
一齊跑步
唔似得年輕人只懂行街睇戲食飯,中佬會從健康生活入手,好似約女仔一齊跑步健身或行山等,一齊流完汗再食飯直落.
唔齋做柴可夫
中年男人通常較有財力,用自己車接送(講緊唔係年輕人用阿爸架車),而且往往收放自如,誓不做柴可夫,但又畀你感受佢嘅愛意.
見面比短訊更重要
佢地唔會日日夜夜Whatsapp你又或晚晚講電話,中佬著重見面時嘅交談及相處的質素,因為咁先可以了解到真正嘅人格.
尊重對方私人空間
你同朋友食緊飯又或工作時,佢唔打擾你;亦唔會成日Check住你去邊做緊乜同邊個一齊.二人有私人空間,相處相當舒服自然.
細心洞悉
佢哋人生閱歷愈多,單單係睇你眉頭眼額已洞悉到你幾多,處事亦較細心,即使你未開口,佢已滿足到你所需.
相片來源:TVB.com圖片


text:
Thursday, April 3, 2014
蘋果日報 : 恭碩良半拖半扶 憶蓮冧變笑女
2014-04-02
(金鐘→灣仔)現年47歲嘅林憶蓮同36歲嘅恭碩良(Jun)譜姊弟戀,已經拍咗拖3年,由本來好低調到今日半公開,成為圈中公認嘅一對,仲有傳佢哋今年底前會拉埋天窗,真係值得替佢哋開心.
上周六下晝4點左右,憶蓮同阿Jun又拍住拖去街,佢哋坐住司機揸嘅車去到金鐘太古廣場,架車一停低,Jun就一支箭咁走去電梯位,憶蓮同司機交帶咗幾句後,佢先抱住個暖水壺落車.年近半百嘅憶蓮見男友掉低佢,一落車就扮嬲鼓起泡腮,但見Jun講咗兩句後,憶蓮即刻爆笑上前會合.佢哋上咗商業大廈逗留咗一個鐘,跟住再由司機接載去咗灣仔星街開餐.
返歸慢慢嘆
落車後,憶蓮扶住Jun條肥腰,雙雙去咗樓上餐廳Beef& Liberty食飯,不過撞正周末食飯時間,好多人喺門口等位,見到呢種盛況,Jun轉而叫外賣同叫咗兩杯飲品,方便飲住等.現場好多人都認得憶蓮,不過佢同Jun完全冇避忌咁照企喺度等外賣,Jun仲不時含情默默望住女友,得憶蓮笑到雙眼瞇成一線,明顯非常受落.大概20分鐘後,攞咗外賣嘅Jun讓憶蓮行先,落到樓下仲不時半拖半扶住女友,最後司機載佢哋返赤柱寓所開餐.
No comments:
Subscribe to: Post Comments (Atom)


text:
阿星自從升職做左經理,工作量大增,處理既headcount由二百個急升到八百個,好在佢深明食得咸魚抵得渴既道理,升職加左人工梗要表現下自己既勤快和能力,咪多啲黎密啲手.但係有一個棘手和尷尬既問題,就係佢要head住以前同期入黎既「兄弟」.一得知阿星升職既消息,大家心入面都好興奮好替佢開心,但唔敢咁公開衝埋去恭喜佢,因為落選個位傑仔就正正坐係佢前面.
傑仔都曾經同相熟既同事呻過佢係心有不甘,點解係佢輸,Why me?佢認為同阿星既分別在於出眾既能力唔同,傑仔係踏實型,出左名加班鐘數最多既,當初佢成日俾老闆指責佢出既E貓英文甩皮甩骨無人睇得明,佢就自己買書上網花時間自學,老闆知道佢對份工咁上心有點名稱讚過,佢本著一分耕耘,一分收穫既心,付出左會有人知既諗法去做野.而阿星呢,佢本身唔係特別聰明,亦唔常加班,但係同事點解會覺得老闆揀阿星係正解呢,除左平時佢係工作上好有自己systematic既一套又有效率之外,就係佢有堅持既底線,有獨特個人色彩,要上管理層,係需要呢種人.一到正式排上新頭銜個日,傑仔煞有介事咁立即變得好客氣,阿星就一直提著自己唔好有偏私之嫌,同時亦唔想傑仔有任何hard feeling,仲可以好似以前咁兩兄弟拍住上既,等有升職機會就推傑仔一把上去,就係最好結局啦.
可惜,傑仔一反常態.
已經唔想再掩飾內心既憤怒,每逢阿星俾親野傑仔做佢都牙痛咁款,一係就將deadline拖得就拖,一係就話同其他user department傾野都係交番俾經理負責身份上較恰當.明明有啲case係傑仔跟開,佢都想轉個手俾晒人唔想再理,好明顯覺得以前自己做咁多都無好回報,點解仲要咁傻攬晒上身做?
阿星好清楚咁樣落去唔係辦法,就搵左個下午捉左傑仔入房傾下,希望佢坦白講出心入面既諗法.「其實有部分工作一向都係ad hoc野黎,我覺得係時候交番出黎,等我可以專心做好core duty,唔係以前一直係我做開就要繼續做,Why me?好唔公平囉,其他人就咁輕鬆準時收工,點解得我要OT咁耐先?Why me?」平心而論,阿星知道傑仔既優點就係一向比其他人更投入刻苦,更抵得諗,按指示可以將每個project完善咁做好.但係傑仔眼見同期既朋友有得晉升,所以佢唔想呢個刻苦形象跟住佢啦,佢都想話事,做少啲指揮多啲.要跳出框框係需要好大進步先得,而係去到新階段前,就先放棄左原本自己既優勢,好易累左自己.
「點解唔係Why not呢?好多時ad hoc task久而久之就變埋core duty,我都有呢個煩惱,做左十次,二十次,老闆都未轉交俾其他人做,咁唔通我就嬲爆爆直至做到第一百次個時?好啦,既然呢個project變左我主力負責,我點樣學到有效率地完成晒老闆對呢個project既所有要求?唔好俾個task控制你,諗啲計仔可以每次有信心例行公事咁搞店佢,佢就再唔會係你要日日記掛住既負擔.」阿星想講既係,面對不安有壓力,立即耍手擰頭話「唔關我事」,老闆聽完可能就成全你以後咩都唔洗跟,做少啲,相對地你「被需要」既程度就會愈來愈低,咁仲點可能升你做阿head?
得著係自己既,真係有太過份既事要有理據地出聲,唔係死忍到人地覺得你唔妥開口問先黎發晒脾氣講.做得打工仔,明知無可能事事咁計較,問太多Why me又無實際行動只會表現你未夠成熟,咁人地點揀得落你呢?


text:
對於放緊大假既打工仔黎講,最掃興莫過於同事厚住面皮wtsapp問你公事,佢地已經覺得wtsapp你係表示禮貌,比起直接打電話俾你黎得婉轉,事實係兩種做法既騷擾程度如一.
HR熊係去日本當晚早已幻想5點半準時收工,心情愉快坐小巴番屋企食個晚飯,收拾一下行李就興奮地去睇櫻花!明知我阿頭係自私鬼,理得人放咩大假,佢無approval你就想走?所以係早一個月前開始,我已得閒有意無意提住將會搭夜機,俾定個心理準備佢.當日返工,大家都替我興奮,我又乖乖一早整左張handover note,以為一切無驚無險.
「阿熊,你一定要搞埋呢單野先好放假,你唔係度無人做你啲野架!」最絕望係5點45分佢攔截左我,實在忍唔住講左句:「唔好意思啊,我差唔多要走,今晚飛啦!」整個office其實就只剩下我條team未走,其他人咁準時走因為當日係星期五,拍拖既拍拖,回家既回家,而我阿頭係未等齊的士腳時,我地一樣無得走!
最後死死氣chur到7點先走……無錯……比我原定計劃遲左個半鐘!臨走前,阿頭大大聲話:「唉呀,原來你去旅行咩?玩得開心啲啦!」五十幾歲人仲玩呢種低級扮傻,我當堂打左個突,然後當然極速笑笑口咁衝出門口啦!
拖住疲憊OT後既身體,迅速回家食左少少野就飛奔去機場,好在凌晨機有得訓下.一朝早去到京都,嘆完碗蕎麥麵就坐車去清水寺參拜,手機一震,8點幾咁早有wtsapp?係,我租左張3G卡,方便自己睇面書同埋向家人報平安嘛.望一眼,覆唔覆好?係我同team既buddy問公事,應該係好urgent佢先會搵我,果然係,「我盡量唔想阻你架,係阿頭叫我wtsapp你睇下你會唔會覆到……你可以當睇唔到,哈哈!」第一下真係想當睇唔到,但係大家都知睇過訊息就有雙剔顯示,再諗一諗為免有陷阱,就答呢一次咁大把.
so far呢個7日6夜既旅程我個buddy只係搵左我兩次,我相信佢作為senior,已幫我硬食唔少,所以手信一定大大份!最後一日佢透露我阿頭係我位搵唔到個file發晒矛,所以我估黎緊星期一返去大檸樂……點解我呢啲低級員工放大假要搞成咁?人地隔離team既大佬好好,你放假有咩難搞唔識搞都絕對唔會搵你,因為佢好清楚呢一刻你無責任處理公事,只好接受自己唔好彩跟著個一啲都唔善解人意既阿姐啦……


text:
上回提到以為睇醫院門診就可以慳番d$,但食咗藥同滴藥水似乎仲要痛得厲害,結果星期日半夜瞓到兩點幾就被耳仔痛醒咗,一直到天光都睡不著,最終都要再到法國醫院睇耳鼻喉專科,呢個醫生都幾耐心同有醫德,不過就"寸"d,話我個鼻冇事就唔好好似好過癮亂"呻",因為好易造成中耳炎喎~~佢一之次開過咗d退燒同胃藥加鼻敏感藥俾我,埋單盛惠$690!!唉....加埋上次門診,無端端要破大財成千蚊,唔止耳痛,"肉"都痛埋呀!
睇完醫生打過電話返公司話下午先返工,就返屋企瞓咗兩個鐘,然後好不願地起身返工~因為食咗d藥一如醫生所開嘅藥方所料,全身發熱不停出汗又頭重重頭痛,返到公司都做唔到d乜,頂到6點多就走返屋企咯!d藥嘅副作用真厲害~~
星期三晚又做到朝早五點,返屋企沖過涼換過衫,今次叫做有45分鐘眠一眠,跟住"的來的往"趕返公司執拾過大海開會咯~~今次直接落地盤同班contractors開會,除咗自己同客戶方面嘅admin兩個女仔之外,對住全部都係男人,d建築工人見到我帶著安全帽四圍走,就覺得好出奇咁目光一直盯著我,好不自然呢!其實香港嘅地盤見到女性巡視,其實都好普遍,有什麼好奇呢?!
今個會總叫開得順暢,唔知點解,這陣子好似已經習慣沒有阿頭嘅日子,自己同同事雖然硬著頭皮應付好多新事物,但壓力總好似冇阿頭存在時咁大!星期日佢就放完假,星期一我就死期到咯,好驚呀!


text:
由於天氣實在太好,我哋離開四季彩之丘時已經熱到溶咗,全部人嘅飲品包括燒腩仔每日必備嘅一大枝水都飲晒,呢個時候當然要去食返個雪糕降吓溫啦﹗專登開車去返呢間三年前來過,專食夕張蜜瓜雪糕嘅POPURA FARM,去到先知佢原來搬咗鋪去對面(真係賣雪糕賣到發咗達),新鋪大咗闊落咗仲多人咗,而且多咗冷氣室內位,Good!
起初落車時,燒腩仔完全唔知發生咩事(其實艾菲已經解釋咗佢知係去食雪糕),艾菲要佢同個鋪頭標誌大夕張蜜瓜雪糕影相仲樣衰衰咁,入到去見到有雪糕食,即刻雙眼發出bling bling嘅閃光,食完一啖又一啖咁同我哋搶食,食到咳都仲未肯收口呀﹗
食完雪糕見時間尚早就去埋富良野嘅富田農場,呢個花田絕大部分都係薰衣草,去到你只會見到一大片紫海,就連賣嘅手信都係以薰衣草做主題,但呢到感覺無四季彩之丘咁大,而且超多香港旅行團,我哋喺呢到聽廣東話應該係多過聽日文囉﹗
來到花田,燒腩仔又係失晒控咁狂奔,呢個樣好似好開心,但佢心底入面到底諗緊咩?真係仲難摸過女人心呀﹗
model燒腩仔失控,完全唔肯合作影相,唔係狂奔就扭米高抱,無人理嘅艾菲唯有自己影吓花來自娛.
記得三年前,喺花田嘅後山有個山坡仔種滿太陽花,艾菲同米高仲喺到影咗張好靚嘅合照添,一心諗住今次可以一家三口來影過張新,點知...想當日嘅太陽花海無咗,只係得呢D疏疏落落嘅太陽花BB,失望...
由於已經係黃昏時間,燒腩仔又成日無瞓過晏覺攰到癲咗咁滯,所以喺富田農場行咗陣就走,拿拿聲去富良野駅嘅遊客中心問D嘢,同去附近超市補返D貨就趕返民宿啦﹗
喺富良野呢邊基本上都無咩酒店可以揀,而肯招待埋小朋友嘅民宿選擇亦唔多,而呢晚我哋就住咗旅の宿 ステラ Stella,一大片田園中間嘅小屋,感覺真係好舒服好relax,而最正係呢到可以望到遠處嘅火車,燒腩仔第二朝瞓醒就識得企喺窗邊話要睇火車啦﹗
民宿主人係一對中年夫婦,佢哋好welcome小朋友,亦會拎D新奇好玩嘅玩意出來同小朋友玩,雖然言語不通,佢哋都有努力嘗試氹燒腩仔開心,而民宿入面都充滿田園風格,我哋間房算闊落,不過房入面無洗手間,沖涼亦要去出面獨立浴室,今次艾菲當然好醒咁堅持要米高同燒腩仔兩父子沖涼,自己就享受吓十幾分鐘嘅寧靜寫意啦﹗
去到民宿其實已經夠鐘開飯,所以我哋放低行李就即刻落樓開餐,呢邊嘅民宿主打都係食返佢哋嘅農產品,D菜真係特別鮮甜過平時食㗎,而呢晚我哋都一早order咗個兒童餐畀燒腩仔,但佢依然係好唔合作,食咗幾啖已經話唔食,但吸收咗之前咁多餐嘅經驗,艾菲都決定唔同佢嘈,基本上佢餓一餐之後下餐自然會食好,呢日下午佢都食得算飽又食咗雪糕做下午茶,晚飯唔食都係正常嘅(自我催眠mode >.<).
食飽無咩好做,又帶燒腩仔落樓玩吓,樓梯口旁邊放咗兩大隻熊啤
睇完星星又來是晚宵夜啦﹗就係食雪糕時喺POPURA FARM用一百蚊港紙買返來嘅夕張蜜瓜啦﹗叫民宿主人幫我哋切開,艾菲同米高一人一邊筆來食,又甜又多汁,認真爽爽爽呀﹗
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1


text:
2011‧4‧14
海洋公園起左個新嘅海洋水都
tiba啱啱有discount tickets 所以一家三口又去玩咯
停車場七十蚊一日 平過disney一半呀 仲有cover 抵!
tima一落車 哇 真係唔同晒
以前嘅入口冇左lu 可能感情問題
tima鐘意以前嗰個入口呢
入票都冇左威威師令 巧唔開心呀
一入門口就見到就見到Mr Shark
一向大大膽嘅阿ti 居為有d驚 唔肯自己行埋去 呵呵
我地第一站去水都 (有冇叫錯呀? 哈哈哈)
被人逼左去合照
摸左粒超膠超硬嘅"海星"
好多魚呀 佢地真係可以一起住麼?
後面嗰個都係魚缸
tiba努力教阿ti搵"so mei"
阿ti一見到做左個作嘔嘅樣 : 魚嚟講佢係醜呀
tima奇怪 原來阿ti開始分靚同醜
話分兩頭 阿ti個包包係姑婆喺四川買返嚟架
姑婆初初話得四川先有兩隻熊貓嘅袋賣 tima一直不以然
後嚟好多海洋公園嘅員工都讚嘆 : 個袋有兩隻熊貓架
哦 原來其他地方賣嘅包包得一隻熊貓嘅...
D水好唔清咁
仲有呀 玻璃好似好厚咁 睇得耐有d暈
Miss Titi都好比心機去睇 去觀察
我地喺後面等左十分鐘到 佢先話走
行下行下
哇 呢度係最靚嘅
一條圓柱型設計嘅魚缸
阿ti都話 : 好靚呀!
下一個影相位都好靚
但奈何周圍都係人人人
嘻嘻 原來長腳蟹係咁企喺度架
平日見一係紥住左 一係喺淡水嘅魚缸
哇 最後企喺大大嘅魚缸 似唔似沖繩呢?
真係要去下先知lu
條魔鬼魚游得咁近喎
出嚟睇下d商品 都幾靚 但唔買 HEHEHE
之後去熊貓館
Hello Panda!
Miss Titi 好想買嘅panda
tima話 : 你個袋有兩隻喇 你要個袋定隻公仔丫?
阿ti即刻擺低公仔 yeah!!!
之後去左兒童王國
咁大杯哈根戴斯雪糕嘅?
去到小火車
阿ti要求自己坐 我地都呆左
我地仲有揸船仔
呢個青蛙跳 tima都係第一次玩
比想像中少少驚喎 阿ti一去到就衝上去
tima陪玩一次之外 佢自己玩左六七次喇
哈哈 之後嚟兒童王國 阿ti仲要聰少陪玩呢條slide
依家自己上到個slope 真係大個lu
之後玩埋個彈床
唔洗兩分鐘佢就出嚟 : 唔好玩嘅
係呀 可能呢d對佢嚟講已經唔再有挑戰同刺激lu...
行過喺度畫畫 畫左好耐都唔知畫乜
玩左呢個機動遊戲就準備走咯
tima發現海洋公園最乾淨嘅洗手間就係威威劇場隔離嗰度
可能少d人去啦
洗手間後阿ti自己喺個袋度攞左包mini grape juice出嚟
tiba同tima一呆 佢幾時放入去架呢? 我地兩公婆發現唔到嘅?????
跟住去左小熊貓館
但點解一隻小熊貓都見唔到嘅???
反而有隻公仔企定定喺度
哈哈 呢隻公仔可能冇殺傷力 阿ti自己行過去 : 唔該媽媽幫我影丫
好多panda呀 究竟有冇人會買呢?
小熊貓幾得意 tima都有心動過要買 反而阿ti唔鐘意喎
臨坐纜車之後
我地見到個新玩意 係好多海洋動物嘅merry go round
阿ti一見就就要揀海豚
殺人鯨同海豚
哈哈 兩父女
臨走tima屎都搬阿ti影張殺人鯨
阿ti被迫下屎都唔肯望鏡頭
算 唔望都殺 哈哈哈哈哈


text:
不能不說的說話
2013年10月7日 星期一
10月 事情都接踵而來
首先要煩架車既野 , 好彩都順利地完成 , 但整車又去了一筆
二就係我老豆60歲大壽 , 我當然好想全家人都一齊出席 , 但係老婆佢話點都唔會去 , 想話帶個女去 , 又話要返學又話要學野 , 其實我好多野都好無奈
究竟佢明唔明 , 仲要話我自私 , 我永遠都係自私左自己先 , 唔好話偉唔偉大 , 有野食的話我都俾佢地食先啦 , 我自己唔食又有乜所謂jei
事件我十分體諒 ,十分明白 , 所以好多野我都唔出聲
7 號晚上 , 我半夜起身聽到好多聲音 , 我聽到我外母同我岳父講野 , 又聽到好多什聲 , 所以我醒左 .
8 號 我半夜又聽到d聲 , 又醒左 , 今次係聽到有小朋笑左一聲 , 不過呢一下係老婆發出 , 今早我細家姐同我講左一陣電話 , 我訴左一陣苦 .
訴苦既時間 , 我發覺我都崩潰 , 由事件發生到現在都個多月 , 但件事我都係好似好近咁 , 好多時諗起我都有d戰戰兢兢咁 , 件事我真係唔識去解決 , 其實我都好掛住佢地 , 佢點犯錯 , 佢始終係我屋企人 , 永遠都會係
有d人我當佢係屋企人 , 永遠都想佢兩個好番 , 但原來係一個咁恐怖既人 , 呢個人仲要有人去包庇 , 仲要包裝得好好 , 但大話如果有一天真係爆的話 , 後果會嚴重過現在1000倍 , 又唔知佢自己老公知道自己個老婆攪呢d野會點呢 ?
呢件事入面竟然有人同我老婆講話離婚 ,我回想起 , 其實真係嬲 , 點解自己阿媽會聽佢阿嫂點 , 佢俾我媽癲佢 , 我覺得佢好抵架 , 仲覺得唔夠添 , 最好再多d , 佢同我老婆講既 , 又有幾多係事實 ? 又有幾多係作 ? 只可以話佢對天發到誓就發啦 !
結婚5年 , 識左19年 , 我個人係點 , 其實到現在佢都係唔了解 , 好多時聽到佢話我既野 , 我個心都會好唔舒服 , 我屋企人你尊重 , 我當然開心 , 倒返轉 , 我屋企人俾你屋企人攪 , 而因為先入為主關係 , 所以我要忍 , 仲要佢屋企人完全地影響我生活 , 仲要攪到我精神都開始有d問題 , 起望我唔係幻聽 , 希望唔係思角失調啦 !
10月10日 今日我搵左我老婆舅父仔 , 我將個blog d 野俾哂佢地 , 佢都明白發生d乜 , 都非常客觀地分析左一次我知 , 佢話好明白係佢嫂係度攪事 , 而導致我媽鬧我老婆 , 係一個引發點 , 佢就覺得我應該同我老婆講清楚件事 , 而唔應該再唔講 .
我都有同舅父仔講 , 件事我係尊重我外母 , 我有同我外母傾 , 但係大家都唔想刺激我老婆情況下而唔講 , 結果事件係愈攪愈大架 , 我感覺十分難過 .
舅父仔好明白我處境 , 同埋都好明白事件入面我同我老婆關係邊得愈來愈差 , 所以佢話幫我手同我外母講下 , 舅父仔同我講 , 話佢覺得我老婆阿哥都要知 , 都要知道件事係佢老婆攪出黎 , 要等佢知發生乜事 , 我就帶左一句出黎話 , 我之前有想講 , 但係我尊重我外母 , 我外母話唔好 , 我就無講了 , 現在舅父仔話點都會講
其實我真係十分感謝舅父仔 , 我講完俾佢聽後 , 我個心好舒服 , 唔係因為佢幫我 , 係佢選擇相信我所同佢講既野 , 放心 , 我完全無講大話 , 所有野都係真 , 亦都因為佢係我相信既人 , 我先會講呢件事佢知 , 因為我真係絕對感到無助 .
到最後舅父仔話夜晚打去同我外母講 , 我都好希望可以解決
當天到最後晴晴都唔能夠出席 , 亦都係呢件事入面第一次同佢地見面 , 氣氛上起初有d怪 , 後來都ok喇 , 開心既係因為見到佢地 , 點都好 , 我都會掛住佢地架嘛 , buffet點都好過酒樓既 , 我媽都有問晴晴點 ......
10月11日 我老婆係wtsapp話左我一大餐 , 我就話有乜今晚先講
舅父仔6點左右都有打俾我同我傾左一陣 , 了解事情發展到點 , 我就同舅父仔講話今晚講 , 跟住都係話要同阿哥講 , 因為我見緊客就收左線luu
食完飯回家 .....
開始呢個話題 , 我就同佢講呢件事佢阿嫂都有份攪出黎 , 係佢煽動我媽去做d野出黎攪到咁
我老婆就話:一隻手拍唔響架嘛 , 人地講佢就要信 , 而家鬧果個人係你阿媽呀嘛 , 錯都係你媽啦 , 我地一直都好清楚劉素嫻係d乜野人 , 攪事佢預左佢會架啦 , 件事我知呀 , 我就係唔想阿媽唔開心 , 唔開心對佢個病係唔好 .
我話 : 件事第一個知就係我外母 , 第一下選擇唔同你講果個係佢 , 佢話驚刺激到你 , 又話如果講左出黎你一定會打去鬧佢 , 頭家就會散 , 個女人就會贏左 , 所以我無講呢件事出黎 , 早知你咁冷靜我就一早講啦 , 唔駛我一直都咁辛苦係度死忍 .
其實件事攪到今日 , 我係覺得我兩公婆係好欠缺共識地溝通 , 我就過份地顧及大家感受 , 而佢唔同我講係因為""以為"""我會明 , 事實就根本唔明 .
我好明白我媽係做錯左 , 呢樣野我無說話好講 ...
但點解要選擇係騷擾我屋企人呀 , 最好笑係好多野都係佢嫂老作出黎 , 有一句佢嫂同我老婆講話我媽同佢講話 ""你老公做地盆架 , 你做埋d咁既野你唔怕咩""" 呢句野肯定係假啦 , 如果出我媽把口 , 就肯定唔會咁客氣啦 , 呢句野有所保留 , 去到呢個地步仲要保留d乜呢 ? 真係好好笑 , 不過我無同我老婆講呢一點 , 我淨係話佢嫂有幾多野係真 , 無人會知啦 , 玩下手佢話我媽咒佢老公都係假既呢 , 我老婆話我講到咁真係想知呢句野係邊個講囉 !
其實我同我老婆兩個都可以正常咁講番件事 , 我真係好開心 , 其他野根本已經不太重要了 , 內容無咁短 , 到最後我只係認一句錯 , 因為係我諗多左好多
同埋我唔係要製造事端出黎 , 而想去解決件事 , 要唔要同阿哥講 , 大家都未有一個確實答案 .
2013年9月4日 星期三
小小個人感受---人有三衰六旺九劫
讀書時間我真係唔鍾意攪事 , 但往往就枱上有名 , 讀書時知道既有 4 個人會放我上去 , 是是非非點都會有架喇 ,
第一次就係俾三個人叫左入廁所 , 好彩就安然咁出返黎 , 但有一次係冤屈既 , 但有d人對我有義 , 我唔可以無情 , 所以打不還手 ,
事實係點我已經知答案就ok , 所以對我有義既 , 我一定唔會忘記 .
係我20歲果一年 , 我腦發現有血管泡 , 當時正在撕裂 , 即係等於中風一類 , 做左一個緊急手術 , 開腦手術做左6個鐘 , 要將腦血管正浸血既泡泡用鉗夾實佢 , 我第一次執返條命 .
但同時我腦入面仲有一個血管泡
我要做第二次手術 , 呢個手術就唔需要開腦 , 用一個導管放入白金線圈入泡泡內封實個血管泡 , 好可惜呢個手術失敗 , 但我人健在 .
第三次腦手術都係用一個導管但要放入支架封實血管頸 , 再放入白金線圈入泡泡內封實個血管泡 , 今次手術成功 , 又成功延續左我一次生命 .
22歲果一年撞過兩次車 , 好彩都係小事 , 無受d乜傷 , 換來一個好好交通經驗 , 同年都因為手裂骨要做手術
結婚果一年精彩 , 百感交集 , 兩個兄弟放飛機 , 要熱烈地鼓掌 , 同時失去2個所謂兄弟 , 識左十幾年又如何 , 不過都要好多謝我一個小學同學代替左做我兄弟 , 仲有一個誤入自我世界既朋友 , 佢係我中學第一個真正識既同學
事件入面反映人性醜惡表面上係睇唔到 , 但實際上暗潮洶湧 , 見人講人話 , 見外星人講假話 , 結婚本來好簡單一件事 , 但是非都係不停 , 真係唔知點解 , 但口係生係人地度 , 要講要剩我無言+感激
2011年高層次既人性醜惡出現 , 一個同你好朋友 , 好似大家都傾到心事 , 都會share樂趣既朋友 , 原來暗地已經拉行哂弓 ,
及早發現佢唔係一個好人 , 佢把弓拉得幾勁都好 , 都係放唔出 , 但我真心當佢係朋友架 , 到現在我都會因為事件唔開心 ,
因為真心朋友買小見小了 ..
不過最利害既人應該係一個長期拉弓而且發射到你唔會入肉 , 只係輕輕咁掂住你 , 佢只需要係箭既尾部慢慢拍慢慢拍就入肉架喇 , 呢d係有組織有計劃 , 呢d人就係所講既因果循環 , 永遠都還唔哂 , 有報應既人 .
係我生命入面真係遇過好多事同人 , 經歷既甜酸苦辣都捱得過 , 死都差d死過一次 , 上天對我應該都唔錯 , 若係前世今生種落既因果 , 應該都還得九九十十
輸羸唔重要 , 最重要係結果 , 羸左個世界返黎又如何 , 見得人拜得神又如何 , 拜幾多神見幾多人 , 都勝唔過事實 , 到最後都係會穿 , 是正是邪真都唔會重要 .
2013年9月3日 星期二
9月惡夢繼續
今日我媽又send左d野俾我老婆 , 內容係佢同佢嫂對話 , 我老婆睇到係覺得佢推卸責任 , 而唔會覺得係事實真相之一 , 講到尾我自己都知我媽衰 .
佢嫂話我外母教唆我老婆向我屋企呃錢 , 我老婆又點會係呢d人呢 , 更加可笑既係講番上年中秋節阿哥俾左月餅卷我老婆 , 我老婆見有多就話捐番幼稚園 , 其實有乜問題呢 ?
佢嫂仲話我老婆唔做野要人養 , 仲要周圍整曲奇整蛋糕送俾人 , 老實講句 , 又唔係佢出錢養點解要講呢d野呀 ?
佢嫂最精妙係"親生仔不及近身錢,呢句野真係好岩聽" , 居心叵測 !
亦都因為呢件事 , 我老婆就話我騷擾到佢屋企人 , 而我老婆就當左呢d內容係佢地無好返之前既是非 , 其實whatsapp內容係今年架乍 , 亦都因為我唔可以講事實出黎 , 我又要忍 , 我老婆怪我幫自己阿媽 , 唔幫佢唔支持佢 , 所以由夜晚起佢嬲左我 ............
講真 , 我真係唔係唔支持佢 ,呢45mins我真係無忘記過 , 憎我媽係好正常好正常 !
3號 又收到我媽一堆whatsapp內容
我媽同佢嫂講次次食野都係佢埋單 , 佢嫂教我媽話你下次話有事走先 , 仲話係我教我老婆咁做 , 事實係有大當然食大 , 如果我係度就我埋單 , 就係咁簡單 .
今日佢嫂終於發功 , 我唔知我外母同佢地講過d乜 , 佢嫂主動地同我外母道歉
內容:
我唔會再嬲你同琪琪
sorry!我之前咁話你 !
因為始終都係一家人
你永遠都是樂天 / 樂言既麻麻 , 我應該尊重
我都叫琪琪唔好嬲奶奶
我都知自己講野好過份 , 希望你唔好嬲我 !
呢件事令到我老婆又著左第二樣野 , 就係話我要推卸責任落其他人身上 , 話我同我媽係一家人 , 做埋d野一樣 , 鍾意賴落人地度 , 唔正視個問題 .
我媽知道自己犯錯 , 所以send sms say sorry , 我知都係無用 , 因為有d野唔係文字上可以解決
呢場戲做得好好 , 一方面應付到自己老公同奶奶仲有姨仔 , 轉個背就繼續同我講我媽 , 用一個受害者身份去安慰我老婆 , 而內容涉及煽動 ,直到晚上晴晴做功課問題 , 而激發左情緒 , 我老婆當時接近崩潰 .
隔左一陣我就同我老婆講 , 我其實我有做野架 , 只係有d野我做左出黎 , 而我係唔可以講 , 事我有去解決 , 我有去面對 , 就算我有委屈又好點都好 , 我唔會覺得自己好勁 , 因為呢d係我應該做 , 我從來無想過幫d乜 ,亦都無想過要你原諒佢呢d野 , 兩個係我生命入面重要既人 , 我會選擇你同晴晴係第一位 , 無野係重要得過你地 , 我只希望係呢件事入面要相信我 , 有d野唔係事實既全部 !
事實我媽鬧左我老婆45mins , 事實係由8月開始引發起事件既關鍵人物係佢阿嫂 , 事實係8月17日佢上我屋企都係佢嫂煽動 , 話個阿麻見個孫係唔駛預約 , 隨時上咪隨時上去囉 , 結果上左 , 事實8月17日上左黎已經成定局 , 算係解決左 , 係呢幾日入面佢嫂不停係度講我 , 不停就話見下個孫都咁大罪 , 事實8月20日佢嫂有份話我老婆無家教無禮貌唔同自己老爺奶奶打招呼 , 加上我老豆既冷眼在旁 , 事實我每拆一個炸彈 , 就有人放三個上去 , 直到有人清醒 , 但我都唔會叫我老婆去原諒呢件事 , 事件再發展真係唔知會點 ........... 好痛苦 !
4號 其實都係無言 .......................
去到9月後期其實老婆就對我態度好左 , 但係都會成日針住我話我似我媽乜乜乜乜咁 , 有一日我媽又唔聽我講 , 走左去鬧佢阿嫂 , 當然佢阿嫂又借題發揮啦 , 我淨係講左一句 "有D野自己攞黎 , 呢D人咪叫抵x死囉 .
事後我同我外母講話你新抱又多口 , 佢就話 , 我地唔會信佢講野架 , 你放心啦 , 其實我好明白你真係唔想你自己頭家有d乜事 , 但係咁樣呃自己個親生女 , 你覺得ok咩 ?而自己個女根本就唔知事實係點 , 仲受人慫恿緊
我好了解自己老婆 , 當佢好憎一個人既時間 , 而聽到其他野佢就會先選擇信 , 唔會有懷疑 , 況且係佢心目中 , 佢嫂係一個知錯既人 , 但係作為老公既我 , 我都唔可以講個真相出黎 ,真係可悲又可笑 ..........
2013年9月2日 星期一
8月的惡夢
15號我老婆就同我講 , 可不可以叫你媽唔好伏我呀 , 事源係我個寶貝女暑假逢星期2,4就學中國舞 , 我媽就無任何通知下突然去搵佢地 , 我老婆只係叫我下次先通知佢一聲 , 好 ! 我照做 !
Whatsapp 我媽 , 同佢講叫佢以後通知佢一聲先啦 , 佢隔左一陣 , 就話想見下個孫都唔得呀 ? 我不停同佢解釋 , 話唔係唔俾你見 , 只係有時我老婆有d野要去做 , 而因為你係度做唔到 , 所以先咁叫你jei , 二話不說佢矛頭就直指我老婆話我老婆唔俾佢見個孫 , 事實上佢每個星期都最小見兩次 , whatsapp不停地攻擊我 .............. 無奈 !
17號今日本身好開心架 , 因為同老婆去照結構性超聲波 , 好開心bb好健康 , 但晚上收到我老豆消息話我媽上緊我屋企 , 心肯定知不妙啦 , 但我可以點做 , 無奈地佢上黎我開門俾佢入黎囉 , 結果換來老婆大大不滿 , 唔發生都發生左 ....
接落黎就係我老豆上到黎 , 我老豆就用招數氹走左佢 , 因為有我既配合下 , 佢地走左 , 又到另一面黎料 , 我老婆就好激動問點解自己屋企都要咁 , 到夜晚先好番d肯食野 ......
20號今日係星期2 , 寶貝女學跳舞 , 我媽又出現 , 仲係度坐左1小時 , 都無事架 , 事端由我老豆挑起 , 本身我媽係離開, 後來折返鬧左我老婆45mins , 係跳舞室門口鬧左45mins , 呢45mins入面 , 我打左3次電話俾我老豆叫佢拉佢走叫佢制止 , 佢答我拉佢走佢仲癲話佢做唔到 , 呢45mins我活係憤怒與驚恐之中 .
我感受到我老婆尊重我 , 同時感受到佢既委屈 , 因為我媽所鬧既野有95%唔係事實 , 我老婆一向最唔鍾意既就係俾人屈 , 我知架 , 我真係知架 , 但我真係解決唔到 , 好對唔住 , 寶貝女放學 , 佢竟然同個孫講麻麻就黎變星星架喇 (即係話佢就黎會死) , 到最後我直接打左俾我媽痛鬧左佢一餐 , 用呢個時間讓我老婆同寶貝女走得順利
我就即刻放低公司所有野放工返去搵佢地 , 返到去打俾老婆 , 佢喊住同我講話唔想見到我 , 叫我係畫班等 , 夜晚都相當激動 , 叫我同佢離婚 , 我只好話唔好 ....... 我可以點 ?
晚上我外母就同我講會唔會係因為佢發左d野俾我媽所以攪成咁呢 ? 我話唔知 , 佢話會再發whatsapp俾我媽 , 我已經叫佢唔好 ........
21號外母send左俾我睇左先 , 我叫佢唔好發 , 佢無聽發左 , 結果換黎一大堆回應 , 我外母copy返俾我睇 , 我無怪我外母 , 因為個女俾人鬧45mins一定心痛 , 不過當晚我外母叫我老婆幫佢整電話時 , 俾我老婆睇到我媽同外母既對話 .......
我老婆一睇到就鬧我 , 之後我無辦法 , 我唔出聲 , 我老婆鬧外母點解要理呢個人 , 我老婆鬧我話我媽點解要騷擾佢阿媽 , 我老婆哭崩了 , 我好心痛 , 因為我乜都做唔到
22號我身體好唔舒服呀 , 我頭又痛 , 個心又痛 , 所以下午就請假 , 順便返去同埋佢地去學跳舞 , 今日平靜 .
25號對我黎講真係十分憤怒 , 因為我媽whatsapp左d內容我知 , 內容係我媽同我老婆個阿嫂既對話內容
佢嫂竟然係挑起事端既重要人物 , 佢係我媽面前不停係度話我 , 下面括號就係佢嫂所講
(你個仔真係好衰 , 係度挑撥離間 , 唔係我都唔會咁憎佢阿媽)
(講到尾最衰係你個仔)
(你個仔衰係事實)
(13號星期二去海港飲茶 , 你個仔係咁叫野食又食唔落 , 因為唔駛佢埋單)
(佢表姐都覺得佢讀咁多書唔做野浪費哂 (話我老婆)
我知呢d內容 , 但我唔可以同我老婆講 , 原因係我唔想再刺激到佢 , 但換來當然係承受多一樣野啦 !
點解佢要咁做 ? 佢地反面都有3年 , 就連佢地阿麻過左身都依然係面阻阻 , 親戚飲宴食飯都係分開枱坐 , 直到我岳父過身後佢嫂同我老婆真係可以了左D恩怨 , 點知原來一直都暗度陳倉 ,竟然走去攻擊我媽婆媳關係呢個弱點 ,呢D人真係好毒 ....
27號我媽又出現係跳舞室外 , 今次佢無嘈無剩
29號我又陪佢地 , 今日好不幸 , 因為我媽本身無上去搵佢地 , 但竟然都撞到 , 我老婆怪我好似當無野咁 , 但有D事我真係要攪清楚先可以處理 , 佢嫂呢個幕後黑手 , 我又唔可以講 , 結果又鬧爆左我 , 佢仲要嬲到自己都唔舒服添 , 返到屋企後佢地去左游水 , 我就係屋企執野 , 之後又收到我媽既whatsapp , 睇完之後我量血壓 , 結果係 199 / 98 pp78 , 即係深呼吸 , 再量落番144 / 84 pp78 , 我好相信再係咁死係遲早既事
到最後我覆whatsapp俾我媽 :
我話你鬧左我老婆45mins , 你覺得自己無錯咩 ?
呢45mins你仲想人地咁易原諒你 ?
你鬧人45mins你仲唔知自己錯 ?
其實我壓力就爆煲架喇 .
壓力係四方面 .........之後我無理佢
30號佢又whatsapp癲我 , 我又覆佢 :
係你自己鬧佢 , 你點都要俾時間人啦
你鬧人時 , 又唔想下後果 ?
係,我唔岩
你聽人講話自己個仔你都唔出聲 , 仲要聽人地講 , 仲要俾人煽動都覺得無問題
又同佢嫂傾電話又whatsapp
我就做傻仔俾你兩個玩
講到唔甘心我更加唔甘心啦
昨天我6點35分量血壓上壓199下壓98,就係因為收到你一堆訊息
有時d野要互相尊重 , 你試下俾人鬧45分鐘
你老公會點 ?
你自己心情又點 ?
你完全唔想一下
你唔好再同我講呢d野
你咁 , 同迫死我無分別
我地教女,其實真係唔關其他人事
講到尾係你開口鬧人呀嘛
係你同人地講自己個仔呀嘛
我係受害者呀
人地衰你仲要加多把口話埋自己個仔
呢件事,無人幫我架 , 你都仲有人幫你 , 我老婆都有人幫 , 咁我呢 ?
仲要俾老豆同家姐話
你鬧完45mins後 , 換來我每晚瞓得3-4個鐘
我有人可憐咩 ????
我真係好唔明點解一個最親既人 , 會係人地面前數自己個仔 , 唔知以為唔係親生囉 , 鬧我老婆呢45mins , 我呢一世都會記得 , 如果唔係我老婆陀住阿b , 我會講件事出黎 , 唔駛一個人好似好偉大咁去承受 , 其實咁樣我真係好辛苦好辛苦 !!!
事件繼續沒完沒了 ................ 真係好想得到解脫 !!!


text:
DAY 3出LAMMA ISLAND,EXPERIENCE一下香港0既小島風情 ,應該會0岩佢.我地0係屋企一人食一個即食麵就出發,0係天星遇到一班GERMAN ,偷聽佢地講D野.我開始分得出德國人面孔0既特徵.去到榕樹灣一點幾 ,一去到PENFRIEND話果度好似ITALY D島.0係碼仕頭附近個餐廳食TEA,有SEAVIEW,野食一 般,環境一流.0係榕樹灣個TOWN閒逛個幾鐘,THEN行去索 古灣.行經周潤發間
小學,望左兩眼,去食阿婆豆腐花,我PENFRIEND好鍾意 .一路行一路對行0既人指指點點,發現好多入LAMMA ISLAND行山0既人都著得似去飲多過似行山.
成五點先到索古灣搵大姨 同姨丈,坐姨丈架"大飛"去魚棚.一去到大姨就叫我地去睇大魚,又話我比0係澳洲剛回來起碼瘦左十磅.我去左魚棚咁多 次,今次先第一次行出去睇魚,行得好論盡,PENFRIEND好淡定 .大姨話搵魚拎上岸去酒家 煮來食,我地睇佢地釣.0係魚棚留左半個鐘就上岸食飯 .LAMMA ISLAND 0既海鮮真係信心保證.我PENFRIEND食左好多,尤其係D蒸魚同 蒜蓉蒸蝦,佢地應該好少會咁煮海鮮.唔夠飽,姨丈話叫多碟.我記得BUNDERBE RG個中菜館東主話D鬼鍾意食醱醱地0既中國菜,點了咕嚕肉.無選錯.THEN坐街渡 番香港仔,雖然 又凍又大風,但都坐出去,正好多,不過真係凍到震 .PENFREIND話發覺香港0 既景色好獨特,因為D BUILDINGS密得來依山而建,而且遠睇D CITY見到燈火閃閃靚,唔會有好似0係CITY入面好多人好迫0既感覺 .本來成日都幾開心,但係番到屋企,PENFRIEND話佢包藥唔見左,阿媽話今日下午見 間房好多野係地下就幫佢放上櫃面,唔知係咪因為咁冇左.搵左個幾鐘都搵唔到 ,佢自己都放棄再搵,氣氛一渡靜寂.直至熄燈訓覺,唔知我同佢邊個開始傾計 ,一傾就傾到兩點幾.佢話自己最鍾意香港0既LAMMA ISLAND.又傾下人生觀,人死左去邊,集中營,講到第二朝起身番工時好辛苦.
第二日番早,penfriend就自由活動,到放工先0係tst kcr station join番佢.我lunch time去art museum買左張卡同鐵book mark俾佢.放工join佢,佢話佢去左沙田同歷史博物館,不過成日都頭痛.番到屋企食飯,佢勁鍾意食阿媽d菇.但唔知點解佢唔肯飲d湯.then去左惠康睇糖果,佢買左好多未見過or hello kitty既糖果.行完惠康都十點幾,再window shopping,有一間衫店未關門,入去行左陣,咁0岩christin想買一頂好似我0係澳洲買0既一頂roxy cap,間野又有一頂cap,佢又買左頂cap仲有件衫.店主同我地講左幾句,佢好意外兩個異國penfriend不以做筆支做到見面.我都估唔到.
最後一晚with christin,都唔想咁快番屋企,於是去花果山食糖水.佢0係武漢咁耐都冇去過糖水店,一入店,又見到一個老外,仲0係我地隔離.佢點左珍珠奶茶,我點左melon紫米露.佢原本對黑色0既食物有d抗拒,不過食過d珍珠同紫米露就好鍾意,仲試埋芒果pudding.原來0係東德只係有chocolate puding,未試過芒果pudding,佢好鍾意,仲話如果佢住上水一定日日來食糖水.
番到屋企成十二點幾,沖完涼十二點半,但我地都唔想就咁就完左last night together, 我請佢上我張床睇我去旅行買0既手信同相,又睇埋我小六時俾同學寫0既紀念冊,佢又有中文幫我寫左張.去到三點撐唔住先訓.such a long night.
last day,我同同事調左間番晏,我同christin十點幾先起身,佢packing至十一點幾去上水出0既廣城冰室食早餐,俾佢試下地道0既菠蘿油同港式奶荼.由於我十二點半就要離開上水番工,我地0既火車道別.今次見完,老實說唔知幾時先再見.0係澳洲同咁多人say goodbye我都冇咩唔捨得,但今次就真係有點醱.番到公司,尋晚三點先訓搞到精神狀態好差,同christin朝夕相幾日,冇左佢,有d唔慣.


text:
2013年10月7日 星期一
一歲啦﹗
號外呀﹗號外呀﹗我燒腩仔今日一歲大啦﹗媽媽話要貼張bithday poster出來公告天下呀(實情係之前開生日會design咗唔好浪費)﹗為咗隆重其事,媽媽已經一早同我影咗輯一歲相,玩咗cake smash,開咗mini生日會,生日蛋糕都已經食咗幾個,佢話今日會再帶我去街玩呀﹗YEAH!
等我講返今個月嘅進度先,繼續一日五餐三奶兩固體,今個月胃口好返少少,無再搞好耐都未食完一碗粥,但飲奶就依然餐餐有餘,不過自從媽媽上個月開始每餐都畀枝BB匙羹我拎住,我終於有D意識枝BB匙羹係用來「畢」嘢食,我有時會用隻匙羹敲個餐盤來叫媽媽畀我試吓自己「畢」,雖然仲未成功自己「畢」到嘢食,但我一定會繼續努力練習㗎﹗
係生日之前,我第四隻牙終於都爆出來啦,不過因為今個月多咗出街玩,媽媽又忙住幫我慶祝生日,連帶試新食物嘅數量都少咗好多,只係試過椰菜花,同係婆婆屋企偷食咗苦瓜同蓮藕咋,但我就學識咗樣絕招餵媽媽食橙,氹到媽媽好開心呀﹗
瞓覺方面就有少少轉變,踏入十一個月之後,媽媽就同我轉咗一日只瞓兩次晏覺,瞓少一覺之後媽媽就唔使再好似以前挾持人質咁逼我瞓,因為我夠鐘無電會好快瞓著,不過如果出街的話我就只肯瞓一次晏覺,至於夜晚一覺都叫瞓到天光,但期間會合埋眼係床到喊,試過有晚每隔兩個鐘就喊一次,媽媽第二朝即刻投訴我搞到佢無覺好瞓喎...
我宜家已經識得自己摛上梳化同自己落梳化,除咗可以鬆手完全唔扶嘢行到七八步之外,出街有時都會扭爸爸放我落地自己行,而媽媽見我就咁單手拖住爸爸都行到,就畀咗件飛虎衫我著,著住佢我可以行到成條街㗎(不過就超心急唔係行得好穩囉),大家覺得我係唔係好有型呢?
雖然我到尋日先終於學識拍手,但我呢個月都學識咗唔少嘢㗎,識得同人握手,識得除衫時要舉高手,識得手指指,識得學大人整D「嗒嗒」聲,識得講「姐姐」同「嗲嗲」,而最令媽媽震驚嘅就係學識咗開佢部iphone啦﹗佢完全無教過我點用㗎﹗但原來篤個button再跟住箭咀畫係零難度,十次有九次我都可以自己開到,搞到媽媽宜家要好小心收埋部電話唔畀我拎到﹗(勁驚佢撞錯三次密碼我乜嘢資料都無晒囉﹗)
媽媽話我呢個月另一樣嘢好抵讚嘅就係成功戒奶咀啦﹗基本上我從來都唔好奶咀,好細個時已經會食奶咀食到發忟,都係有時瞓覺時先肯啜一陣,個幾星期前嘅某一晚我忽然唔想再啜奶咀,咪死都要吐返個奶咀出來囉,然後媽媽廢事搞到我咁燥就無再夾硬塞畀我,咁我唔咬奶咀又瞓到覺喎,然後我就好自然咁戒咗奶咀啦﹗
我最近已經識得分小朋友同大人,如果出街見到BB或者大我少少嘅哥哥姐姐,我會好high咁尖叫去叫佢哋,但如果見到D中年女人,雖然我都會眼定定咁望住佢哋,不過我其實好驚佢哋,如果佢哋同我講嘢嘅話我會扁咀喊㗎(婆婆同嫲嫲除外)﹗
隨住我表達喜惡同活動嘅能力越來越強,媽媽成日都話我係百厭星上身,扭多咗好多好多好多計喎,一有唔鐘意我就會發脾氣激到佢彈吓彈吓,有時媽媽越話唔畀做嘅嘢我就越要去做,有時衰咗畀佢鬧時我仲會好man咁忍住痛扮無嘢,唔...婆婆話我呢D行為似十足媽媽,來緊有排佢受,不過媽媽就無有怕咁同返我講,話我遲早會有報應喎﹗
訂閱: 張貼留言 (Atom)


text:
旅程o既第5日,我哋終於喺返大阪玩嘞
而今日都無Pass用
雖然話大阪,但其實寶塚屬於兵庫縣
因為今日行程唔趕,應該係咁多日入面最hae o既一日
所以我哋一於決定瞓晏啲,慢慢先出門口
終於都唔駛6點幾起身
而且仲可以食埋個早餐先出發
但自從第一日,朋友食完個一蘭之後就瘋狂咁愛上咗
所以今日嗰早餐就決定食一蘭嘞
講真,真係有啲heavy
所以我都揀個比較清淡啲o既味道,不過都加多隻蛋
經過麥當當,見到佢哋個餐牌
真係唔平,其實我都幾想食日本麥當當o既早餐
見今日可以慢慢hae,所以臨出發前就喺戎橋拍過照先
話哂我哋都日日經過呢度吖
去寶塚,都係要喺梅田轉車,搭阪急寶塚線
係比較清幽悠閒
一出車站已經可以見到花之道
連呢度都見到紅葉真係正呀
很悠閒咁行吓停吓望吓又影吓咁
原本只係10分鐘可以行完o既花之道,我哋都行咗差唔多大半個鐘
喺花之道行到一半就會見到寶塚劇場
我哋喺走嗰時都有入去睇睇個紀念品店,不過啲嘢唔平
我都知寶塚劇場對日本人嚟講真係好重要
嗰日我仲見到唔少auntie排隊買飛睇戲
仲見到幾個疑似演員
佢哋真係好似個個一樣樣,一個妝咁o架
過咗寶塚劇場之後o既花之道,就會有啲寶塚演員o既雕塑
又真係幾靚o架
行完哂花之道,就會見到手塚治蟲紀念館嘞
門口有條疑似星光大道,有好多手塚治蟲漫畫入面角色o既手印
未入個門口,我哋已經玩咗好幾十分鐘嘞
入場費要700yen,如果有Kansai Thru Pass有9折
雖然我哋嗰張Pass已經expire咗,但問過職員都俾返9折我哋
哈!賺咗
館入面個門口又俾我哋勁影相
其實呢度適合學生同小朋友多啲
好多嘢我哋都玩唔到
但就勁影相囉
而我就喺紀念品區掃咗好多鎖匙扣嘞
喺寶塚玩完一輪,我哋出發去朋友o既目標
去萬博紀念公園搵朋友
如果有睇二十世紀少年呢套漫畫或者電影
對入面o既   真係唔會陌生
同行朋友就真係為咗咁而去搵朋友嘞
萬博紀念公園唔難去,只係有啲冷門
由寶塚出發,去到螢池轉車就去到
而呢個萬博紀念公園其實係日本喺70年代搞o既萬國博覽會o既主場地
即係同05年愛知世博,10上海世博一樣囉
由於我哋同公園職員有啲言語上誤會
所以我哋就買咗飛入公園
其實可以唔駛o架
因為朋友所在地係屬免費區域
anyway,我哋入咗公園都見到紅葉,只係有啲光秃秃
呢個公園又真係幾無人嚟o架
除咗啲公公婆婆外
就見到有班學生喺度BBQ
同有間幼稚園o既小朋友
又用條繩同哨子去拉啲小朋友行
搵朋友前都係搵咗食先
我哋喺公園o既小食亭度食晏
有啲似細個去泳池遊完水去食嘢o既感覺
食完就繼續搵朋友
其實都唔係搵好多耐就已經搵到
如果我哋係中央口入園就應該即刻見到
只係我哋去咗西口入啫
同朋友相認完
我哋就繼續遊花園
因為先前買咗入園卷,咁無理由就咁就走o架
所以我哋就決定去嗰個入園票包o既日本庭園度望吓
去日本庭園o既沿途都好靚o架
而且又係屬於免費區域
終於俾我哋行到去嗰個收費區o既日本庭園
其實入面唔係唔靚,只係出面免費區域o既比佢更靚啫
行完個日本庭園,我哋決定打道回府
臨走同朋友話別
喺返去心齋橋o既其中一個轉車o既車站,俾我哋一間綠色o既麥當當
比我哋有日喺京都見到黑色麥當當更詭異呀
返到難波,我哋今晚就決定食神座拉麵
但感覺佢太油膩
之後就去冰極食雪條
臨返酒店前去咗便利店買飲品
無意間俾我發現久違多年o既炒麵三文治包,就咁就決定咗聽日o既早餐
題外話:
嚟到今日又有意外及不快事件發生
話說我哋只係住cross hotel 5晚,咁即係聽日就要轉酒店
咁我咪諗住拎張入住証出嚟 double check囉
點知而家之發覺唔見咗
我諗可能係我喺check-in cross hotel嗰時留低咗
但我都同朋友double confirm有無交俾佢
佢梗係話無啦,咁我就話有啲擔心嘞
點知佢又好老定神閒咁話既然我哋俾咗錢,人哋無理由唔俾房我哋,仲覺得我太多餘去擔心啲無謂嘢
但因為我知啲房好full,所以我真係驚佢唔俾房我哋o架,而且又係我哋理虧在先,佢哋真係有權咁做
唉……唔理喇!我咪跑去問職員問佢哋有無見我張confirmation囉,咁當然佢哋話無啦
咁我唯有去lobby俾錢上網,諗住print返出嚟
點知唔知點解我個email account喺日本就lock起咗
唉……嗰時我真係心都慌哂,都唔知點算
唯有打電話返香港求救啦
好彩我朋友肯幫我搵個email出嚟再send去我另一個account度
搞到日本時間12點幾先搞好
嗰時同行朋友都已經呼呼大睡嘞
成個過程,同行朋友完全唔理,又喺度話咁又點啫,佢都無辦法咁話
其實最令我不快o既係佢實在太事不關己o既態度
由第一日嚟日本佢已經不停咁問我今日去邊然後去邊,真係站站問,又問可唔可以去邊度邊度
其實我哋喺出發之前,我都已經問咗佢好多次,又借哂出書俾佢
問哂傾哂我先編行程
佢唔係話無意見就話佢唔識
編咗行程俾佢睇仲send埋個copy俾佢,佢又話得啦得啦,又話去邊都無所謂,只要有得旅行就得
你自由行去到好似跟團咁我都算,仲要俾面色俾說話我聽我亦都算
但都唔好吓吓都好似我有問題,睇我點發慌發矛咁
本來我真係有好多次想同佢吵大鑊
但見大家識咗咁多年,佢家姐又係我最好o既朋友,他日要見面o既次數何其多
我先忍住,但心入面已經有咗主意.
雖然大家識咗咁多年,又去過好幾次旅行
但今次將會係我最後一次同佢一齊去旅行
呢種感覺太強烈嘞!
我唔知朋友有無其他諗法,亦唔知佢有無相同感覺
但為咗他朝好相見,喺最壞o既情況未發生之前
放手及離開會係最好o既決定


text:
記得兩個禮拜前在報攤上初次見到阿嬌的更衣照,真係有D衝動想買.但自己係孤寒鬼算死草一名,由於從來都唔覺得呢D刊物有價值,結果都係冇將嗰十幾蚊進貢俾「便利」,估唔到第二日已經賣斷市,仲帶嚟持續兩個禮拜嘅軒然大波.社會上聲討的聲討,捍衞採訪自由的繼續捍衞.萬事有因,我只對事情的前因後果有興趣.
據我多年來在報攤只看不買的經驗,今日嘅「便利」型雜誌有兩個共通點.一係「淫」,走光,凸點,現形,幾乎係每期嘅必要元素.二係「窺」,封面張相即使唔係偷拍,就係專登整到好粗糙扮到好似偷拍咁.
十幾廿年前,呢D元素都只係零星咁出現喺印刷媒體上,報紙雜誌都係以賣新聞為主.不過,「淫」同「窺」嘅需求其實一直存在,因為呢D都係人性.只不過當時社會較保守,這些題材都不宜宣之於口.例如喺一份厚厚嘅報紙上,風月版只佔兩版,要睇嘅話都係喺厠所到睇.蛇貓狗雖然必然出現在各大報攤上,但卻好少見到有人拎住招搖過市.當時報業仲係賣家市場,報紙的内容,排版以致售價都係操縱喺報社手上.記者依然係一個好神聖嘅行業,相信大家唔會唔記得「無冕天使」呢個雅號.
九十年代肥佬黎掘起,以一人之力改變了報業嘅生態.佢就係睇準人性,兼且夠膽挑戰社會嘅道德觀,迎合讀者嘅内心需要.佢嘅壹周刊同蘋果日報迅速獲得讀者嘅受落,更帶起一輪「蘋果化」嘅熱潮.肥佬黎不愧為商業奇才,佢最成功之處就係令「淫」同「窺」呢D人性内心嘅慾望喺佢D報刊入面獲得逐步嘅解放.而且又分析佢哋獨立上市,潮流創出後,漸漸一本又一本嘅「便利」就咁面世嘞.「淫」同「窺」喺香港嘅報業所佔嘅市場份額得以壯大.
踏入21世紀,好多人話我哋進入咗資訊爆炸年代,獲得資訊嘅成本幾乎係零.讀者再冇需要攞6蚊出嚟買一D可以喺網上得到嘅資訊,而且免費報紙又垂手可得,報業開始變成買家市場.整個傳媒行業唯有更著重於滿足讀者嘅其他需要,例如新聞嘅老作程度越來越重,財經專家或賭波專家嘅口水專欄越來越多.傳統媒體要生存,只有奇招百出.
市場發展到今時今日,「便利」呢類型雜誌多多少少已變成一種commodity,即係本本都咁上下,競爭異常激烈,已經到咗今期冇料就冇錢賺嘅地步.所以要賺多D錢,就要突圍而出,靠獨家猛料同驚世駭俗嘅封面.喺未有相應法例出台或大眾口味仲未改變前,今時今日嘅局面似乎唔會改變.


text:
一月廾五星期實
食完要照顧華堡﹐走去買MOS BURGER比拒食﹐外賣包得鬼死禁靚﹐之後囉番酒店比華堡食.
食飽出發去森之宮擲﹐一出就見到有D女子馬拉松跑緊﹐我地就沿公園入內﹐行去大阪形﹐先食左串燒魷魚﹐之後買手巾﹐食埋綠色雪糕﹐之後比左六百恩參觀座城﹐體下D歷史﹐體完落番黎又食多串魷魚﹐章魚燒同燒餅﹐之後就行梅田﹐出番個JR站搭車去環球片場﹐行去大阪形公園站既時候見到好多樂隊係到玩音樂﹐有D好多人體﹐有D無人體﹐無人體個D都好慘下.
今晚黎片場既目的﹐係為左想買定聽實D飛﹐禁聽實就唔使排隊喇﹐所以去到行左陣出面之外﹐就買左隻BIG BIRD同隻ELMO﹐十分得意﹐之後稔住去買飛﹐點鬼知都無帶COUPON﹐買Q咩﹐之後本來稔住去個OUTLET﹐因為我心目中稔住有係附近﹐我就走去USJ問下個架妹﹐又幫我上網混又盛﹐但係講出黎好似好喇遠禁﹐唔係呢個啦﹐算喇﹐之後就搭番車出大阪站行下﹐係旅牛書見過間專賣電器既商場﹐其實都稔住無咩禁體﹐因為電壓唔岩同埋我又唔會玲大件野番黎﹐再加上我乜Q都有﹐買Q咩﹐但係都體下座野有無其他野體﹐真係有﹐一邊係電器﹐一邊係時裝﹐體下望下重有間超大玩具店係五樓﹐正﹐大量模型﹐公仔﹐不過無AMAZON四葉公仔﹐我最想買都係小雙俠隻大狗﹐不過太大又唔會買﹐阻地方.時裝個邊都體過下﹐不過D衫STYLE傾向韓國禁﹐又超細件﹐唔多岩我﹐實本D衫都唔岩我﹐除左BAPE 加大碼啦.
夜晚找野食﹐上到頂層﹐行左一輪﹐去左間壽B店度食﹐正常﹐都唔錯﹐但係無昨晚食蟹飯既驚喜.食飽番美國村行左陣﹐發覺又刪晒門﹐太夜﹐終於係D機度禁左兩罐粟米強同一罐紅豆沙﹐之後番實航酒店覺訓.
Labels: 旅行


text:
我喺天龙八部里面都系终于到咗个系属於自己嘅坐骑,其实我之前就有住坐骑嘅,有住两个坐骑嘅,而且呢两个坐骑都系游戏系统畀我哋,喺天龙八部入面系有住好多嘅任务,玩家都系基本上一直靠住呢个任务嚟升呢,所以喺天龙八部里面嘅玩家系可以通过呢个任务好快嘅升,唔系噉,我哋玩家都系可以到好多赠送嘅装备同宠物坐骑嘅,我呢两个坐骑就系由任务当中获得嘅,所以喺天龙八部里面我哋玩家嘅福利都系好高呢,然后我呢两个坐骑其中一个系一个老鼠嘅坐骑,呢个坐骑长嘅系比较嘅可爱嘅嗰种,不特系能够畀我带嚟风驰电掣嘅感觉,而且都系可以畀我哋玩家带嚟好多嘢嘅.第二个坐骑就系一个马嘅坐骑,呢个坐骑都系比较嘅炫酷嘅,然后我哋都系可以喺呢个坐骑上面得到一啲着数,例如悭咗我哋玩家时间.
今日我都系拥有咗系属於自己嘅坐骑啦,我呢个坐骑都能够好好嚟做我嘅主要嘅坐骑,首先,喺天龙八部里面嘅我哋都系希望可以得到一个系属於我哋自己嘅坐骑嘅,所以我都系直接嘅充值咗元宝,然后利用钱喺天龙八部游戏里面帮衬咗个坐骑,唔理方式点啊,系我都系喺游戏里面拥有咗个系属於自己嘅坐骑呢.呢个坐骑系一只鹤,讲得上系一个飞纵嘞,而且重相当嘅厉害嘅.我都系比较中意呢个坐骑嘅.
以上就是乐网科技小编带来的好开心终于获得鹤嘅坐骑的全部内容,大家想了解更多关于天龙八部私服的精彩资讯,请大家继续关注乐网科技 > 天龙新手专区!


text:
2015年5月1日 星期五
首爾惠化 - 成均館緋聞?成均館大學!
講起首爾必去點,一定會諗起梨大﹑弘大﹑明洞,今次就等PND介紹多個潮站 - 惠化俾你,等你食飽嘆飽買飽,開心double up﹗
惠化站都算係眾多大學區之一,附近有購物街同好多新興食店 (請留意下回分解),專門做學生哥同年青人生意,潮友們一定搵到心頭好﹑食到最潮美食﹗
不如講下惠化有咩大學先啦,最出名嘅一定係成均館大學啦﹗身為韓國最最最歷史悠久嘅大學,點可以無返啲古舊建築睇下﹗
大學主要可以分為兩區,分別係舊校舍同新大樓區.舊校舍位於學校正門嘅右手邊,全部都係朝鮮嘅建築﹗最搶眼一定係丕闡堂﹗1661年之前,呢到原本係被罷黜嘅後宮同埋內人嘅居所 (慈壽宮),拆左之後,古人就喺原址用建造教育機關剩低嘅木材起左呢間丕闡堂,哇﹗原來韓國咁耐以前就咁提倡環保﹗值得學習﹗堂前面有一大片空地,周不時都會有學生喺到打羽毛球,好寫意﹗
再行入少少,就到明倫堂,即係學生最主要上堂既地方,好彩嘅話,你可以見到一大班小朋友著住韓服坐喺裡面好乖咁聽書,好得意﹗明倫堂隔離有個小圍欄圍住左兩棵銀杏樹,唔好睇小佢地,佢地有成600歲嫁啦﹗同間大學一樣咁高咁大﹗一到秋天啲葉轉晒做金黃色就好壯觀﹗
其實成均館大學嘅校園區喺韓國黎講算係細,但周圍都好靚,好多花草樹木,好多大草地,成個環境好舒服﹗唔同季節仲會有唔同嘅靚景睇 (PND爭春天嘅櫻花就集齊一套)﹗
絕對係影寫真嘅好地方﹗
夏
秋
冬
睇到呢啲相真係好想唱返首「誰也知 景色都總會換季‥‥ 誰也等 光陰每滴流逝‥‥」
如果潮友你喺惠化食完野行完街,又或者去完喺附近嘅梨花壁畫村仲有時間淨,不妨考慮黎成均館行下,感受下呢到既歷史氣息同睇下靚景﹗
靚景區推介:丕闡堂﹑明倫堂﹑Business School Building對出大草地﹑中央圖書館及對出斜路﹑正門入口直路
點去:惠化站4號出口
訂閱: 張貼留言 (Atom)


text:
星期五晚,爸爸同媽媽嘈左幾句,所以星期六起身,媽媽條氣都仲係唔順,加上爸爸襯媽媽沖涼時就去訓訓訓,媽媽梳洗完畢就自己一個帶我落街,好野,好耐都冇同媽媽行斜路喇,今日媽媽帶我行遠少少,行到轉彎位見到隻狗,我唔理媽媽叫我,同隻惡到死既黑色牧羊撲左幾下,忽然間又好似聽到媽媽叫我,我就停左喇,咁媽媽拖返住我走啦,初時我唔肯行架,媽媽同我講:「nic nic返屋企架喇,唔玩架」,咁我就跟住媽媽行啦,不過我行行下又唔想行,媽媽終於都見到我整親隻手,nic nic: 「媽媽,我好痛呀,可唔可以唔行呀?」媽媽見到我行路一拐一拐,就即刻問我係唔係頭先整親,係唔係損左呀,跟住仲放低左個落街袋,係咁檢查我,媽媽:「nic nic冇事呀,冇損到,係唔係屈親呀?好痛呀?試下再行下啦,慢慢行返屋企啦」,咁媽媽又拖住我慢慢行,行左幾步,我都係唔想行呀,不過媽媽眼見閘口唔係咁遠就抱起左我上半身,叫我慢慢用兩隻腳好似佢咁行,其實我行得郁架,不過我知媽媽係咁比個落街袋撞隻腳,佢行得好辛苦.入左閘之後,媽媽又冇電話,都唔知點搵爸爸,我隻手又好痛,係咁縮縮下,咁媽媽就見到更亭入面有個電話,佢就大叫個管理員問佢可唔可以借電話啦,點知管理員話o個個唔係電話,係call上control only,媽媽個時個樣一定係好擔心,所以管理員問媽媽有咩事,媽媽同佢講,我隻狗整親隻手,唔肯行,佢想call老公落黎抱我,咁管理員姨姨好好人咁借左個mobile比媽媽,媽媽終於都順利搵到爸爸,叫佢落黎接我.
見到爸爸個時,我好開心,仲識得撲起歡迎佢,不過媽媽叫我試下行返屋企既時候,我又唔肯行,咁爸爸就一手抱起左我,帶我返屋企,因為我都幾重,爸爸抱到一半就要放低我,爸爸媽媽又問我:「你係唔係真係好痛呀?仲有少少,不如你自己試下行返屋企啦」,我真係有試架,不過我真係好痛,行左一步就訓低左,爸爸見到我咁,又咬緊牙關一口氣抱我去搭lift.
返到屋企,媽媽幫我清潔左手腳,爸爸又開始檢查我,係咁問我呢度痛唔痛?個度痛唔痛?不過佢檢查左好耐都唔知我邊度整親,於是媽媽叫爸爸走開,等佢再同我檢查,由於媽媽見我成日都想lam手板,佢就縮窄左範圍問我係唔係隻手拮到野呀?佢好小心遂隻手指同我檢查,檢檢下,我縮手喇,媽媽終於都中左我好痛個位,媽媽以為我手指尾舊肉拮到野,仲拎起黎係咁睇,我好痛呀,我又縮手,媽媽又再摸清楚我隻手指,佢就同爸爸講,nic nic隻手指有d野甩甩下呀,咁爸爸又摸啦,佢痴線架,明知我痛仲大力禁我,問我係唔係呢度痛,如果唔係媽媽鬧佢,我諗佢仲想禁我呀.
媽媽知道我手指出左事,佢就打電話去book時間帶我去睇醫生啦,點知肥佬醫生成個星期都唔係診所,只有臭口仔醫生,我唔鐘意臭口仔醫生呀,係佢搞到我好驚睇醫生架,媽媽話可能佢個口臭得滯,所以我唔鐘意喎.不過係冇其他選擇下,媽媽都book左7點同我去睇,又因為媽媽一早約左大姨媽今日去bbq,所以爸爸同媽媽抱左我上枱,叫我唔好再行,乖乖地等佢地去買完野返黎就同我去睇臭口醫生.
一個鐘後,爸爸媽媽返黎,不過我已經跌左落地喇(平時我自己上左枱係唔識落地架,所以爸爸話我係跌左落地,不過後來媽媽見到我推跌左櫈上面既一大袋床單,佢就估我可能係以為床單企得穩,所以爬落地,當中我應該係有跌親,不過都好過係枱面直插落地).媽媽同我講唔駛去睇臭口醫生,聽朝一早去睇肥佬醫生,佢叫我等多一晚,聽日睇完醫生就會好喇喎,咁我乖乖咁係屋企訓,爸爸媽媽就出門去bbq,媽媽仲應承我燒兩條腸仔比我食添呀.
到左星期日早上,爸爸媽媽一早起身準備同我睇醫生,同埋before睇醫生前,媽媽話帶我去carpark vv同ngng左先,因為我尋晚冇落街.好辛苦咁去完toilet就搭的的去西貢,一搭的的就係去睇醫生啦,如果去玩,一定係坐爸爸車架,所以一上車我已經呆晒,加上我隻手痛,就仲呆.
去到睇醫生,肥佬醫生話要照x-ray,仲話好彩我整親係尾指,唔係重心手指,所以我仲可以用4隻腳行路,又話呢隻手指對我影響唔係好大,冇左都行得到架,跟住又話都係照左x-ray先講,媽媽聽完就好驚,忍唔住問醫生,即係點呀?你唔好嚇我啦,咁醫生就話之前有隻洛威拿整親又發炎,裡面已經爛緊,所以一定要切,做完手術佢都可以跑得好快,完全冇事.大佬呀,你唔好講洛威拿啦,我係金毛黎架,我唔想切手指呀,肥佬醫生講完一陣要同我照幾多張x-ray就抱左我入黑房,冇左爸爸媽媽,我好驚呀,一開門出黎,我就即刻撲向媽媽,要佢帶我走,咁我地一家3口就坐左係出面等沖x-ray.
都唔知等左幾耐,肥佬醫生走左出黎,話比爸爸媽媽聽,碎左,有3塊骨仔碎左,咁宜家有兩個方法醫,1.做手術,同佢駁返,等佢康復就好返架喇,2.唔駛開刀,同佢上個腳架,等佢唔好郁咁多,自己慢慢生返埋,不過可能會有少少腫腫地,要睇佢生得靚唔靚,不過最快都要6-8個星期先好得返,如果耐,可能要半年,媽媽第一句就問,做手術係唔係要全身麻醉,醫生話係,咁媽媽同爸爸講唔想我打針,咁媽媽又問,其實分別係唔係好得快同好得慢呀?醫生話係,同埋補充如果係揀第二個方法,要每兩個星期帶我覆診,睇下我進展好唔好,如果做手術係要做兩次,第一次係駁骨,上縲絲落wire去hold住個位,第二次係開左去,拎返晒d野出黎,聽到呢度,媽媽就話更加唔想我做手術,最後巡例上媽媽都有問幾多個大洋,做手術由於我d骨太細,會比較複雜要5-6k,第二次only開刀同拆野,會平好多同埋簡單好多,唔做手術,幾百蚊一次就得架喇,媽媽係咁問爸爸,係唔係由佢慢慢好好d呀,唔想nic nic打針呀,爸爸一直都唔做反應,咁肥佬醫生就話,如果係我隻狗,我會比佢慢慢好,因為呢隻唔係重心腳指,冇咁迫切,不過你地慢慢諗下啦.又話比我地諗,不過佢又繼續講,佢讀master既時候,中大個咩咩醫生打比佢,同佢講佢隻狗整親手指,話帶佢去睇獸醫,又話要開刀,又要咁又要咁,同肥佬講,人都唔駛咁大陣仗啦,狗真係要咁架?咁肥佬同佢解釋因為佢住康樂園,咁人地更係要佢有咁大陣仗搞到咁大啦,不過其實等佢慢慢好都可以架喇.聽埋呢個story,媽媽更加快決定到唔駛我開刀啦,全程爸爸都好似啞左咁,唔知佢係唔係好驚我要切手指呢?呢張就係我張x-ray喇,好微弱個藍色格就係碎左既地方喇
入到醫生房二話不說就比人抱左我上枱,又唔知縛d咩去我隻手度,縛完仲要我帶喇叭,我真係10萬個唔開心呀,不過臭口醫生就係咁話我好乖,話得我一個先有,又咁又咁,肥佬醫生一邊就同爸爸媽媽解釋,佢會開無類固醇既止痛藥比我,應該食4-5日就會唔痛,所以佢只會開一星期比我食,另外仲有鈣片,幫助我d骨快d生返埋,所以食兩個星期,比人搞到我成隻ET咁仲要坐係出面等埋單,埋單一共要1400個大洋,一出門口,媽媽就問爸爸,肥佬又話幾百蚊,點解係千幾蚊咁貴架,跟住佢又自己講,不過今次要買個喇叭同埋個腳架,可能係呢d貴啦,希望下次真係幾百蚊就走得啦.縛到我隻手咁鬼樣,點見人呀?
返到屋企,我仍然係悶悶不樂,係食野個時會開心d,冇幾耐媽媽又同我講,佢要同爸爸出去買野,好快返黎同我食飯,咁媽媽今次都冇呃我,真係好快返,仲整左大餐同爸爸慶祝生日,亦都因為我整親,今晚爸爸媽媽比左好多野我食,咁我先開心d咋.
到夜晚訓覺真係好難搞呀,我個喇叭又阻住媽媽,但係我又要痴實媽媽訓,最終媽媽唔駛我帶喇叭,不過就一定要掂住我黎訓,我一郁佢就驚我咬手,或者唔知會唔會跌落地,所以媽媽全晚冇覺好訓,唔知訓到幾時,我差d自己跳落地,媽媽知道左就起身同我帶返喇叭,因為佢驚我自己走左去咬手,帶左喇叭我又訓得唔好,又迫,成晚爸爸媽媽都要氹住我先訓得呀.
爸爸媽媽辛苦晒喇!!!!
由係診所返到屋企都係咁既樣,係唔係好慘呀?


text:
Tuesday, May 10, 2016
香港遊 day 5&6
10 comments:
呢兩日行程真係C服好多!真係世上只有媽媽好!ReplyDelete
哈哈,我都對香港嘅高級商場有同感,所以我去親都係為咗搵食多!;PReplies
真係架,無呀媽我諗我都係留係屋企算數.Delete
我其實多數都去d cheap cheap mall, 高檔個d 真係唔敢去
有時真係要放低小朋友輕鬆下嘅,而且婆婆見到孫開心,一日半日OK啦~~~返嚟見番咁多朋友,一定講到口水乾XDReplyDeleteReplies
佢都ok 既,不過自己亞媽唔可以say no. 見咁多朋友,真係好多野講架,不過呢d 咁多年唔見既,又真係有少少隔膜既.Delete
有冇小朋友的生活真係相差好遠好遠!ReplyDelete
btw, 我同海豚兒一樣, 高級mall只會去食野咋, heheReplies
係呀,差好遠,起碼真係可以叫同朋友傾陣計.Delete
我都試過响柯士甸站行過去elements,真係行死,行過一次之後,以後都唔敢再咁行ReplyDeleteReplies
我仲以為係我先咁傻仔tim, 哈哈! (不過我吾係話你傻仔)真係無下次,咁鬼遠!Delete
有時妳係咪過份擔心呀?要放鬆自己呀!ReplyDeleteReplies
點都會擔心既,不過而家已經無咁緊張Delete